url: =Rasadhyaya, with Rasadhyayatika (comm.), Adhyaya 1.\nBased on the ed. by Ramakrsna Sarma,\nBenares : Chaukhamba Sanskrit Series Office 1930\n(Haridasa Samskrtagranthamala; 79; Ayurvedasastravibhaga, 2)\nRadhy_nn.nn = Rasādhyāya_adhyāya.verse\nRadhyT_nn.nn:nn = Rasādhyāyaṭīkā_adhyāya.verse:line\nsiddhiḥ śrīnāmato yeṣāṃ bhavetsarvepsitaṃ śriyām /\nnatvā tānarhataḥ kurve kaṅkālādhyāyavārttikam // Radhy_1.1 //\ngurubhyaḥ kiṃcidākarṇya tajjñaiḥ saṃsṛjya kiṃcana /\nkiṃcidapyanubhūyāsau grantho vivrīyate mayā // Radhy_1.2 //\n<importance of personal observation>\nprokto'pi guruṇā sākṣāddhātuvādo na sidhyati /\nyāvan na dṛśyate dvistrirgurupārśve kriyāvidhiḥ // Radhy_1.3 //\nyasmāttasmādapi śrutvā yatra kutrāpi vīkṣya ca /\ndravyavyayaṃ prakurvanto mudhā tāmyanti bāliśāḥ // Radhy_1.4 //\nprasannībhūya cetsarvaṃ darśayetkarma sadguruḥ /\nlīlayāpi tadā sarve yogāḥ sidhyantyasaṃśayam // Radhy_1.5 //\ntato'tra vyaktam ukte'pi granthārthe mukhyaniścayāt /\ngurūnupekṣya no kāryo dhātuvāde pariśramaḥ // Radhy_1.6 //\nvakti yo na sa jānāti yo jānāti na vakti saḥ /\ntato yatrāpi tatrāpi prasāryaṃ na mukhaṃ budhaiḥ // Radhy_1.7 //\nrasaguṭyañjanābhijñaḥ śrīkaṅkālayayogyabhūt /\ntena svaśiṣyaśikṣārthaṃ rasatattvaṃ niveditam // Radhy_1.8 //\nśrīkaṅkālayaśiṣyo'pi svānyopakṛtaye kṛtī /\nekaviṃśatyadhīkāraṃ rasādhyāyaṃ nibaddhavān // Radhy_1.9 //\ntatrādāv eva nirvighnaṃ prārabdhakāryasiddhyartham abhīṣṭadevatānamaskāram āha // RadhyT_1.1-9:1 //\nSTART Radhy 1.10-11\nśrībhairavaṃ praṇamyādau sarvajñaṃ trijagatprabhum /\nśrībhāratīṃ ca vighneśaṃ vande pratyūhaśāntaye // Radhy_1.10 //\nbrahmacaryaṃ tapaḥ kāryaṃ haviṣyānnasya bhojanam /\nkriyābhraṣṭe na sidhyanti taponaṣṭe phalanti na // Radhy_1.11 //\niha rasakarmāṇi caturaśītiḥ guṭikābhedāścaturaśītiḥ añjanāni caturaśītiḥ // RadhyT_1.10-11:1 //\nevaṃ te dvipañcāśadadhike dve śate bhedāḥ // RadhyT_1.10-11:2 //\ntata eteṣāṃ bhedānāṃ madhyād yadaikā kācit kriyā prārabhyate tadā prārambhātpūrvaṃ māsamekaṃ brahmacaryarūpaṃ tapaḥ kartavyam // RadhyT_1.10-11:3 //\nbrahmacaryasyaiva sarvatapomūlatvāt // RadhyT_1.10-11:4 //\ntadrahitasyāparatapasaḥ sarvasyāpi niṣphalatvāt // RadhyT_1.10-11:5 //\nyadvā brahmacaryaṃ dhāryam // RadhyT_1.10-11:6 //\ntathācāryādinā yathāyuktyā tapaḥ kāryam // RadhyT_1.10-11:7 //\ndvayorapi sarvakarmaphalānām ādimūlatvāt // RadhyT_1.10-11:8 //\ntathā haviṣyānnaṃ ghṛtaśarkarāmiśraṃ pāyasaṃ kṣīrabhojanaṃ kāryam // RadhyT_1.10-11:9 //\naparair āhārair dehaśuddherabhāvāt // RadhyT_1.10-11:10 //\nprāṇāyāmasādhanābhāvāc ca // RadhyT_1.10-11:11 //\ntata evaṃ karma pālayatā tatkarmaphalaṃ yāvan netavyam // RadhyT_1.10-11:12 //\nyato rasādikā kriyāḥ sādhake bhraṣṭe yathoktabhojanam akurvati na sidhyanti // RadhyT_1.10-11:13 //\ntaponaṣṭe na ca phalanti // RadhyT_1.10-11:14 //\netac ca granthānte svayaṃ spaṣṭayiṣyati // RadhyT_1.10-11:15 //\nSTART Radhy 1.12\nathādhyāyaṃ samāyātaṃ śrīkaṅkālayayoginaḥ /\nvadāmi vyañjito yatra yuktibhiḥ śṛṅkhalārasaḥ // Radhy_1.12 //\nśrīkaṅkālayayogisamīpāt samāyātam adhyāyaṃ vadāmīti śiṣyavacanam // RadhyT_1.12:1 //\nyatrādhyāye śṛṅkhalāraso yuktibhir auṣadhabhāvanāgnipuṭādividhibhiḥ prakaṭīkṛto 'sti // RadhyT_1.12:2 //\nyathā kila śṛṅkhalā pūrvapūrvatarāvayavair anyonyānupraveśāt sambaddhā bhavati tathā atrāpi // RadhyT_1.12:3 //\npūrvaṃ rasasya śodhanam // RadhyT_1.12:4 //\ntataḥ śodhitarasasya mūrchitotthāpanam // RadhyT_1.12:5 //\nmūrchitotthāpitasya pātanam // RadhyT_1.12:6 //\npātitasya ca punarutthāpanam // RadhyT_1.12:7 //\npātitotthāpitasya svedanam // RadhyT_1.12:8 //\nsvedena sveditasya ca niyāmitvam // RadhyT_1.12:9 //\nniyāmitasya nirodhakatvam // RadhyT_1.12:10 //\nnirodhitasya ca vakraprasāraṇam // RadhyT_1.12:11 //\nvakraprasāritasya cābhrakajāraṇam // RadhyT_1.12:12 //\njīrṇābhrakasya ca lohajāraṇam // RadhyT_1.12:13 //\njīrṇalohasya cāyaḥprakāśarājijāraṇam // RadhyT_1.12:14 //\njīrṇāyaḥprakāśarājeś ca hemarājijāraṇam // RadhyT_1.12:15 //\njīrṇahemarājer gandhakajāraṇam // RadhyT_1.12:16 //\njīrṇagandhakasya ca manaḥśilāsattvajāraṇam // RadhyT_1.12:17 //\njīrṇaśilāsattvasya ca khāparasattvajāraṇam // RadhyT_1.12:18 //\njīrṇakhāparasattvasya cānnapathahīrakajāraṇam // RadhyT_1.12:19 //\njīrṇavajrasya ca bandhaḥ // RadhyT_1.12:20 //\nbandhasya sāraṇam // RadhyT_1.12:21 //\nsāritasya ca māraṇam // RadhyT_1.12:22 //\nmāritasya ca tasya krāmaṇam // RadhyT_1.12:23 //\nkrāmitasya ca bandhaḥ // RadhyT_1.12:24 //\nbandhasya codghāṭanam // RadhyT_1.12:25 //\niti // RadhyT_1.12:26 //\nevaṃ pūrvapūrvatarasaṃskārasya rasasyāgretanasaṃskāro granthito'stīty asau procyata iti tattvam // RadhyT_1.12:27 //\nSTART Radhy 1.13\nsūtadoṣāṃs tataḥ śuddhiṃ saṃskārāt prāk vadāmyaham /\nrasānāṃ phalamutpattiṃ dehaloharasāyanam // Radhy_1.13 //\nsūtasya pāradasya dvādaśa doṣān // RadhyT_1.13:1 //\nteṣāṃ doṣāṇām apagamopāyaiḥ śuddhiṃ nirmalatāṃ tato'ṣṭādaśa pāṭasāraṇādīn saṃskārān pūrvaṃ vadāmi // RadhyT_1.13:2 //\ntataḥ saṃskṛtānāṃ rasānāṃ tārādiniṣpattirūpaṃ phalam // RadhyT_1.13:3 //\ntato hema rājyādīnāṃ khāparasattvādīnāṃ cotpattim // RadhyT_1.13:4 //\ntato dehasādhakam /\nlohasādhakaṃ ca rasāyanaṃ vadāmīti śrīkaṅkālayaśiṣyavacaḥ // RadhyT_1.13:5 //\natra krameṇa pratijñātottaram āha // RadhyT_1.13:6 //\nSTART Radhy 1.14-16\nmṛnmayaḥ kañcukaścaiko dvikaḥ pāṣāṇakañcukaḥ /\ntṛtīyo jalajātaśca dvau dvau ca nāgavaṅgajau // Radhy_1.14 //\nkapālikālikā vaṅge nāge śyāmakapālike /\nyādṛśā ca tarā dugdhe tadrūpe dve kapālike // Radhy_1.15 //\npañcavarṇā bhavet śyāmā kālikā kṛṣṇavarṇikā /\nsadā sūtasya jāyante sahajāḥ sapta kañcukāḥ // Radhy_1.16 //\nślokatrayam api spaṣṭam // RadhyT_1.14-16:1 //\nkevalaṃ dvau dvau ca vaṅganāgajau // RadhyT_1.14-16:2 //\niti dvau vaṅgajau doṣau dvau ca nāgajau // RadhyT_1.14-16:3 //\nkapāli kālikā ceti caturthapañcamau // RadhyT_1.14-16:4 //\nvaṅgajau doṣau śyāmakapālikā ceti ṣaṣṭhasaptamau nāgajau eteṣāṃ caturṇāṃ lakṣaṇamāha // RadhyT_1.14-16:5 //\ndugdhe kvathite sati yādṛśī tarā upari bhavati // RadhyT_1.14-16:6 //\nrase'pi tādṛśī vaṅgajā // RadhyT_1.14-16:7 //\nnāgajā ca kapālikā upari bhavati // RadhyT_1.14-16:8 //\nśyāmā ṣaṣṭo doṣaḥ pañcavarṇo bhavati kālikā ca pañcamo doṣaḥ kṛṣṇavarṇa iti // RadhyT_1.14-16:9 //\natha rasasya pañca doṣān āha // RadhyT_1.14-16:10 //\nSTART Radhy 1.17-18ab\nmaladoṣo bhavedeko dvitīyo vahnisambhavaḥ /\nviṣadoṣastṛtīyastu caturtho darpasaṃjñakaḥ // Radhy_1.17 //\nunmattaḥ pañcamo doṣo doṣāḥ pañca sadā rase /\nsārdhaślokaḥ spaṣṭaḥ // RadhyT_1.17:1 //\natra ca jalamadhye mṛttikāpāṣāṇajalāntarasaṃyogāt tathā dugdhopari tarāvac ca ye dṛśyante te kañcukā ucyante // RadhyT_1.17:2 //\nye punaḥ kodraveṣu madavadbhavanti te doṣā iti viśeṣaḥ // RadhyT_1.17:3 //\nathaiteṣāṃ doṣāṇāṃ pratyekaṃ vikārānāha // RadhyT_1.17:4 //\nSTART Radhy 1.18-25\n<pathogene Wirkungen der kañcukas>\nmṛṇmayāt kañcukāt kuṣṭhaṃ jāyate ca śarīriṇām // Radhy_1.18 //\npāṣāṇājjāyate jāḍyaṃ vātastomaś ca vārijāt /\nkuryātāṃ cilharī dehe vaṅganāgakapālike // Radhy_1.19 //\ngajacarmāṇi dadrūṇi kurute kālikā sadā /\npāṇḍurogaṃ tathā mohaṃ dubhitāni ca kāmalām // Radhy_1.20 //\njāyate śvetakuṣṭhaṃ ca śyāmākañcukasambhavam /\nhanti tejaḥ śarīrasya malaḥ pāradasambhavaḥ // Radhy_1.21 //\nsattvaghātaṃ karotyagnirviṣaṃ ghūrmaṃ karoti ca /\ndarpādaṅgaṃ sphuṭatyevonmattād unmattatā bhavet // Radhy_1.22 //\nyuktaṃ dvādaśabhir doṣair yastu dadyāttu pāradam /\nbrahmahatyādikā hatyā bhaveyus tasya sarvadā // Radhy_1.23 //\nmuktaṃ dvādaśabhirdoṣairdadyādyaḥ pāradeśvaram /\nmahīyān iha loke syātparatra svargabhāg bhavet // Radhy_1.24 //\ndoṣairdvādaśabhirmukto dehaṃ nīrogayed rasaḥ /\nsaṃskārair dvīpasaṃkhyaiś ca saṃskṛto dehalohakṛt // Radhy_1.25 //\naṣṭāpi ślokāḥ spaṣṭā eva kevalaṃ cilharī kuṣṭhabheda eva // RadhyT_1.18-25:1 //\niti sūtadoṣaguṇākhyānaṃ samāptam // RadhyT_1.18-25:2 //\nSTART Radhy 1.26-30\nsūte'ṣṭādaśasaṃskārāstatrādyaḥ pāṭasāraṇaḥ /\ndvitīyo mardano nāma tṛtīyaḥ śodhano mataḥ // Radhy_1.26 //\nmūrchanotthāpanas turyaḥ pañcamo rasapātanaḥ /\nrasasyotthāpanaṃ ṣaṣṭhaḥ saptamaḥ svedano bhavet // Radhy_1.27 //\nniyāmako 'ṣṭamaḥ prokto navamastu nirodhakaḥ /\ndaśamo mukhakārī syāt rudrasaṃkhyo hi jāraṇaḥ // Radhy_1.28 //\nsūryāṅko bandhakṛt prokto yakṣasaṃsthas tu sāraṇaḥ /\nmāraṇo manusaṃkhyaḥ syāt tithyaṅkaḥ pratisāraṇaḥ // Radhy_1.29 //\nkrāmaṇaḥ ṣoḍaśāṅkaḥ syād vedhaḥ saptadaśīkakaḥ /\naṣṭādaśaśca saṃskārastajjñair udghāṭano mataḥ // Radhy_1.30 //\nślokapañcakaṃ spaṣṭam // RadhyT_1.26-30:1 //\nete sūtasyāṣṭādaśa saṃskārāḥ // RadhyT_1.26-30:2 //\natha krameṇa saṃskārān vyākhyāpayann āha // RadhyT_1.26-30:3 //\nSTART Radhy 1.31\nvāsasā gālite sūte saṃskāraḥ pāṭasāraṇaḥ /\nvaṅganāgādikāḥ sarvā vastre tiṣṭhanti vikriyāḥ // Radhy_1.31 //\nprathamaṃ sūtaḥ ślakṣṇavastreṇa gālanīyo yathā vaṅganāgajāḥ pūrvoktavikārāḥ sarve vastre lagitvā tiṣṭhanti // RadhyT_1.31:1 //\niti prathamaḥ saṃskāraḥ pāṭasāraṇaḥ // RadhyT_1.31:2 //\nSTART Radhy 1.32-33\nkārṣṇyaṃ tyājayituṃ sūtād vidheyo loṣṭajīkakaḥ /\ntatpalaikaṃ ca sūtasya catuḥṣaṣṭipalāni ca // Radhy_1.32 //\nkhalve prakṣipya saṃmelya mardayed yāmamātrataḥ /\nmardito nirmalībhūtaḥ kṛṣṇatvaṃ tyajati dhruvam // Radhy_1.33 //\nekaṃ palaṃ suniṣpannaśvetaloṣṭajīkakasya catuḥṣaṣṭipalāni ca pāradasyobhayaṃ saṃmelya khalve kṣiptvā praharamekaṃ mardayet // RadhyT_1.32-33:1 //\nyathā kālikāṃ tyaktvā nirmalībhavati pāradaḥ iti mardanasaṃskāro dvitīyaḥ // RadhyT_1.32-33:2 //\nSTART Radhy 1.34\nvajrīkṣīreṇa sampiṣṭāt saptāhaṃ yāti bhūmijaḥ /\nsaptāhaṃ cārkadugdhena piṣṭād yātyaśmakañcukaḥ // Radhy_1.34 //\nsnuhīdugdhena khalve rasaḥ kṣiptvā sapta dināni mṛdyate // RadhyT_1.34:1 //\ntato bhūmijaḥ kañcuko yāti // RadhyT_1.34:2 //\nevaṃ sapta dināni arkadugdhena mardite pāṣāṇakañcuko yāti // RadhyT_1.34:3 //\nSTART Radhy 1.35\n<Entfernen von jalakañcuka>\nparpaṭān brahmavṛkṣasya jalaklinnāṃś ca vartayet /\ntadrasena ca saptāhaṃ piṣṭād yātyambukañcukaḥ // Radhy_1.35 //\npalāśasya parpaṭān jalena kledayitvā tato vartayitvā vastreṇa niścotya raso grāhyaḥ // RadhyT_1.35:1 //\ntena rasena sapta dināni raso mṛdyate // RadhyT_1.35:2 //\nyathā jalajakañcuko yāti // RadhyT_1.35:3 //\nSTART Radhy 1.36-38ab\n<Entfernen von kapāli>\ncitrakakvāthasampiṣṭāt kāpālī yāti vaṅgajā /\nvajrakandarasenaiva piṣṭād vaṅgajakālikā // Radhy_1.36 //\nkaṭutumbīpayaḥpiṣṭāt śyāmā naśyati nāgajā /\nbīyājalena sampiṣṭāt kapālī nāgasambhavā // Radhy_1.37 //\nsaptasaptadinaiḥ piṣṭātsūtān naśyanti kañcukāḥ /\nsārdhaślokadvayaṃ spaṣṭam // RadhyT_1.36-37:1 //\nkevalaṃ vajraḥ snuhikandaś ca śūraṇas tayo rasena // RadhyT_1.36-37:2 //\nathavā vajrākhyaḥ kandaḥ parvatabhūmau bhavati // RadhyT_1.36-37:3 //\nsarve'pi kañcukā yathoktarasena saptadināni sūtamardanena naśyantīti // RadhyT_1.36-37:4 //\nSTART Radhy 1.38-42\ntriphalākvāthasampiṣṭād vrajatyevaṃ kṣayaṃ malaḥ // Radhy_1.38 //\ncitrakakvāthasampiṣṭād agnidoṣaḥ praṇaśyati /\naśvagandhārasenaivaṃ viṣadoṣaḥ praśāmyati // Radhy_1.39 //\nnāhyārasena sampiṣṭād darpadoṣo vinaśyati /\npiṣṭāt kudhyarasenaivam unmatto 'pi vilīyate // Radhy_1.40 //\nsaptasaptadinaiḥ piṣṭād doṣā naśyanti pañca vai /\nitthaṃ dvādaśabhir doṣairmuktaḥ śuddho bhaved rasaḥ // Radhy_1.41 //\nauṣadhasyauṣadhasyānte kṣālayet kāñjikena ca /\nkartavyā sūtasaṃśuddhir ekādaśabhirauṣadhaiḥ // Radhy_1.42 //\natra cāyamāmnāyaḥ // RadhyT_1.38-42:1 //\nkhalve rasopari yathoktauṣadharasaḥ kṣipyate // RadhyT_1.38-42:2 //\nyathā yathā sūto bruḍati tathā tathā mardanīyaḥ // RadhyT_1.38-42:3 //\nśanaiḥ śanair yadi cāgretanauṣadharasaḥ śuṣyati tadā punaḥ kṣepaṇīyaḥ // RadhyT_1.38-42:4 //\nevaṃ saptadināni yadi marditaḥ pārado bhavati tadā kāñjikena kharalo bhriyate punaḥ śanairmṛdyate tato vastravartayaḥ kṣiptvā tathā mucyante tathā vartiprāntāḥ bhūmau laganti // RadhyT_1.38-42:5 //\ntaiśca kāñjikaṃ galitvā yāti // RadhyT_1.38-42:6 //\nevaṃ sūtaḥ sarvair apyauṣadhaiḥ saptadināni piṣṭvā paścāt kāñjikena kṣālyaḥ // RadhyT_1.38-42:7 //\nauṣadhāni caikādaśāmūni // RadhyT_1.38-42:8 //\nvajrakṣīram // RadhyT_1.38-42:9 //\narkakṣīram // RadhyT_1.38-42:10 //\npalāśaparpaṭaḥ // RadhyT_1.38-42:11 //\ncitrakakvāthaḥ // RadhyT_1.38-42:12 //\nvajrakandaḥ // RadhyT_1.38-42:13 //\nkaṭutumbā // RadhyT_1.38-42:14 //\nbīaṅkaḥ // RadhyT_1.38-42:15 //\ntriphalākvāthaḥ // RadhyT_1.38-42:16 //\npunaścitrakakvāthaḥ // RadhyT_1.38-42:17 //\naśvagandhā // RadhyT_1.38-42:18 //\nnāhi // RadhyT_1.38-42:19 //\naṅkudhya // RadhyT_1.38-42:20 //\natra citrakakvātho dvivelaṃ vidyate 'to dvādaśabhir auṣadhair ekādaśaiva iti sūtaśodhanasaṃskāras tṛtīyaḥ // RadhyT_1.38-42:21 //\nSTART Radhy 1.43-46\nkvāthena trikaṭoḥ kṣuṇṇaṃ prākṛtaṃ śodhitaṃ rasam /\nrasenāsannadūdhilyās tathārdrāyā rasena ca // Radhy_1.43 //\nkākamācīrasenaivaṃ devadālīrasena ca /\nśuṣkaṃ śuṣkaṃ punaḥ kṣuṇṇaṃ saṃmardyāmardya śoṣayet // Radhy_1.44 //\npratyauṣadhaṃ dinānīha sapta saptaiva mardayet // Radhy_1.45 //\nmūrchitotthāpanaṃ sūte kāryaṃ pañcabhir auṣadhaiḥ /\ntejasvī jāyate 'vaśyaṃ mūrchitotthitapāradaḥ // Radhy_1.46 //\npūrvarītyā śodhitaḥ pāradaḥ khalve prathamaṃ trikaṭukvāthena pūrvavat saptadināni sampiṣya śoṣayet // RadhyT_1.43-46:1 //\ntataḥ kāñjikena kṣālanīyaḥ // RadhyT_1.43-46:2 //\nevaṃ bhūmidūdhelyā rasena tata ārdrarasena // RadhyT_1.43-46:3 //\ntadanu karmāīrasena // RadhyT_1.43-46:4 //\npaścād devadālīrasena // RadhyT_1.43-46:5 //\nsapta sapta dināni mṛditvā śoṣayitvā kāñjikena dhāvanīyaḥ // RadhyT_1.43-46:6 //\nevaṃ ca kṛte 'sau mūrchitotthitaḥ pārada ityucyate tejasvī ca bhavati // RadhyT_1.43-46:7 //\niti mūrchitotthāpanasaṃskāraś caturthaḥ // RadhyT_1.43-46:8 //\nSTART Radhy 1.47-49\nkajjalābho yadā sūto vihāya ghanacāpalam /\nsaṃmūrchitas tadā jñeyo nānāvarṇo 'pi tat kvacit // Radhy_1.47 //\nutthāpayen nirudhyātha pātrasampuṭamadhyagam /\npunas tan mūrchayet sūtaṃ kañcukīr nāśayet tataḥ // Radhy_1.48 //\nevam etatkrameṇaitat saptavārāṃs tu mūrchayet /\nitthaṃ saṃmūrchitaḥ sūto doṣaśūnyaḥ prajāyate // Radhy_1.49 //\nSTART Radhy 1.50-52ab\nāranālamṛte sūtam utthāpyaṃ rasadhīmatā /\nmūrchitotthitasūtasya catuḥṣaṣṭipalāni ca // Radhy_1.50 //\npalāni tāmracūrṇasya khalve prakṣipya ṣoḍaśa /\nnimbukaṃ ca rasaṃ kṣiptvā lūnaṃ dvātriṃśadaṃśakam // Radhy_1.51 //\ntāvat saṃmardayed yāvat pīṭhī syān mṛkṣaṇopamā /\nmūrchitotthitapāradasya palāni 64 sarvottamatāmracūrṇasya palāni 16 dvātriṃśattame bhāge lavaṇaṃ palāni 9 ityarthaḥ // RadhyT_1.47-51:1 //\nsarvasarve ekīkṛtya nimbukarasena saṃmṛdya mṛkṣaṇopamā pīṭhī kāryā // RadhyT_1.47-51:2 //\nayamatrāmnāyaḥ // RadhyT_1.47-51:3 //\nyāvanmātro rasastasya caturthe bhāge tāmracūrṇaṃ dvātriṃśattamabhāge lavaṇam // RadhyT_1.47-51:4 //\nnimbukarasaś ca tathā kṣepyo yathā sarvamauṣadhaṃ majjati // RadhyT_1.47-51:5 //\nadhike doṣo nahi hīne tu doṣaḥ // RadhyT_1.47-51:6 //\nśuṣke śuṣke punaḥ kṣepyaḥ // RadhyT_1.47-51:7 //\nmardanaṃ ca tāvad yāvan mṛkṣaṇopamā pīṭhī // RadhyT_1.47-51:8 //\nSTART Radhy 1.52-55\nmuktvā kaṭāhabundhe tāṃ pradadyād vastrasampuṭam /\nvastrāntāni mṛdā limpej jāritānīva bundhake // Radhy_1.52 //\nsajalasthālikāvaktre kaṭāhaṃ pradhvaraṃ kṣipet /\nkaṇṭhaṃ kaṭāhabandhaṃ ca limped vastraṃ mṛdā tathā // Radhy_1.53 //\nchāṇakāni kaṭāhātte yāmārdhaṃ jvālayedyathā /\njalamadhye raso yāti tāmraṃ tiṣṭhati bundhake // Radhy_1.54 //\nsaptavāramidaṃ kāryaṃ śuddhaṃ syād rasapātanam /\nsūkṣmadoṣā vilīyate mūrchitotthitapātane // Radhy_1.55 //\nghaṭārdhasadṛśe kaṭāhe'dho mṛttikāyāḥ kuṇḍalī kāryate tac ca kaṭāhabundham ityucyate // RadhyT_1.52-55:1 //\ntataḥ pūrvakṛtāṃ tāṃ pīṭhīṃ tatra kaṭāhabundhe kṣiptvopari ācchādanārthaṃ sabalacikkaṇavastrasampuṭaṃ tāḍayitvā tasya vastrasya prāntān kuṇḍalīṃ paritaś cikkaṇamṛdā tathā limpedyathā jaṭitā iva te bhaveyuḥ // RadhyT_1.52-55:2 //\ntatastaṃ kaṭāhaṃ jalārdhapūrṇasthālikāmukhopari pradhvaraṃ muktvā sthālīkaṇṭhakaṭāhabundhakasaṃyogasthāne karpaṭamṛdaṃ dṛḍhaṃ dattvā kaṭāhamadhye chāṇakāni ghaṭīcatuṣkaṃ yāvaj jvālyante // RadhyT_1.52-55:3 //\ntato'gnitāpena raso vastratantuchidrair viniḥsṛtyādhaḥsthālikāsthitajalamadhye yāti // RadhyT_1.52-55:4 //\ntāmraṃ punarbudhaka eva vilagya tiṣṭhati // RadhyT_1.52-55:5 //\ntataḥ punarapi pūrvavat tāmracūrṇapāradapīṭhīṃ kṛtvā kaṭāhabundhasajalasthālikāyantreṇa pūrvavadraso jale pātyate // RadhyT_1.52-55:6 //\nevaṃ saptavāraṃ rasapātane kṛte kuṇṭhatvajaḍatvādayaḥ sūkṣmadoṣā yānti // RadhyT_1.52-55:7 //\niti mūrchitotthāpitasūtasya pātanasaṃskāraḥ pañcamaḥ // RadhyT_1.52-55:8 //\nSTART Radhy 1.56-69\nkhalvena sahitaṃ sūtaṃ mardayec ca dinatrayam /\npūrvavatpātayettaṃ tu adhordhvaṃ tiryagaṃ ca tat // Radhy_1.56 //\nevaṃ pātanayantreṇa saptavāraṃ tu pātayet /\nsūtamabhraṃ dvayaṃ mardyaṃ kāñjikena samantataḥ // Radhy_1.57 //\nsthālikātalamadhye'pi sthāpyaṃ tat kṛtagolakam /\ntriphalārājikāvahniviṣaśigrusamāṃśakaiḥ // Radhy_1.58 //\nūrdhvasthālīṃ samālipya kartavyaṃ sampuṭaṃ varam /\nsaṃdhau ca mṛtsnayāveṣṭya ḍamaruṃ yantramuttamam // Radhy_1.59 //\nkāryā cāsyordhvabhāge 'pi kuṇḍalī vihitā parā /\ntadadho jvālayedagniṃ mandaṃ mandaṃ triyāmakam // Radhy_1.60 //\nadhaḥ sthālīṃ parityajya cordhvasthālyāṃ parivrajet /\nkāsīsaṃ saindhavaṃ sūtaṃ tattulyaṃ ca dināvadhi /\nkāsīsasya hy abhāvena dātavyā phullatūrikā // Radhy_1.61 //\nstokaṃ stokaṃ kṣipetkhalve trayamekatra mardayet /\npratyekaṃ śataniṣkaṃ syādūnaṃ naivādhikaṃ kvacit // Radhy_1.62 //\nsthālīsampuṭayantreṇa dinaṃ caṇḍāgninā pacet /\nūrdhvalagnaṃ tu taṃ śuddhaṃ pāradaṃ cāharet śubham // Radhy_1.63 //\n<utthapanasaṃskāra: 3. matam>\npattrāṇi tāmrasya laghūni piṣṭīṃ kṛtvā rasena triguṇena bhāṇḍe /\n........... ........... // Radhy_1.64 //\ntāmrāt sūtaṃ rasāttāmraṃ pātanāya pṛthakkṛtam /\ndvayaṃ tathaiva sampiṣya pīṭhī kāryā ca pūrvavat // Radhy_1.65 //\ntāṃ tāmrasūtayoḥ pīṭhīṃ sthālikāyāṃ kṣipetpunaḥ /\nsthālīṃ cādhomukhīṃ tv anyāṃ limped vastramṛdā mukhe // Radhy_1.66 //\nyantro ḍamarukākhyo'sau tathā vidyādharābhidhaḥ /\nupari sthālikābundhe dātavyaṃ gomayaṃ tataḥ // Radhy_1.67 //\nadhaḥ sthālyāstvadho bundhe yāmaṃ mṛdvagninā pacet /\nsūto yātyuparisthālyāstāmraṃ tatraiva tiṣṭhati // Radhy_1.68 //\nsaptavelam idaṃ kāryaṃ sūtotthāpanamucyate /\nvyāpako jāyate svacchaḥ pātitotthāpito rasaḥ // Radhy_1.69 //\npūrvasmin yoge pātanasaṃskārārthaṃ tāmrātsūtaḥ sūtāc ca tāmraṃ pṛthak saptavārakṛtam // RadhyT_1.56-69:1 //\nihāpi yoge tadeva kariṣyate paraṃ tatra pātanāyehaiva pātitasyotthāpanāyeti viśeṣaḥ // RadhyT_1.56-69:2 //\ntac caivam // RadhyT_1.56-69:3 //\nrasapala66 tāmracūrṇapala16 lavaṇapala2 sarvaṃ nimbukarase mṛditvā pūrvavatpīṭhīṃ kṛtvā sthālikāyāṃ kṣiptvopari ca madhye mukhasthālīṃ dattvā dvayormukhayoge karpaṭamṛttikayā lipyate // RadhyT_1.56-69:4 //\neṣa ḍamarukanāmā vidyādharanāmā ca yantra ucyate // RadhyT_1.56-69:5 //\ntato yā upari sthālī tasyā bundhe bāhyapārśve gomayaṃ dattvādhastanasthabundhādho yāmamātraṃ mṛduvahnir jvālanīyaḥ // RadhyT_1.56-69:6 //\ntataḥ sūta uḍḍīyoparitanasthālyāṃ yāti // RadhyT_1.56-69:7 //\ntāmraṃ cādhaḥ sthālyāṃ tiṣṭhati // RadhyT_1.56-69:8 //\nevaṃ punaḥ punaḥ saptavāraṃ sūtotthāpane kṛte raso vyāpako bhavati // RadhyT_1.56-69:9 //\nvyāpako nāma tīkṣṇaḥ prasaraṇaśīlaś ca // RadhyT_1.56-69:10 //\niti pātitarasasyotthāpanasaṃskāraḥ ṣaṣṭhaḥ // RadhyT_1.56-69:11 //\nSTART Radhy 1.70-76\nśigruvṛkṣasya pattrāṇi vāriṇā vartayedyathā /\njāyate'timṛduḥ piṇḍaḥ kuryātpiṇḍasya kulhaḍīm // Radhy_1.70 //\ntāmraṃ tyaktvotthitaṃ sūtaṃ luṇaṃ dvātriṃśadaṃśakam /\nkṛtaprākkulhaḍīmadhye ākṣipettaṃ samagrakam // Radhy_1.71 //\nāranālaṃ kṣipetsthālyāṃ rasaṃ nimbukasambhavam /\nkaṇṭhe kāṣṭhaṃ ca badhnīyādvastre prākkṛtakulhaḍīm // Radhy_1.72 //\nkāṣṭhe vastraṃ ca badhnīyān na spṛśetkāñjikaṃ yathā /\npihitāyāṃ tathā sthālyāṃ mṛdvagnir jvālayedadhaḥ // Radhy_1.73 //\npratyahaṃ tv aṣṭayāmaṃ ca kāryaṃ saptadināni vai /\npratyahaṃ śigrupattraiś ca kāryā kulhaḍikā navā // Radhy_1.74 //\nnaṣṭaṃ naṣṭaṃ cāranālaṃ prakṣipen nūtanaṃ muhuḥ /\ndolāyantreṇa kartavyā rasasya svedane vidhiḥ // Radhy_1.75 //\nsvedanair vahnir utpanno raso jāto bubhukṣitaḥ /\nsampraty ūrdhvaraso 'tyarthaṃ sahate 'gniṃ vipācane // Radhy_1.76 //\nśigrunāmno vṛkṣasya pattrāṇi gāḍhaṃ mṛkṣaṇopamānāni vartayitvā teṣāṃ piṇḍena kulhaḍīṃ kṛtvā tasyāṃ kulhaḍikāyāṃ pūrvavidhinā tāmraṃ parityajyodgīnaṃ rasaṃ tathā dvātriṃśattamena bhāgena lavaṇaṃ ca kṣiptvā tāṃ kulhaḍīṃ vastre baddhvā tadvastraṃ davarakeṇa kāṣṭhe baddhvā tatkāṣṭhaṃ sthālyāḥ kaṇṭhe kaṃcana paṭṭaṃ baddhvā sthālīmadhye tribhāganimbukarasasahitakāñjikaṃ kṣiptvā kāñjikopari ñūbamānā tathā vastraṃ baddhvā kulhaḍī moktavyā yathā kāñjikaṃ na lagati kevalaṃ bāṣpo lagati // RadhyT_1.70-76:1 //\ntato'horātraṃ sthālyā adho'gnirjvālanīyaḥ // RadhyT_1.70-76:2 //\ntataḥ punarapi śigrupattrair navāṃ kulhaḍīṃ kṛtvā dolāyantreṇa tathaivāhorātraṃ rasaḥ svedanīyaḥ // RadhyT_1.70-76:3 //\nyadi cāgretanaṃ kāñjikaṃ śuṣyati tathā punarnavaṃ kāñjikaṃ kṣepyam // RadhyT_1.70-76:4 //\nevaṃ saptabhirdinaiḥ saptabhiḥ kulhaḍībhiḥ saptavāraṃ svedito rasaḥ sampratyūrdhvaṃ pacyamāno 'tyarthamagniṃ sahate // RadhyT_1.70-76:5 //\nityutthāpitarasasya svedanasaṃskāraḥ saptamaḥ // RadhyT_1.70-76:6 //\ngranthāntare svedanam // RadhyT_1.70-76:7 //\nSTART Radhy 1.77-89\nrājikālavaṇavahnimūlakai rūṣaṇāikayutaiḥ kalāṃśakaiḥ /\npāradasya mṛduvahnitastvidaṃ svedanaṃ tuṣajalena tanyate // Radhy_1.77 //\nkāñjikauṣadhapattrāntaḥ poṭalīmadhyalambanaḥ /\nculhāgnau svedyate svedyaṃ yatredaṃ dolayantrakam // Radhy_1.78 //\nvastraṃ catuṣpuṭaṃ kṛtvā khagenāpi puṭīkṛtam /\nsvedyaṃ sūtaṃ ca mandāgnau yathā nopakṣayaṃ vrajet // Radhy_1.79 //\nvyoṣārdraśigrukandaśca mayūramūlakāsurī /\nkāñjikena ca saṃsvedyaṃ sūtaṃ buddhimatā dinam // Radhy_1.80 //\ngomahiṣyāś ca meṣāṇāṃ kharamūtraiśca pañcabhiḥ /\npañcabhirlavaṇaiḥ kṣāraiḥ svedanīyaṃ raseśvaram // Radhy_1.81 //\ncāṅgerī kāñjikaṃ nimbujambīrabījapūrakaiḥ /\nrasaiḥ saṃsvedanīyaṃ ca pāradaṃ mukhavāñchayā // Radhy_1.82 //\nuttarasyāṃ bhavetsthūlo raktasaindhavakhoṭakaḥ /\ntadgarbhe randhrakaṃ kṛtvā sūtaṃ ca sveditaṃ kṣipet // Radhy_1.83 //\ntataśca caṇakakṣāraṃ dattvā copari naimbukam /\nrasaṃ prakṣipya dātavyastādṛk saindhavakhoṭakaḥ // Radhy_1.84 //\ngartāṃ kṛtvātha bhūgarbhe kṣiptvā saindhavasampuṭam /\ndhūlim aṣṭāṅguliṃ dattvā kārīṣaṃ dinasaptakam // Radhy_1.85 //\nvahniṃ saṃjvālya tadgrāhyaṃ kṣālayetkāñjikena ca /\nayaṃ niyāmako nāma saṃskāro hy aṣṭamaḥ smṛtaḥ // Radhy_1.86 //\ncaṇakakṣāranāśe ca cūrṇaṃ syān navasārajam /\nsājīkṣārasya tannāśe kṣāro jhījaraṭasya ca // Radhy_1.87 //\nhiṅgupūṣā ca tannāśe tathairaṇḍaphalāni ca /\npūṣā dattvā ca pratyekaṃ prakṣipen naimbukaṃ rasam // Radhy_1.88 //\natīvāgnisaho jātaḥ pārado'sau niyāmakaḥ /\nannārthaṃ rasanā lolā niḥśaṅkaṃ saṃskṛtaḥ sadā // Radhy_1.89 //\nuttarasyāṃ diśi yaḥ sthūlo raktaḥ saindhavakhoṭako niṣpadyate // RadhyT_1.77-89:1 //\ntasya madhyāt kīye chidraṃ ca vidhāya sveditaṃ rasaṃ tatra kṣiptvopari caṇakakṣāro deyastata upari svalpo nimbukarasaḥ kṣepyaḥ // RadhyT_1.77-89:2 //\ntatastasya chidrasyācchādanāyopari tādṛśa eva raktasaindhavakhoṭako deyaḥ // RadhyT_1.77-89:3 //\natra ceyaṃ buddhiḥ // RadhyT_1.77-89:4 //\nyāvanmātraṃ chidramadhaḥkhoṭake bhavati tāvatī bhūmir dvitīyakhoṭakasya madhye muktvoparitaḥ kiṃcid utkīryate // RadhyT_1.77-89:5 //\ntasmiṃścopari datte tatsaindhavasampuṭaṃ bhavati // RadhyT_1.77-89:6 //\ntato bhūmau gajapramāṇāṃ gartāṃ kṛtvā tatra saindhavasampuṭaṃ muktvopary aṣṭāṅgulimānāṃ dhūliṃ dattvā chagaṇacūrṇena gartaṃ pūrayitvāgnir jvālanīyaḥ // RadhyT_1.77-89:7 //\ntataḥ prabhāte niṣkāsya kāñjikena prakṣālya punaḥ saindhavapuṭe kṣiptvopari navasāracūrṇaṃ nimbukarasaṃ ca muktvopari sampuṭaṃ ca dattvā punar gartāyāṃ muktvāhorātraṃ kārīṣāgnir jvālanīyaḥ // RadhyT_1.77-89:8 //\nevaṃ saptavāraṃ saptadinaiḥ saptadinaiḥ saṃskāryaḥ // RadhyT_1.77-89:9 //\ntṛtīyadine sājīkṣāraḥ // RadhyT_1.77-89:10 //\ncaturthe dine jhījarīṭakṣāraḥ // RadhyT_1.77-89:11 //\npañcamadine hiṅgupuṣā ṣaṣṭhadine saptamadine cairaṇḍaphalacūrṇam // RadhyT_1.77-89:12 //\nsarveṣāmupari nimbukarasaḥ kṣepya eva // RadhyT_1.77-89:13 //\nevaṃ kṛte'sau niyāmako raso'tīvāgniṃ sahate // RadhyT_1.77-89:14 //\ntathā kiṃcid udannabubhukṣo jihvāṃ calayati // RadhyT_1.77-89:15 //\niti sveditarasasya niyāmakasaṃskāro'ṣṭamaḥ // RadhyT_1.77-89:16 //\nSTART Radhy 1.90-92\nkācakumpe mṛdā limpen madhye niyāmakaṃ rasam /\nkṣiptvāsye cīvaraṃ baddhvā channaṃ koḍīyakena ca // Radhy_1.90 //\nbhūgarte kumpikāṃ kṣiptvā dattvā copari vālukām /\nkārīṣāgniṃ pratidinaṃ jvālayed dinasaptakam // Radhy_1.91 //\nkumpikāyā raso grāhyo vidhiprokto nirodhakaḥ /\nrasanāṃ lelihānaśca pīḍito 'tibubhukṣayā // Radhy_1.92 //\nkācakumpikāyāṃ cikkaṇāṃ mṛdaṃ dattvā madhye niyāmakaṃ rasaṃ kṣiptvā mukhe koḍīyakam // RadhyT_1.90-92:1 //\nko 'rthaḥ loṣṭacātikāṃ dattvā // RadhyT_1.90-92:2 //\nuparikarpaṭaṃ mṛttikāṃ ca dattvā śoṣayet // RadhyT_1.90-92:3 //\ntato bhūmau gajapramāṇāṃ gartāṃ kṛtvā tatra kṣiptvopari aṣṭāṅgulidhūliṃ dattvāhorātraṃ kārīṣāgnirjvālanīyaḥ // RadhyT_1.90-92:4 //\ntataḥ punaḥ prabhāte rakṣāṃ kṛtvā navaṃ chagaṇacūrṇaṃ kṣiptvāhorātraṃ ca kārīṣāgnirjvālanīyaḥ // RadhyT_1.90-92:5 //\nevaṃ saptabhir dinaiḥ saptavāraṃ saṃskṛto'sau nirodhako nāma raso mahābubhukṣayā pīḍito jihvāṃ lelihyamānaḥ kumpito grāhyaḥ // RadhyT_1.90-92:6 //\niti niyāmakasya nirodhakasaṃskāro navamaḥ // RadhyT_1.90-92:7 //\nSTART Radhy 1.93-110\nsnuhī ca girikarṇī ca kṣīriṇī vajrakañcukī /\nsarpākṣī meghanādā ca matsyākṣī mṛgabhojanī // Radhy_1.93 //\nśiraḥpuṅkhā ca cāṅgerī vajravastrī punarnavā /\nmadhukaṃsārive tiktā trāyantī candanāmṛtā // Radhy_1.94 //\naraṇyatulasī kṛṣṇā śākhinī ravibhūlikā /\netāni yamikā proktā rasakarmaṇi śambhunā // Radhy_1.95 //\nāsāṃ niyāmikānāṃ tu yathālābhaṃ prakalpayet /\npakṣachinno bhaven nūnam oṣadhyā puṇyapākataḥ // Radhy_1.96 //\n<mukhakarī (2): matāntaram>\nniyāmikāṃ tato vacmi sūtasya mārakarmaṇi /\nsarpākṣī kṣīriṇī vandhyā matsyākṣī śaṅkhapuṣpikā // Radhy_1.97 //\nkākajaṅghā śikhiśikhā brahmadaṇḍy ākhuparṇikā /\nvarṣābhūḥ kañcukī mūrvā mācīkotpalaciñcikam // Radhy_1.98 //\nśatāvarī ca dvilatā vajrakandādikarṇikā /\nmaṇḍūkaparṇī pāṭhālī citrako grīṣmasundaraḥ // Radhy_1.99 //\nkākamācī mahārāṣṭrī haridrā tilaparṇikā /\nśvetārkau śigrudhattūramṛgadūrvā harītakī // Radhy_1.100 //\nguḍūcī musalī puṅkhā bhṛṅgarāḍ raktacitrakam /\nnāraṅgaṃ sūraṇaṃ muṇḍī malaṃ kāpotakokilam // Radhy_1.101 //\nsaindhavaṃ śvetavarṣābhūkhāparaṃ hiṅgumākṣikam /\nviṣṇukrāntā somavallī brahmaghnī yakṣalocanā // Radhy_1.102 //\nvyāghrapādī haṃsapādī vṛścikālī kutumbakam /\nsvayībhukkusamaṃ kumbhī hastiśuṇḍīndravāruṇī // Radhy_1.103 //\nbījīnyarūṣkarasyāpi sarva ete niyāmikāḥ /\netāḥ samastā vyastā vā deyā saptadaśādhikāḥ // Radhy_1.104 //\nmāraṇe mūrchane bandhe rasasyaitā niyojayet /\n<māraṇa + jāraṇa>\naprasūtagavāṃ mūtraiḥ piṣṭā mūrvāṃ niyāmakāḥ // Radhy_1.105 //\ntaddrāvair mardayet sūtaṃ yathā pūrvoditaṃ kramāt /\nityevaṃ jāraṇāyuktaṃ māraṇaṃ parikīrtitam // Radhy_1.106 //\nbījapūrasya sadvṛntaṃ protsārya kuru randhrakam /\nnirodhakaṃ salavaṇaṃ kṣiptvaikaṃ tena chādayet // Radhy_1.107 //\nkāñjikena bhṛtā sthālī nimbukānāṃ rasācitā /\ndolāyantreṇa tanmadhye bruḍantaṃ bījapūrakam // Radhy_1.108 //\nbaddhvā pidhāya saptāhaṃ haṭhāgniṃ jvālayed adhaḥ /\npratyahaṃ mātuliṅgaiś ca navyair bhavyabhavan mukham // Radhy_1.109 //\ngrasate cābhrakādīni sūtenāsyaṃ prasāritam /\nvyāttavaktro grasatyeva kṣiptaṃ sarvaṃ ca jīryati // Radhy_1.110 //\nsuniṣpannabījapūrasya vṛntam utpāṭya madhye utkīrya chidraṃ kṛtvā tato nirodhakaṃ rasaṃ kṣiptvopari lavaṇaṃ muktvā punastena vṛntena chādayitvā bījapūrakaṃ vastre baddhvā tribhāgena nimbukarasayuktakāñjikabhṛtasthālī madhye dolāyantreṇa pūrvoktena kāñjike bruḍantaṃ bījapūrakaṃ dhṛtvādho 'gnir jvālanīyo 'horātram // RadhyT_1.93-110:1 //\ntataḥ punaḥ prabhāte navaṃ bījapūrakamānīya tathaiva madhye rasaṃ kṣiptvā dolāyantreṇāhorātraṃ rasaḥ saṃskāryaḥ // RadhyT_1.93-110:2 //\nevaṃ saptabhir dinaiḥ saptavāraṃ navanavair mātuluṅgaiḥ saṃskṛto raso dhānyābhrakādīnāṃ grasanāya prasāritamukho vidhinā dattaṃ sarvaṃ grāsaṃ jīryati // RadhyT_1.93-110:3 //\niti nirodhakarasasya mukhaprasāraṇasaṃskāro daśamaḥ // RadhyT_1.93-110:4 //\nSTART Radhy 1.111-116\nkarkoṭīphaṇinetrābhyāṃ ciñcikāmbujamārkavaiḥ /\nniyamyo 'sau tataḥ samyak capalatvaṃ nivartayet // Radhy_1.111 //\nmardanamūrchanapātaiḥ kadarthito bhavati mandavīryastu /\nsṛṣṭyambujair nirodhāt taladvayaprāyo na khaṇḍaḥ syāt // Radhy_1.112 //\nitthaṃkadarthitatanurgalitātmavīryaḥ sṛṣṭyāṃ citaś chagaṇakaiḥ puṭito balī syāt /\nbhūṭaṅkaṇoṣaṇasvayāsuriśigrupiṣṭaiḥ svinnastryahe tuṣajale'thabhavetsudīptaḥ // Radhy_1.113 //\ntriphalā citramūlaṃ ca saurāṣṭrī navasādaram /\nśigrurasena saṃbhāvya mardayec ca dinatrayam // Radhy_1.114 //\ntenaiva madhyagaṃ kṛtvā niyamyo'sau punaḥ punaḥ /\ntrayodaśe 'hṇi samprāpte jāyate dīpanaṃ śubham // Radhy_1.115 //\nbhūkhagaṭaṅkaṇamanaḥśilalavaṇāsuriśigrukāñcikais tridinam /\nsvedena dīnadīpto'sau grāsārthī jāyate sūtaḥ // Radhy_1.116 //\niti dīpto viśuddhaḥ prabalataravidyucchaṭāsahasrābhaḥ sutarāṃ bhavati // RadhyT_1.111-116:1 //\nrasendro dravye'pi rasāyane yojyaḥ // RadhyT_1.111-116:2 //\niti dīpanagranthāḥ // RadhyT_1.111-116:3 //\nSTART Radhy 1.117-120\nvyāttāsyaṃ kācakumpyantaḥ sallūṇaṃ naimbukaṃ rasam /\npalaṃ dhānyābhrakaṃ kṣiptvā limped vastramṛdā mukham // Radhy_1.117 //\nmukhe koḍīyakaṃ dadyāt kuṇḍīkā vālukābhṛtā /\nkumpikāṃ vālukāmadhye kṣiptvā copari vālukām // Radhy_1.118 //\npradāyādho'ṣṭayāmaṃ ca haṭhāgniṃ jvālayet sudhīḥ /\npalaṃ dhānyābhrakaṃ caikaṃ jāraṇīyam aharniśam // Radhy_1.119 //\nsūtādaṣṭaguṇaṃ jāryaṃ dhānyābhraṃ rasavedinā /\nnāmnāsau gaganagrāsaḥ pāradaḥ parikīrtitaḥ // Radhy_1.120 //\nkācakumpikāmadhye prasāritamukhaṃ rasaṃ palam ekaṃ madhye muktvā kumpikāmukhe cātikāṃ dattvopari karpaṭamṛttikayā liptvā śoṣayet // RadhyT_1.117-120:1 //\ntataḥ pṛthulamukhāyāṃ kuṇḍikāyāṃ vālukāṃ kṣiptvopari aṅgulacatuḥpañcapramāṇāṃ dhūliṃ dattvā kuṇḍikāyā adho 'ṣṭayāmān haṭhāgniṃ jvālayitvā dhānyābhrakapalaṃ jāraṇīyam // RadhyT_1.117-120:2 //\natra tv ayamāmnāyaḥ // RadhyT_1.117-120:3 //\nkuṇḍikāyāṃ tathā vālukā kṣepyā yathā tasyā upari kumpikāyāṃ muktāyāṃ tadupari aṅgulacatuḥpañcapramāṇāyāṃ vālukāyāṃ kṣiptāyāṃ kuṇḍikā pūrṇā bhavati // RadhyT_1.117-120:4 //\ntathā rasapala 64 lavaṇapala 2 dhānyābhrakapala 1 iti mātrāpramāṇam // RadhyT_1.117-120:5 //\ntatastāṃ kumpīm bhaṅktvā rasaṃ gṛhītvā punarapi dvitīyakumpikāyāṃ rasadhānyābhrakalavaṇanimbukarasān kṣiptvā pūrvavadahorātraṃ haṭhāgnijvālanena dhānyābhrakapalaṃ jāraṇīyam // RadhyT_1.117-120:6 //\nevamaṣṭabhir dinair aṣṭabhiḥ kumpikābhir aṣṭadhānyābhrakapalāni jāraṇīyāni // RadhyT_1.117-120:7 //\ntato'sau gaganagrāsanāmā pāradaḥ procyate // RadhyT_1.117-120:8 //\nSTART Radhy 1.121-137\nekapattrīkṛtaṃ sarvamabhrakaṃ tadanantaram /\ntaptakharparavinyastaṃ pradahettīvravahninā // Radhy_1.121 //\nagastipuṣpatoye ca kumudānāṃ rasena ca /\nvarṣābhūtaṇḍulīyena maricaiḥ sumukhena ca // Radhy_1.122 //\nmāhiṣeṇaiva dugdhena sārayitvābhrakaṃ tataḥ /\nyavaciñcikātoyena plāvayitvā puṭe pacet // Radhy_1.123 //\nmaricāsurīsiddhārthaviṣacūrṇaiśca sūtakam /\nsvedayet kāñjike baddhaṃ dolāyāṃ divasatrayam // Radhy_1.124 //\nevaṃ svinno rasaḥ paścāt kāñjike yavaciñcikām /\nsamūlapattrāṃ saṃkuṭya saṃdhayitvā vicakṣaṇaḥ // Radhy_1.125 //\nkāñjike jāyate devyarasabandhe tu nityaśaḥ /\nhemakriyā hemamukhe tāre tāramukhaṃ kṛtam // Radhy_1.126 //\nyavaciñcikātoyena svedayan svedayed budhaḥ /\nlohāgre bhramatho śālasudagdhaṃ varṣayet tathā // Radhy_1.127 //\njīrṇasya lakṣaṇaṃ jñeyaṃ jalaukādaṇḍadhāriṇaḥ /\ndvitīye kākaviṣṭhābhaṃ tṛtīye tailako bhavet // Radhy_1.128 //\nkapilo 'tha nirudgāro vipruṣo naiva muñcati /\nagnau hi ghrātanikvastho vyomajīrṇasya lakṣaṇam // Radhy_1.129 //\natha vaikṛtakasparśād divyauṣadhimukhaṃ prati /\natha ha carati kṣipraṃ kṣaṇādeva nibadhyate // Radhy_1.130 //\ntato lohakapālasthaṃ svedayenmṛduvahninā /\nsukhoṣṇenāranālena prakṣālitarasaṃ budhaḥ // Radhy_1.131 //\nevam abhrakajīrṇasya rasasyāṣṭamabhāgataḥ /\nviḍaṃ dadyāc ca vidhivaj jārayet taṃ vicakṣaṇaḥ // Radhy_1.132 //\nevaṃ ṣaḍguṇajīrṇaṃ tu sūtakaṃ jārayet budhaḥ /\nbhūmau lagati yatkṣipraṃ taddhānyābhrakam ucyate /\nabhrake dviguṇe jīrṇe dhūmavyājena gacchati // Radhy_1.133 //\njīrṇe caturguṇe tasmin gatiśaktirvihanyate /\nutplutyotplutya bāhye ca mūṣāyāḥ patati dhruvam // Radhy_1.134 //\njīrṇe ca ṣaḍguṇe sūtaṃ kampate 'sau muhurmuhuḥ /\nbāhye coḍḍīya no yāti sthitaḥ sthāne sthirāyate // Radhy_1.135 //\ntasminnaṣṭaguṇe jīrṇe dhmātaṃ śāmyati pāradaḥ /\nhaṭhena vahninādhmātaḥ sthirībhūtasuvarṇavat // Radhy_1.136 //\nrūpyagadyāṇakayācohyanenābhyañjya gālite /\ndaśavarṇaṃ bhaveddhema kathitaṃ rasavedibhiḥ // Radhy_1.137 //\natrāmnāyaḥ // RadhyT_1.121-137:1 //\npūrvam abhrakair akhaṇḍavrīhibhiḥ ślakṣṇapāṣāṇakarkarair vādṛḍhanahīnavastrako thalikāṃ bhṛtvā dvāraṃ davarakeṇa dṛḍhaṃ baddhvā kāṣṭhapattrikāyāṃ jalapūrṇāyāṃ muktvā gāḍhaṃ tathā mardanīyo yathābhrakaṃ cūrṇībhūya kiṃcid bahir niḥsarati // RadhyT_1.121-137:2 //\ntac ca śoṣayitvā ślakṣṇacūrṇaṃ gṛhyate // RadhyT_1.121-137:3 //\nidaṃ ca bhūmikāyāṃ kṣiptaṃ sūkṣmatvāt tatra lagati // RadhyT_1.121-137:4 //\nrasajñās tv etaṃ dhānyābhrakaṃ vadanti // RadhyT_1.121-137:5 //\ntathā pāradāddviguṇe dhānyābhrakeṇa jīrṇe'gniṃ tāpayettato raso dhūmena kṛtoḍḍīya yāti // RadhyT_1.121-137:6 //\ncaturguṇe dhānyābhrake jīrṇe dhūmarūpeṇa na yāti // RadhyT_1.121-137:7 //\nkiṃtu haṭhāgniyoge mūṣāyām uḍḍīya bahiḥ patati // RadhyT_1.121-137:8 //\nṣaḍguṇe dhānyābhrake jīrṇe bahiruḍḍīya na yāti // RadhyT_1.121-137:9 //\nkiṃtu mūṣāmadhye kampate // RadhyT_1.121-137:10 //\naṣṭaguṇe jīrṇe haṭhena dhmāto hi suvarṇavat sthirībhavati na punaḥ punarmanāgapi kampate // RadhyT_1.121-137:11 //\ntato mahāgnisahena tena rasena rūpyagadyāṇakapattram abhyañjya gālyate // RadhyT_1.121-137:12 //\ntadā daśavarṇaṃ suvarṇaṃ suvarṇaṃ bhavati // RadhyT_1.121-137:13 //\niti prasārite mukhasya rasasya gaganagrāsajāraṇaṃ prathamam // RadhyT_1.121-137:14 //\nSTART Radhy 1.138-150\nabhrakasya ca pattrāṇi ślakṣṇacūrṇīkṛtāni ca /\nkarpāsīrasatoyena marditāni dinatrayam // Radhy_1.138 //\nmātuliṅgakanakasyāpi vārkatoyena mardayet /\nkṣiptvā ṭaṅkaṇakṣāraṃ ca navasāraṃ tathaiva ca // Radhy_1.139 //\nkhalvamadhye tataḥ kṣiptvā mardayet prativāsaram /\nrasaiḥ pūrvoditair bhūyo yāvat tad gilate sphuṭam // Radhy_1.140 //\nśatamūlai rasairabhraṃ bhāvitaṃ munisaṃkhyayā // Radhy_1.141 //\ntadgrāsaṃ rasarājo'sau sukhaṃ bhuṅkte vare mukhe /\nsaṃjāte dehasiddhyarthaṃ dhātusiddhyarthameva hi // Radhy_1.142 //\nsvalpamapyabhrakaṃ sūto yadi gṛhṇāti cetsukham /\nbadhyate svagṛhāntastho yathā cauro 'ticañcalaḥ // Radhy_1.143 //\nkumārī kadalī vajrī jārī hemapādī naṭī /\nbṛhatī cāgnidamanī lāṅgalī samabhāgataḥ // Radhy_1.144 //\npattrābhram abhracūrṇaṃ vā vanyaṃ malanīguṇabhāvitam /\ntaptena lohacūrṇena piṣṭiḥ syānmardane rase // Radhy_1.145 //\nlohakhalve catuṣpāde sūtagrastābhrakaṃ kṣipet /\ncatuḥṣaṣṭyaṃśabhāgena cūrṇaṃ kāntāyasaṃ rasāt // Radhy_1.146 //\nkāñjikenaiva saṃddāṣṭaṃ bavveraṃ yac ca thūthakam /\ntattathā vai viḍaṃ proktaṃ candanaṃ rasavedibhiḥ // Radhy_1.147 //\nthūthāviḍena sampiṣṇan mṛdvagniṃ jvālayedadhaḥ /\nsūtādaṣṭaguṇaṃ lohaṃ jāraṇīyaṃ sadā budhaiḥ // Radhy_1.148 //\naprāptau kāntalohasya cūrṇaṃ tīkṣṇasya saṃkṣipet /\ncatuḥṣaṣṭitamaṃ cāṃśaṃ jīrṇe jīrṇe kṣipen muhuḥ // Radhy_1.149 //\nsūto'sau jīrṇalohaḥ sangodhūmābhaḥ kaṣāyataḥ /\npāśito rāgasahano jāto rāgaśca jīryati // Radhy_1.150 //\nyasmin lohakhalve catvāraḥ pādā mañcikayābhibhavanti sa catuṣpāda ucyate // RadhyT_1.138-150:1 //\ntasmin lohakhalve grastābhrakasūtaṃ tathā catuḥṣaṣṭitamena sūtakasya kāntalohacūrṇaṃ kṣiptvā yathā viḍena saha loṣṭikayā mandaṃ mandaṃ mandaṃ mardayet // RadhyT_1.138-150:2 //\nadhaśca komalāgnir jvālayet // RadhyT_1.138-150:3 //\nevaṃ kurvatā yadi kāntalohacūrṇacatuḥṣaṣṭitamo jīrṇo bhavati tadā punarapi catuḥṣaṣṭitamabhāgena kāntalohacūrṇaṃ kṣiptvā thūthāviḍena peṣaṇīyam // RadhyT_1.138-150:4 //\nadhaścāgnir jvālanīyaḥ // RadhyT_1.138-150:5 //\nevaṃ pūrvakṣipte lohacūrṇe jīrṇe punaḥ punas tāvac catuḥṣaṣṭitamāṃśena lohacūrṇaṃ kṣepyam // RadhyT_1.138-150:6 //\nyāvat sūtād aṣṭaguṇalohacūrṇe jīryati // RadhyT_1.138-150:7 //\nityarthaṃ lohacūrṇasya kaṣāyeṇa rasaḥ pāśitaḥ san godhūmavarṇo bhavati // RadhyT_1.138-150:8 //\ntathā rāgāṃśca sahate // RadhyT_1.138-150:9 //\natha prakāśādikarājirāgāś ca jīryati // RadhyT_1.138-150:10 //\natra ca yadi kāntalohaṃ na labhyate tadā tīkṣṇāyasaṃ sāralohaṃ ca // RadhyT_1.138-150:11 //\ntathāyatvagheraṃ thūthakaṃ tat kāñjikena saṃghṛṣya candanaṃ kṣipyate // RadhyT_1.138-150:12 //\netat thūthāviḍam ityucyate // RadhyT_1.138-150:13 //\nagre'pi sarvatra thūthāviḍe śabdenedameva jñeyam // RadhyT_1.138-150:14 //\niti grastābhrakasūtasya lohajāraṇaṃ dvitīyam // RadhyT_1.138-150:15 //\nSTART Radhy 1.151-153\n<ayaḥprakāśarāji ? sūtajāraṇa>\nlohakhalve catuṣpāde jīrṇalohaṃ rasaṃ kṣipet /\nayaḥprakāśe rājeśca catuḥṣaṣṭyaṃśacūrṇakam // Radhy_1.151 //\nthūthāviḍena sampiṣya mṛdvagnir jvālayed adhaḥ /\nsūtādaṣṭaguṇā jāryā rājiścāyaḥprakāśikā // Radhy_1.152 //\nayaḥprakāśarājau ca jīrṇāyāṃ pītatā bhavet /\nraktatāpādanārthaṃ ca himarājiṃ ca jārayet // Radhy_1.153 //\npūrvokte ca catuṣpāde lohakhalve jīrṇalohaṃ rasaṃ tathā // RadhyT_1.151-153:1 //\ncatuḥṣaṣṭitamabhāgena ayaḥprakāśirājicūrṇaṃ ca kṣiptvā pūrvoktena thūthāviḍena mardayet // RadhyT_1.151-153:2 //\nadhaśca komalāgnir jvālayet // RadhyT_1.151-153:3 //\nagretanakṣiptāyaḥprakāśaṃ cūrṇe ca jīrṇe punas tāvanmātram ayaḥ // RadhyT_1.151-153:4 //\nevaṃ ca yadi rasād aṣṭaguṇāyaḥprakāśarājijīrṇā bhavati // RadhyT_1.151-153:5 //\ntadā sūtaḥ pīto bhavet // RadhyT_1.151-153:6 //\ntataḥ sūtasya raktatānimittaṃ vakṣyamāṇarītyā hemarājiṃ jārayet // RadhyT_1.151-153:7 //\niti jīrṇalohasūtasyāyaḥprakāśarājijāraṇaṃ tṛtīyam // RadhyT_1.151-153:8 //\nrājisvarūpaṃ cāgre svayaṃ sa ca vyākhyāsyati // RadhyT_1.151-153:9 //\nSTART Radhy 1.154-156ab\nlohakhalvacatuṣpāde saṃjīrṇāyaḥprakāśikam /\npāradaṃ hemarājeśca catuḥṣaṣṭyaṃśacūrṇakam // Radhy_1.154 //\nthūthāviḍena sampiṣya mṛdvagniṃ jvālayedadhaḥ /\nsūtādaṣṭaguṇā jāryā hemarājiśca kovidaiḥ // Radhy_1.155 //\njīrṇāyāṃ hemarājau ca raktatā jāyate dhruvam /\nsvarṇasyotpādanārthaṃ ca jāryaḥ śuddho hi gandhakaḥ // RadhyT_1.154-155:1 //\nyathā ayaḥprakāśarājirjāraṇā tathā hemarājerapi jāraṇā jñeyā // RadhyT_1.154-155:2 //\npāradādaṣṭaguṇā ca śeṣaṃ spaṣṭam // RadhyT_1.154-155:3 //\niti jīrṇāyaḥprakāśakarājisūtasya hemarājijāraṇaṃ caturtham // RadhyT_1.154-155:4 //\nSTART Radhy 1.156-161\nloṣṭagartaḥ sudhāliptaścūrṇena saguḍena vā /\ngāḍhaṃ liptasvasaṃśuṣko yantro 'yaṃ bhūdharo mataḥ // Radhy_1.156 //\n<metals => gold>\njīrṇahemākhyarājiśca sūtaṃ yantre ca bhūdhare /\nkṣiptvā vai ṣoḍaśāṃśena śuddhagandhakacūrṇakam // Radhy_1.157 //\nmukhe koḍīyakaṃ dadyādadhovakraṃ pidhānake /\nvastramṛttikayā limpet haṭhāgniṃ jvālayettathā // Radhy_1.158 //\nṣoḍaśāṃśaṃ muhurdadyāt muhuḥ koḍīyakaṃ tathā /\npāradāt ṣaḍguṇo yāvaj jīryate śuddhagandhakaḥ // Radhy_1.159 //\nbhaved dārḍhyaṃ ca rāgena jīrṇe sūtena gandhake /\nrūpyaṃ tāmraṃ tathā lohaṃ vaṅgaṃ nāgaṃ ca pittalam // Radhy_1.160 //\nkāṃsyaṃ ca saptalohāni rasenābhyañjya gālayet /\ntithivarṇaṃ bhavaty evaṃ suvarṇaṃ naiva saṃśayaḥ // Radhy_1.161 //\niha kūpavalloṣṭabandhaḥ kāñcikahastamāno garte sudhāyāś chohayā lipto yadi vāguḍaṃ sahitena cūrṇena liptaḥ śuṣkaḥ san // RadhyT_1.156-161:1 //\nbhūdharanāmāyaṃ yantraḥ procyate // RadhyT_1.156-161:2 //\ntataḥ kācaliptamṛttikākāṃsyaṃ śarāve jīrṇe hemarājiṃ sūtaṃ tathāṣoḍaśabhāgena śuddhagandhakacūrṇaṃ vā kṣiptvopari mukhakācaliptamṛttikākoḍīyakaṃ dattvā karpaṭamṛttikayā liptvā taṃ śarāvaṃ sampuṭaṃ bhūdharayantramadhye muktvā haṭhāgnir jvālanīyaḥ // RadhyT_1.156-161:3 //\nśuddhaṃ gandhakasvarūpaṃ ca gurumukhād avajñeyam // RadhyT_1.156-161:4 //\nyataḥ sarvasminn apyatra granthe 'nyatrāpi ca śuddhagandhaka eva kīcanasi dvimūlabījam // RadhyT_1.156-161:5 //\nata eva sarvatra gandhakaśuddhiyuktir gopitaiṣeti jñeyam // RadhyT_1.156-161:6 //\nsadoṣe ca gandhake jārite na kāryasiddhiriti tu gurumukhād gandhakaśuddhir avagantavyā // RadhyT_1.156-161:7 //\ntathā pūrvakṣiptagandhakaṣoḍaśabhāge jīrṇe punaḥ koḍīyakamūrchāyāśugandhakaṣoḍaśabhāgaṃ kṣiptvā koḍīyakaṃ dattvā haṭhāgnir jvālanīyaḥ // RadhyT_1.156-161:8 //\nevaṃ ca rasāt ṣaḍguṇaśuddhagandhake jīrṇe 'tīvaraktaḥ pārado bhavati // RadhyT_1.156-161:9 //\ntena ca rasena rūpyaṃ tāmraṃ lohaṃ vaṅgaṃ nāgaṃ pittalaṃ kāṃsyaṃ ceti sapta lohāni abhyañjya gālitāni pañcadaśasuvarṇāni bhavanti // RadhyT_1.156-161:10 //\niti jīrṇahemarājisūtasya gandhakajāraṇaṃ pañcamam // RadhyT_1.156-161:11 //\nSTART Radhy 1.162-166\nkhaṭikā 1 lavaṇam 2 tūrī 2 gairikadhātuḥ 4 jīkakam 5 /\nsaṃśodhane suvarṇasya tv imāḥ syuḥ pañca mṛttikāḥ // Radhy_1.162 //\nprakṣipya bhūdhare yantre pāradaṃ jīrṇagandhakam /\nkṣiptvā manaḥśilāsattvaṃ sūtād dvātriṃśadaṃśakam // Radhy_1.163 //\nmukhe koḍīyakaṃ dadyād adhovaktre pidhānakam /\nvastramṛttikayā limpet haṭhāgniṃ jvālayettataḥ // Radhy_1.164 //\njīrṇe jīrṇe muhurdadyād aktāṃśaṃ sūtaśodhakaḥ /\nsūtatulyaṃ tv idaṃ jāryaṃ na tu hīnaṃ na cādhikam // Radhy_1.165 //\njīrṇe manaḥśilāsattve pañca vakṣyāmi mṛttikāḥ /\ndāghīcheda2kaṣā3vartta4śodhane hema śudhyati // Radhy_1.166 //\niha khaṭikā // RadhyT_1.162-166:1 //\nlavaṇam // RadhyT_1.162-166:2 //\ntūrī // RadhyT_1.162-166:3 //\ngairikavarṇikājīkaka ityetābhiḥ pañcabhir mṛttikābhiḥ parīkṣakāḥ kanakaṃ parīkṣyaṃ tena yathā // RadhyT_1.162-166:4 //\nkanakapattrāṇi kāñjikena kledayitvā rajakatyaktatūrīśuṣkalagadakaṃ lavaṇena samabhāgena cūrṇayitvā karparaḥ paricūrṇas tadupari pattraṃ punaścūrṇaṃ punaḥ pattramevaṃ pattrāṇy uparyupari muktvopari punaḥ karparaṃ dattvā cūrṇena sarvataḥ pārśve vācchādya yāvadbhiḥ karparapuṭa ācchādyate tāvanti chagaṇakāni khaḍakitvāgni dattvā mucyate yadi ca jvalitvā svayaṃ tiṣṭhati // RadhyT_1.162-166:5 //\ntadā punar dvitīyavāraṃ chagaṇakhaṇḍakapūrṇaḥ puṭo deyaḥ // RadhyT_1.162-166:6 //\nevaṃ yadi malādhikyaṃ tadā tṛtīyo deyaḥ // RadhyT_1.162-166:7 //\nevaṃ citrakṣaṭakhaṭikayāpi golakakhaṭikayā vā lavaṇamiśrayāpi puṭadvayatrayadānena tadeva kāryam // RadhyT_1.162-166:8 //\natha yadyeva jñāyate // RadhyT_1.162-166:9 //\nevaṃ kṛte'pi sarvathā na śuddhaṃ dravyaṃ yadi vāvadūlotādikudhātumasādhikyaṃ tadāmasavāravarṇikayā jīkakeṇa vā lavaṇamiśreṇa pūrvarītyaiva puṭadvayatrayadāne sarvamalaśuddhiḥ // RadhyT_1.162-166:10 //\niti pañcamṛtsnābhiḥ sarvadoṣaśuddhiḥ // RadhyT_1.162-166:11 //\ntathā caturdaśavaṇikādaśīkādaśayanavāś ceti sampratikale svarṇaparamasīmā ataḥ paraṃ śodhane 'pi kṛte na hi karṇikāvṛddhiḥ // RadhyT_1.162-166:12 //\ntathā śodhanacūrṇaṃ yadi dhmāyate tadā yo rūpyādidhātuś cīrṇo bhavati so 'pi labhyate // RadhyT_1.162-166:13 //\ntathā rūpyaṃ karpare kṣiptvoparisīsakaṃ kṣipyate'dho jālyate tato dvāv api sarāvedākatra bhūtvā bhramatas tadāvasīsakarajatamalaṃ caritvā karparalagitāgaraṇarakṣāṅgulapramāṇaś caramadhye milati // RadhyT_1.162-166:14 //\nśuddharūpyarasaśca yadi bhrāntas tiṣṭhati tadā jñeyaṃ śuddho rūpyarasaḥ // RadhyT_1.162-166:15 //\nrakṣāyāṃ dhyātāyāṃ cīrṇatāmṛdi dhātavo labhyante // RadhyT_1.162-166:16 //\nityādivijñamukhair jñeyam // RadhyT_1.162-166:17 //\natha mūlagranthavyākhyā // RadhyT_1.162-166:18 //\nbhūdharayantre śarāvasampuṭe jīrṇaṃ gandhakaṃ rasaṃ kṣiptvā dvātriṃśattamena manaḥśilāsattvaṃ ca kṣiptvā mukhe koḍīyakaṃ dattvā karpaṭamṛttikayā ca liptvā haṭhāgniṃ jvālayet jīrṇe ca manaḥśilāsattve punardvātriṃśattamena bhāgena tasya kṣepaḥ // RadhyT_1.162-166:19 //\nevaṃ punaḥ punaḥ kṣepaṇasūtatulyaṃ manaḥśilāsattvaṃ jāryam // RadhyT_1.162-166:20 //\nna hīnaṃ na cādhikam // RadhyT_1.162-166:21 //\nevaṃ manaḥśilāsattve jīrṇe pāradena saptalohānyabhyaṅgagālitāni hemarūpāṇi bhavanti // RadhyT_1.162-166:22 //\ntacca hema pañcabhir mṛttikābhiḥ śodhanikāṃ sahate // RadhyT_1.162-166:23 //\ntathādādyachedakaṣāvarttaśodhanaśuddhaṃ ca jāyate // RadhyT_1.162-166:24 //\niti jīrṇagandhakasūtasya manaḥśilāsattvajāraṇaṃ ṣaṣṭham // RadhyT_1.162-166:25 //\netāvadbhiḥ saṃskāraiḥ saṃskṛto raso lohasādhaka eva // RadhyT_1.162-166:26 //\nataḥ paraṃ ca ye saṃskārā yāni ca jāraṇāni tāni dehalohasādhakānīti // RadhyT_1.162-166:27 //\ntatra saptamaṃ khāparasattvajāraṇam āha // RadhyT_1.162-166:28 //\nSTART Radhy 1.167-169\n<khāparasattvajāraṇa; mercury:: mukhakaraṇa>\nsūtaṃ jīrṇaśilāsattvaṃ lohakhalve catuṣpade /\nkṣiptvā khāparasattvasya catuḥṣaṣṭyaṃśacūrṇakam // Radhy_1.167 //\nthūthāviḍena sampiṣya mṛdvagniṃ jvālayed adhaḥ /\njīrṇe jīrṇe muhuḥ kṣiptvā jāryam aṣṭaguṇaṃ rasāt // Radhy_1.168 //\njīrṇe puṣpākṣasattve ca sasneho jāyate rasaḥ /\njīryate 'nnapathaṃ vaktraṃ sampratyūrdhvaṃ ca pāradaḥ // Radhy_1.169 //\ncatuṣpāde lohaṣairaleṣāparasūtvaṃ tasmāccatuḥṣaṣṭiguṇaṃ jīrṇamanaḥśilāsattvaṃ pāradaṃ ca kṣiptvā thūthāviḍena saṃpiṣann adho mṛduvahnir jvālayet // RadhyT_1.167-169:1 //\natratane ca khāparasattve jīrṇe punaḥ 64 bhāgena tadeva kṣepyam // RadhyT_1.167-169:2 //\nevaṃ punaḥ punaḥ kṣiptvā rasādaṣṭaguṇaṃ khāparasattvaṃ jāraṇīyam // RadhyT_1.167-169:3 //\ntataḥ pāradaḥ sasneho vā saṃpratyūrdhvam annapathahīrakaṃ jīryati // RadhyT_1.167-169:4 //\niti jīrṇaśilāsattvasya tasya khāparasattvajāraṇaṃ saptamam // RadhyT_1.167-169:5 //\nSTART Radhy 1.170-172\n<mercury:: jāraṇa:: vajra => sarvavyāpin>\ntridhānnapathavakrāṇāṃ madhyād ekaṃ ca hīrakam /\nyena sūtena saṃjīrṇaṃ sattvaṃ puṣpākṣasambhavam // Radhy_1.170 //\nprakṣipya lohasattve tau catuṣpāda ubhāv api /\nthūthāviḍena saṃpiṣyan mṛdvagniṃ jvālayedadhaḥ // Radhy_1.171 //\njvālyo 'gnistāvatā yāvajjīryate sa ca hīrakaḥ /\nhīrake 'nnapathe jīrṇe sarvavyāpī bhavedrasaḥ // Radhy_1.172 //\nilāgre tribhiḥ prakārairannapathahīrakāṇāṃ niṣpattiṃ bhaṇiṣyati // RadhyT_1.170-172:1 //\ntatas teṣāṃ prakāratrayāṇāṃ madhyātprathamamekatamena prakāreṇa niṣpannam annapathe hīrakabhasma tathā jīrṇakhāparasattvaṃ sutaṃ cobhāv api catuṣpāde lohakhalve kṣiptvā thūthāviḍena piṣan kharalādho bhāge komalāgniṃ jvālayet // RadhyT_1.170-172:2 //\ntāvat yāvatā sarvaṃ hīrakabhasma jīryati // RadhyT_1.170-172:3 //\ntato hīrake jīrṇe sati rasaḥ sarvavyāpīti dehalohavyāpako bhavati // RadhyT_1.170-172:4 //\niti jīrṇakhāparasattvasūtasyānnapathahīrake jāraṇamaṣṭamam // RadhyT_1.170-172:5 //\nSTART Radhy 1.173-191\nevaṃbhūtastu sūto 'yaṃ raudrasaṃhārakārakaḥ /\nyatkiṃciddīyate tasya rasoparasavātakaḥ // Radhy_1.173 //\ntatsarvaṃ grasate vegāt yathā devo maheśvaraḥ /\nkṣaṇena jāyate jīrṇaṃ tanmukhe patitaṃ tu yat // Radhy_1.174 //\nsphāṭikāntāni ratnāni jīryante cātivegataḥ /\ntataḥ koṭiguṇe jīrṇe śaṅkhavedhī bhavedrasaḥ // Radhy_1.175 //\ntatkṣaṇād amaratvaṃ ca khecaratvaṃ dadāti ca /\najīrṇaṃ tumbābījaṃ tu sūtakaṃ yastu vātayet /\nbrahmahā sa durācāro mama drohī maheśvari // Radhy_1.176 //\ntasmāt sarvaprayatnena jāritaṃ mārayedrasam /\nsaṃsthāpya gomayaṃ bhūmau paścāt mūṣāṃ tadopari // Radhy_1.177 //\ntanmadhye kaṭutumbyotthaṃ tailaṃ dattvā rasaṃ kṣipet /\nkākamācīraso deyastailatulyastataḥ punaḥ // Radhy_1.178 //\ngandhakaṃ vrīhimātraṃ ca kṣiptvā taṃ ca nirodhayet /\ntatpṛṣṭhe śrāvakaṃ dattvā pūrṇatāvadbhiṣak param // Radhy_1.179 //\nsvāṅgaśītaṃ ca taṃ jñātvā jīrṇaṃ tailaṃ ca gandhakam /\nkākamācīdravaṃ cāgniṃ dattvā dattvā tu jārayet // Radhy_1.180 //\nmūṣāyāṃ gomayaṃ sārdraṃ dattvā cādho'tha pāvakam /\nṣaḍguṇaṃ gandhakaṃ jāryaṃ sūtasyaivaṃ muṣaṃ bhavet // Radhy_1.181 //\ntatsūtaṃ mardayet khalve jambīrotthadravairdinam /\ncatuḥṣaṣṭyaṃśakaṃ pūrvaṃ dvātriṃśāṃśaṃ tataḥ punaḥ // Radhy_1.182 //\nṣoḍaśāṃśaṃ śuddhahemapattraṃ sūteṣu jārayet /\nsāgre sāgre tu tanmardyaṃ jambīrāṇāṃ dravair dṛḍham // Radhy_1.183 //\nmūlikā lavaṇaṃ gandhamabhāve pittatailayoḥ /\npiṣyo jambīranīreṇa hemapattraṃ pralepayet /\nityevaṃ jāraṇā kāryā tataḥ sūtaṃ vimārayet // Radhy_1.184 //\nathavā nirmuṣaṃ cemaṃ viḍayogena jārayet /\nviḍam atra pravakṣyāmi sādhayedbhiṣaguttamaḥ // Radhy_1.185 //\nśaṅkhacūrṇaṃ ravikṣīrairātape bhāvayeddinam /\ntadvajjambīrajair dravair dinaikaṃ dhūmasārakam // Radhy_1.186 //\nsauvarcalamajāmūtraiḥ kvāthaṃ yāmacatuṣṭayam /\nkaṇṭakārīrasaṃ kvāthaṃ dinaikaṃ naramūtrake // Radhy_1.187 //\nsājīkṣāraṃ ca kāsīsaṃ tintiṇīkaṃ śilājatu /\njambīrotthadravair bhāvyaṃ pṛthak yāmacatuṣṭayam // Radhy_1.188 //\njepālabījaṃ tvagghīnaṃ mūlakānāṃ dravair dinam /\nsaindhavaṃ ṭaṅkaṇaṃ guñjā śigrumūladravair dinam // Radhy_1.189 //\netatsarvaṃ samāṃśaṃ tu mardyaṃ jambīrajairdravaiḥ /\ntadgolaṃ rakṣayedyatnāt viḍo 'yaṃ vaḍabānalaḥ // Radhy_1.190 //\nanena mardayetsūtaṃ grasate taptakhalvake /\nsvarṇābhrasarvalohāni sattvāni grasate kṣaṇāt // Radhy_1.191 //\nathānyamate viḍāni // RadhyT_1.173-191:1 //\natha jāryavastūnāṃ jīrṇājīrṇatvajñānopāyam āha // RadhyT_1.173-191:2 //\nSTART Radhy 1.192-195\n<jāraṇa: garbha/grāsa, piṇḍa, pariṇāma>\nādyo garbhaparaḥ piṇḍaḥ pariṇāmastṛtīyakaḥ /\nsūtāntaḥ sarvajāryāṇāṃ jāraṇastrividho vidhiḥ // Radhy_1.192 //\njārye tu jārite sūte vastreṇa gālite sati /\nvastre tiṣṭhati cet sarvamādyo vai garbhasaṃjñakaḥ // Radhy_1.193 //\npunarjāritajārye tu vastrān niḥśeṣanirgate /\nkhyāto'lpādadhike sūte soparipiṇḍasaṃjñakaḥ // Radhy_1.194 //\njālaṃ kārayatā sūte vastrānniḥsarate punaḥ /\nsaṃsthite ca nije laulye jīrṇajāryas tṛtīyakaḥ // Radhy_1.195 //\natrāpyayamāmnāyaḥ // RadhyT_1.192-195:1 //\nihānantaraproktaṃ dhānyābhrakādīnām [... au2 Zeichenjh] sa ca [... au2 Zeichenjh] tameṣv anyeṣu vastuṣu rase jāriteṣu sasūtakaṃ jīrṇam ajīrṇam eveti vicāraḥ // RadhyT_1.192-195:2 //\nprathamo garbhaḥ dvitīyaḥ piṇḍastṛtīyaḥ pariṇāmaka iti trividhaṃ lakṣaṇaṃ bhavati // RadhyT_1.192-195:3 //\ntadyathā jāryaṃ vastu jārayitvā raso vastreṇa gālyate tato yadi kiṃcidvastre śeṣaṃ vigālya tiṣṭhati tadā jñeyo'sau garbha iti // RadhyT_1.192-195:4 //\ntataḥ punarapi saraś carubhyate tadeva kharale kṣiptvā yathā viḍena peṣitāgnirjvālanīyaḥ // RadhyT_1.192-195:5 //\nayaṃ bhāvo jāraṇā yena vidhinā pūrvaṃ bhaṇitāsti sā tena vidhinā jāryauṣadhaṃ vinaivānumānena taptvā punarvastreṇa raso gālanīyaḥ // RadhyT_1.192-195:6 //\ntato yadi vastrātpūrvo 'pi niḥsarati nanu kiṃcil lagati paraṃ tolitaḥ sa tu nijataulyādhiko bhavati tadā jñeyo'sau piṇḍa iti // RadhyT_1.192-195:7 //\nadyāpi sarvathā na jīrṇamauṣadhamityarthaḥ // RadhyT_1.192-195:8 //\ntataḥ punarapi yathā bhaṇitāsti tathaiva jāryauṣadhopakṣepeṇa vinaiva vidhāpunar navavastreṇa raso gālyate // RadhyT_1.192-195:9 //\nyadi vastrānniḥsṛto gālitaḥ sannijataulye tiṣṭhati tadā jñeyo'sau pariṇāmaka iti // RadhyT_1.192-195:10 //\nrasenauṣadhasarvathājīrṇa ityarthaḥ // RadhyT_1.192-195:11 //\natrādyam etad dvayameva śuddhakṛto yo bhedaḥ śuddhaḥ // RadhyT_1.192-195:12 //\niti jāryāṇāṃ jīrṇalakṣaṇādhikāraḥ // RadhyT_1.192-195:13 //\niti sāraṇasamāptaḥ // RadhyT_1.192-195:14 //\nityevam aṣṭabhiḥ saṃskārair ekādaśo jāraṇāsaṃskāraḥ // RadhyT_1.192-195:15 //\nSTART Radhy 1.196-202\nkumbhasyādhaḥ kṛte chidre dvigranthiṃ dorakaṃ kṣipet /\nekaṃ madhye paraṃ bāhye kumbhe kāryo galadghaṭī // Radhy_1.196 //\nmahoḍākasya mūlānāṃ śrīkhaṇḍena ghaṭe tataḥ /\nkṣiptvāyaḥsthālikāmadhye pāradaṃ jīrṇāhīrakam // Radhy_1.197 //\nsacchidrāṃ ḍhaṅkaṇīṃ dattvā kumbhaṃ śrīkhaṇḍasaṃbhṛtam /\npradhvarāyāṃ ca ḍhaṅkaṇyāṃ kṣiptvāgniṃ jvālayeddhaṭhāt // Radhy_1.198 //\nsthālikādhaścaturyāmaṃ ḍhaṅkaṇīchidramadhyataḥ /\nśrīpiṇḍo dorakāccyutvā muhuḥ patati pārade // Radhy_1.199 //\ntaddagdhasūtasammiśraṃ śvetabhasma prajāyate /\ntat kṣiped andhamūṣāyāṃ sākaṃ madhvājyaṭaṅkaṇaiḥ // Radhy_1.200 //\ndhmātaṃ satkurute bandhaṃ pāradasya na saṃśayaḥ /\nna kṣīyate muhur dhmāte 'tīvaniścalatāṃ gataḥ // Radhy_1.201 //\njāryamāṇaśca yaḥ sūtaḥ svayameva nibadhyate /\nsa hi siddharasānāṃ hi dehaloho nibadhyati // Radhy_1.202 //\niha kumbhasya tale chidram aṅgulipraveśayogyaṃ kṛtvā tatra davarakaṃ kṣiptvā madhye bahirapi ca davarake granthiṃ dattvā tathā kāryaṃ yathā satkumbho galadghaṭī bhavati // RadhyT_1.196-202:1 //\ntatra kṣiptauṣadharaso galatītyarthaḥ // RadhyT_1.196-202:2 //\ntataḥ sthālikāmadhye jīrṇadorakaṃ pāradaṃ kṣiptvā upari sacchidrā pradhvarā ḍhaṅkaṇī dīyate // RadhyT_1.196-202:3 //\ntasyāścopari galadghaṭī kumbhomumutkā mahoḍākamūlānāṃ śrīṣaṇḍena sakumbho bhriyate // RadhyT_1.196-202:4 //\ntataḥ sthālikāyā adhastāc caturo yāmān haṭhāgnir jvālanīyaḥ // RadhyT_1.196-202:5 //\nevaṃ ca yathā yathā kumbhamadhyāḍḍhaṅkaṇī chidreṇa davarakād galitvā tuṣarasaḥ pārade patati tathā tathāgnidagdhaḥ pāradaḥ śvetabhasma bhavati // RadhyT_1.196-202:6 //\ntataśca tatsūtabhasma madhvājyaṭaṅkaṇaiḥ sākaṃ bandhamūṣāyāṃ kṣiptvā dhmāyate // RadhyT_1.196-202:7 //\ntataḥ pārado dhmātaḥ san badhyate // RadhyT_1.196-202:8 //\nko 'rthaḥ anekaśo 'tyarthaṃ dhmāto'pi niścalo bhavati na punaḥ kṣīyate // RadhyT_1.196-202:9 //\nyaḥ pārado jāryamāṇaḥ san badhyate svayameva nibadhyate nirāyāsabaddho bhavati sa hi siddharasa ityucyate // RadhyT_1.196-202:10 //\nsa ca dehalohānāṃ vedhakaḥ syāt // RadhyT_1.196-202:11 //\ntadedaṃ pūrvoktayuktyāsau siddharaso niṣpannaḥ // RadhyT_1.196-202:12 //\natha siddharasasya phalamāha // RadhyT_1.196-202:13 //\nSTART Radhy 1.203-206\nmṛgasyākṛṣṇanetre ca prarohatyandhacakṣuṣi /\nrasābhyakte tayoḥ pīḍā naśyatyandhaśca paśyati // Radhy_1.203 //\nraso vaktre sthito yasya tadgatiḥ khe na hanyate // Radhy_1.204 //\nmriyate na viṣeṇāpi dahyate naiva vahninā /\nākāśe siddhavidyasya mṛto jīvati tatkṣaṇāt // Radhy_1.205 //\nmaṇimantrauṣadhebhyo 'pi prabhāvātiśayo mahān /\nmṛtasaṃjīvano nāma rasabandhaḥ prakīrtitaḥ // Radhy_1.206 //\nmṛgasya netre akṛṣṇarasenābhyete // RadhyT_1.203-206:1 //\nnetrayoḥ pīḍā naśyati // RadhyT_1.203-206:2 //\nandhacakṣuṣi siddharasāñjane kṛte'ndhaḥ paśyati // RadhyT_1.203-206:3 //\ntathā yasya mukhe siddharasaguṭikā tiṣṭhati tasyākāśe gatir devadānavagandharvasiddhayakṣakhecarair na hanyate // RadhyT_1.203-206:4 //\ntathā siddharase mukhe sthite viṣeṇa na mriyate // RadhyT_1.203-206:5 //\nagninā na dahyate // RadhyT_1.203-206:6 //\nākāśe siddharasavidyaśca bhavati // RadhyT_1.203-206:7 //\nmṛto mūrchitaḥ san tatkṣaṇājjīvati // RadhyT_1.203-206:8 //\ntathā maṇimantramahauṣadhebhyo 'pi siddharasasya prabhāvātiśayo mahīyān // RadhyT_1.203-206:9 //\nasau mṛtajīvano nāma rasabandhaḥ kathitaḥ // RadhyT_1.203-206:10 //\nko 'rthaḥ mṛta iva mṛtaḥ // RadhyT_1.203-206:11 //\nsarpadaṃśavahnidāhajalaplāvaśastraghātaviṣādiduṣṭaprayogair mūrchitaḥ yaḥ kenāpi jīvayituṃ na śakyate so 'pi mukhe kṣiptasyāsya rasasya prabhāveṇa kṣaṇād eva jīvati // RadhyT_1.203-206:12 //\niti jīrṇavajrasūtasya bandhasaṃskāro dvādaśaḥ // RadhyT_1.203-206:13 //\nSTART Radhy 1.207-208\nbaddhasūtacatuḥṣaṣṭipalāny āvartayet sudhīḥ /\nhemarājicatuḥṣaṣṭipalāny āvartayet pṛthak // Radhy_1.207 //\nḍhālayeddhemarājiṃ tāṃ baddhasūtadravopari /\nraktaṣoṭo bhavatyevaṃ saṃskāraḥ sāraṇo mataḥ // Radhy_1.208 //\npūrvoktayuktyā baddhasūtasya catuḥṣaṣṭipalāni gālayitvā tato dvitīyamuṣāyāṃ hemarājicatuḥṣaṣṭipalāni gālayet // RadhyT_1.207-208:1 //\ntatastāni hemarājicatuḥṣaṣṭipalāni gālitabaddhasūtacatuḥṣaṣṭipalopari ḍhālanīyāni // RadhyT_1.207-208:2 //\ntata ubhayaṃ militvā raktaṣoṭo bhavati // RadhyT_1.207-208:3 //\nevameṣa sāraṇasaṃskāraḥ procyate // RadhyT_1.207-208:4 //\niti baddhasūtasya sāraṇasaṃskārastrayodaśaḥ // RadhyT_1.207-208:5 //\nSTART Radhy 1.209-214\n<mercury:: pātana? sāraṇa?>\ntāramadhyagataṃ kṛtvā pūrvavatpātayedrasam /\nhemapiṣṭānusaṃpiṣṭaṃ kumārīrasamarditam // Radhy_1.209 //\nuparisthasya bhāṇḍasya budhnasaṃlepitaṃ dhruvam /\nevaṃ tu gandhakaṃ tāmrarajate hāṭake tathā /\npunaḥ punastathā pātyaṃ cetthaṃ saṃsārayettataḥ // Radhy_1.210 //\nraktaṣoṭasya yāvanto gadyāṇāḥ sāraṇe kṛte /\ndvighnāḥ śuddhaśilāyāste bhṛśaṃ cūrṇīkṛtā muhuḥ // Radhy_1.211 //\nvistīrṇakācakūpyāṃ tad deyaṃ cūrṇamuparyadhaḥ /\nraktaṣoṭaṃ ca tadgarbhe kṣiptvāsya cābhracācikam // Radhy_1.212 //\nkūpikāyāṃ veṣṭanāni sapta deyāni ca mṛdaḥ /\nnarapramāṇikaṃ gartaṃ khanitvā chāṇakair bhṛtam // Radhy_1.213 //\ntadgarbhe kūpikāṃ kṣiptvā haṭhāgniṃ jvālayet tataḥ /\nsvāṅgaśītaṃ ca tad grāhyam etanmāraṇam ucyate // Radhy_1.214 //\niha sāraṇasaṃskāre kṛte yāvanto raktaṣoṭasya gadyāṇā bhavanti tebhyo dviguṇāttu śuddhamanaḥśilāgadyāṇān gāḍhaṃ sūkṣmacūrṇarūpān kṛtvā prauḍhakācakūpīmadhye 'rdhacūrṇaṃ kṣiptvā tato raktaṣoṭaṃ muktvā punarupari śeṣaṃ manaḥśilācūrṇam adhaḥ kṣiptvā kūpīmadhye'dhaścūrṇaṃ kṣiptvā tato raktaṣoṭaṃ muktvā punarupari śeṣaṃ manaḥśilācūrṇamadhaḥ liptvā kūpīdvāre 'bhrasya cātikāṃ dattvā saptatāraṃ tasyāṃ kūpikāyāṃ paritaḥ karpaṭamṛttikāṃ dattvāraṇyachāṇakaiḥ pūrṇāyāṃ puruṣapramāṇakhanitagartāyāṃ madhye kūpīṃ muktvā haṭhāgnir jvālanīyaḥ // RadhyT_1.209-214:1 //\nyadi ca jvalitā svayaṃ śītalaṃ bhavati tadā kūpīmadhyāt sa raso grāhyaḥ // RadhyT_1.209-214:2 //\netanmāraṇam ucyate // RadhyT_1.209-214:3 //\natrāmnāyaḥ // RadhyT_1.209-214:4 //\nkhaḍḍāyām ardhaṃ yāvacchaṇakāni muktvopari kūpī mucyate tataḥ pārśveṣattathopari chāṇakair gartā bhriyate // RadhyT_1.209-214:5 //\niti sāritasūtasya māraṇasaṃskāraś caturdaśaḥ // RadhyT_1.209-214:6 //\nSTART Radhy 1.215\nsaṃskārair manusaṃkhyaiśca sūtaḥ saṃskṛtya māritaḥ /\nkhalve kṣiptvā sa sampiṣṭaḥ procyate pratisāraṇam // Radhy_1.215 //\niha manusaṃkhyaiś caturdaśabhiḥ saṃskārair anantaroktaiḥ saṃskṛtya yo māritasūtaḥ sukhalve kṣiptvātyarthaṃ piṣyate // RadhyT_1.215:1 //\netat pratisāraṇaṃ bhaṇyate // RadhyT_1.215:2 //\niti māritasūtasya pratisāraṇasaṃskāraḥ pañcadaśaḥ // RadhyT_1.215:3 //\nSTART Radhy 1.216\nmāritaṃ mṛtanāgena hema tasyāpi cūrṇakam /\nyatpratisāraṇe kṣipyam etat krāmaṇam ucyate // Radhy_1.216 //\niha mṛtasīsakena kāñcanaṃ sārayitvā tasya mṛtakāñcanasya cūrṇaṃ yat pratisāritarase kṣipyate // RadhyT_1.216:1 //\netat krāmaṇaṃ kathyate // RadhyT_1.216:2 //\niti pratisāritasūtasya krāmaṇasaṃskāraḥ ṣoḍaśaḥ // RadhyT_1.216:3 //\nnāgakāñcanamāraṇavidhiś cāgre svayameva vakṣyati // RadhyT_1.216:4 //\nSTART Radhy 1.217-218\nnāgavallyāśca patreṇa tadataṃttāmitaram /\nratimātraṃ kṣipet kuryānnāgapatrasya veḍhanīm // Radhy_1.217 //\ngālayitvātha taccūrṇaṃ sarvaloheṣu nikṣipet /\ngālyamāneṣu tāyeta sahasrasya pravedhakam // Radhy_1.218 //\niha prathamaṃ śuddhanāgasyaikena patre'vadyena patraṃ kṛtvā tatra ratimātraṃ kramitaṃ rasaṃ kṣiptvā nārāpatrasthātanu gālayitvā veḍhanīṃ ca kṛtvā tāṃ veḍhanīṃ gālayet // RadhyT_1.217-218:1 //\ntataścūrṇaṃ bhavati // RadhyT_1.217-218:2 //\ntataḥ pūrvoktāni sarvāṇyapi nāgavaṅgādilohāni ratisahasramātrāṇi gālayitvā bhramatyeva loharase ratimātraṃ veḍhanīrasaṃ cūrṇaṃ kṣipet // RadhyT_1.217-218:3 //\ntatas tale saktaṃ suvarṇaṃ grāhyam // RadhyT_1.217-218:4 //\neṣa sahasravedhako rasaḥ // RadhyT_1.217-218:5 //\niti krāmitasūtasya vedhakasaṃskāraḥ saptadaśaḥ // RadhyT_1.217-218:6 //\nSTART Radhy 1.219-223\ngālite nāgagadyāṇe sūtagadyāṇakaṃ kṣipet /\ntaccūrṇamadhye kṣeptavyo gadyāṇo gaṃdhakasya ca // Radhy_1.219 //\nsarjikāyāśca gadyāṇe milite syāccatuṣṭayam /\ncūrṇaṃ sampiṣya kartavyaṃ jalenāloḍayettataḥ // Radhy_1.220 //\nśarāvasampuṭe kṣiptvā nīrandhravastramṛtsnayā /\nhastapramāṇikaṃ gartaṃ khanitvā chāṇakairbhṛtam // Radhy_1.221 //\nśarāvasampuṭaṃ garte kṣiptvāgnirjvālayettataḥ /\nsvāṅgaśītaṃ gṛhītvā tat kartavyaṃ sūkṣmacūrṇakam // Radhy_1.222 //\ngālite viddhasūte'tha kṣiptvā sarṣapamātrakam /\nevaṃ kṛte ca sūtasyodghāṭanaṃ jāyate dhruvam // Radhy_1.223 //\ntatastasya cūrṇasya madhye gandhakasya gadyāṇakaḥ // RadhyT_1.219-223:1 //\nsarjikāyāśca gadyāṇakaḥ kṣepyaḥ // RadhyT_1.219-223:2 //\ntato gālitanāgagadyāṇakaḥ 1 sūtagadyāṇakaḥ 2 gandhakagadyāṇakaḥ 1 evaṃ gadyāṇakacatuṣṭayaṃ melayitvā gāḍhaṃ sampiṣya cūrṇaṃ kṛtvā jalenāloḍayitvā punaḥ śoṣayitvā tataḥ śarāvasampuṭe kṣiptvā sampuṭasaṃdhau ca vastramṛttikāṃ dattvā tato hastapramāṇāyāṃ gartāyāṃ madhye chāṇakāni kṣiptvopari śarāvasampuṭaṃ dattvā muktvā punaḥ pārśveṣūpari chāṇakaiḥ khaṇḍībhūtvāgnir jvālanīyaḥ // RadhyT_1.219-223:3 //\nyadi ca jvalitvā na svayaṃ sthito bhavati tadā sampuṭamadhyād auṣadhaṃ gṛhītvā sūkṣmacūrṇaṃ kṛtvā vedhasaṃskṛtasya gālitasya rasasya madhye sarṣapamātraṃ gadyāṇacatuṣṭayaṃ sūkṣmacūrṇaṃ kṣipet // RadhyT_1.219-223:4 //\natra ca sūtamadhye kṣepyauṣadhasya pramāṇaṃ bhaṇitam // RadhyT_1.219-223:5 //\nna punarviddharasasya // RadhyT_1.219-223:6 //\ntathā gurubhirapyasya pramāṇaṃ noktam // RadhyT_1.219-223:7 //\ntato'numāneneti jñāyate // RadhyT_1.219-223:8 //\npaścātsarvatra catuḥṣaṣṭipalāni rasasya proktāni // RadhyT_1.219-223:9 //\ntatastāvatā rasena yāvadauṣadhaṃ vedhasaṃskāre kriyamāṇe niṣpannaṃ tāvat evauṣadhasya rasasya madhye gadyāṇakacatuṣṭayaṃ pūrṇaṃ sarṣapamātraṃ kṣeptavyam // RadhyT_1.219-223:10 //\ndivā śrīgurvājñayā yāvatpramāṇaṃ jānāti // RadhyT_1.219-223:11 //\nevaṃ sarṣapamātre cūrṇe kṣipte viddhasūtasyodghāṭanaṃ bhavati // RadhyT_1.219-223:12 //\nudghāṭanaṃ nāma sarvadhātuvedhe sarvarogāpahāre ca // RadhyT_1.219-223:13 //\nityaṣṭādaśaḥ saṃskāraḥ // RadhyT_1.219-223:14 //\nSTART Radhy 1.224-230\njīvaśulvasya bhāgaikaṃ dvau bhāgau śuddhahemajau /\nbhāgatrayaṃ samāvartapattraṃ kuryāt sujadukam // Radhy_1.224 //\nnimbukānāṃ rasaiḥ kṣuttvā yannāgaṃ śilayā mṛtam /\ntena lepaḥ pradātavyo jaḍapattrasya pakṣayoḥ // Radhy_1.225 //\ncitrakūṭasya ṣaḍbhāgaṃ bhāgaikaṃ lavaṇasya ca /\nsamabhāgena saṃcūrṇya bhartavyā sthālikā tataḥ // Radhy_1.226 //\nliptaṃ pattraṃ ca tanmadhye bruḍantaṃ cordhvagaṃ kṣipet /\nśarāve'dhomukhe datte kaṇṭhaṃ nīrandhrayenmṛdā // Radhy_1.227 //\ntato hy adhomukhīṃ dadyāccharāvopari ḍhaṅkaṇīm /\nsthālikādhaścaturyāmaṃ haṭhāgniṃ jvālayedadhaḥ // Radhy_1.228 //\nvidhinā hi ca tenaivaṃ pattraṃ phāḍītrayaṃ bhavet /\ngṛhītvā madhyamāṃ phāḍīṃ pakṣaphāḍīdvayaṃ tyajet // Radhy_1.229 //\nmadhyaphāḍyāśca cūrṇena hemarājir bhaved dhruvam /\ncatuḥṣaṣṭyaṃśadānena jāryaścāṣṭaguṇo rasāt // Radhy_1.230 //\niha mānaśulbaṃ mārayitvā punar jīvyate taṃ jīvantaṃ śulvaṃ kathayanti // RadhyT_1.224-230:1 //\ntatastacchulbasyaiko bhāgaḥ tathā dvau hemabhāgau evaṃ bhāgatrayaṃ gālayitvā iti tat sthūlaṃ pattraṃ kuryāt // RadhyT_1.224-230:2 //\ntato manaḥśilāyāṃ nimbukarasaiśca nāgaṃ mārayitvā jatupattram ubhayapārśvayos tena māritanāgena lepanīyam // RadhyT_1.224-230:3 //\ntataścitrakūṭakhaṭīlavaṇayoḥ samabhāgena cūrṇaṃ kṛtvā sthālīṃ bhṛtvā tasya madhye ūrdhvaṃ bruḍantaṃ pattraṃ muktvā mukhe'dhomukhaṃ śarāvaṃ kṛtvā sādha kaṇṭhe mṛdā liptvā śarāvasyoparyadhomukhaṃ ḍhaṅkaṇīṃ dattvā sthālikādhaḥ praharacatuṣkaṃ yāvat haṭhāgnir jvālanīyaḥ // RadhyT_1.224-230:4 //\nevaṃ ca kṛte pattrasya phāḍītrayaṃ jāyate // RadhyT_1.224-230:5 //\ntato yā madhyamā phāḍī tāṃ gṛhītvā mardanīyaṃ pārśvaphāḍīdvayam ca tyajanīyaṃ yacca madhyaphāḍīcūrṇaṃ sā hemarājir ucyate // RadhyT_1.224-230:6 //\ntasya catuḥṣaṣṭitamo bhāgaḥ pūrvoktayuktyā pūrvaproktasya rasasya dātavyaḥ // RadhyT_1.224-230:7 //\nevaṃ tāvadyāvadaṣṭaguṇo hemarājiṃ dattvā pūrvoktarītyā jāritā bhavati // RadhyT_1.224-230:8 //\niti sarvotkṛṣṭā hemarājiḥ samāptaḥ // RadhyT_1.224-230:9 //\nSTART Radhy 1.231-235\nnāgarājistu sāmānyā mākṣikī madhyamā smṛtā /\nuttamā ghoṣarājiśca yaḥ prakāśāttaduttamā // Radhy_1.231 //\npalaikaṃ tīkṣṇalohasya kāṃsyasyāpi paladvayam /\npalāni nava tāmrasya pittalasya palatrayam // Radhy_1.232 //\nśilayā mṛtanāgasya tithisaṃkhyāpalāni ca /\ntriṃśatpalāni mūṣāyāḥ prakṣipyāvartayet sudhīḥ // Radhy_1.233 //\ntataḥ suvarṇamākṣīkaṃ sārdhasaptapalāni ca /\nstoke stokena kṣiptvātha śanaiścāvartayet sudhīḥ // Radhy_1.234 //\nyāvatastāmrabhāgasya tatsamānaṃ yadā bhavet /\nstokaḥ prakāśarājiḥ syāt prathamā parikīrtitā // Radhy_1.235 //\niha yā nāgarājiḥ sā sāmānyā svalpakāryakārī // RadhyT_1.231-235:1 //\nmākṣikārājir madhyamakāryakārī // RadhyT_1.231-235:2 //\nvyoṣarājir uttamā bahukāryakārī // RadhyT_1.231-235:3 //\nayaḥprakāśarājistābhyaḥ sarvābhyo rājibhya uttamā sarvottamakārīty arthaḥ // RadhyT_1.231-235:4 //\ntataḥ prathamamayaḥprakāśarājir ucyate // RadhyT_1.231-235:5 //\npalamekaṃ sāralohasya kāṃsyasya ca paladvayam // RadhyT_1.231-235:6 //\npalāni nava śuddhatāmrasya palatrayaṃ pittalāyāḥ // RadhyT_1.231-235:7 //\nmanaḥśilāmāritanāgasya pañcadaśapalāni // RadhyT_1.231-235:8 //\nevaṃ sarvasaṃkhyāyās triṃśatpalāni mūṣāyāṃ prakṣipyāvartanīyāni // RadhyT_1.231-235:9 //\ntataḥ suvarṇamākṣikasya sārdhasaptapalānyānīya stokena madhye kṣiptvā punaḥ śanaistāvadāvartanīyāni yāvatā tāmrabhāgapramāṇāni bhavanti // RadhyT_1.231-235:10 //\nayamarthaḥ // RadhyT_1.231-235:11 //\ntāmrapalāni nava santi // RadhyT_1.231-235:12 //\ntataḥ sarvo rasa āvartayitvā yadā navapalapramāṇo bhavati tadā prathamāsāv ayaḥprakāśarājiḥ kathyate // RadhyT_1.231-235:13 //\niti sarvottamāyaḥprakāśarājiḥ kathyate // RadhyT_1.231-235:14 //\nSTART Radhy 1.236-237\ntīkṣṇalohasya cūrṇena samānaṃ kāṃsyacūrṇakam /\nprakṣipyāvartya mūṣāyāṃ kriyate caikapiṇḍakam // Radhy_1.236 //\npiṇḍādardhaguṇaṃ nāgaṃ kṣiptvā jāryaṃ punaḥ punaḥ /\nghoṣarājir bhavejjīrṇe nāge kāṃsyācca ṣaḍguṇe // Radhy_1.237 //\nsāralohacūrṇaṃ kāṃsyacūrṇaṃ ca samamātrayā mūṣāyāṃ kṣiptvā tata āvartya ekapiṇḍaṃ kriyate // RadhyT_1.236-237:1 //\ntatastasmātpiṇḍād ardhamātrayā śuddhanāgaṃ madhye kṣiptvā mūṣāyāṃ punaḥ punarāvartya jāraṇīyam // RadhyT_1.236-237:2 //\ntataḥ punarapyardhamātrayā nāgaṃ kṣiptvā jāryam // RadhyT_1.236-237:3 //\nyadi caivaṃ punaḥ punarjāraṇena kāṃsyāt ṣaḍguṇaṃ nāgaṃ jīrṇaṃ bhavati // RadhyT_1.236-237:4 //\ntadā vyoṣarājir jāyate // RadhyT_1.236-237:5 //\niti vyoṣarājiḥ kāṃsyarājir ityarthaḥ // RadhyT_1.236-237:6 //\nSTART Radhy 1.238-239\nśuddhatāmrasya catvāri palānyāvartayet pṛthak /\nthūthāpalāni catvāri mākṣikaṃ ca catuḥpalam // Radhy_1.238 //\npalāṣṭānāṃ kṛtaṃ cūrṇaṃ stoke stokena prakṣipet /\ntāmraśeṣaṃ bhavedyāvadrājirmākṣīkajā matā // Radhy_1.239 //\nprathamaṃ śuddhatāmrasya catvāri palāni pṛthag āvartayitvā tatastanmadhye thūthāpalāni catvāri catvāri mākṣīkapalānyevamaṣṭau palāni cūrṇīkṛtya stokena stokena kṣiptvā punaḥ punarāvartya tāvajjārayet // RadhyT_1.238-239:1 //\nyāvatā tāmraśeṣaṃ bhavati // RadhyT_1.238-239:2 //\nsarvamauṣadhaṃ catvāri palāni jāryata ityarthaḥ // RadhyT_1.238-239:3 //\niti mākṣikarājis tṛtīyā // RadhyT_1.238-239:4 //\nSTART Radhy 1.240-242\nyāvacchulvasya bhāgaikaṃ śanairāvartayetpṛthak /\nśilayā mṛtanāgāṣṭau thūthābhāgacatuṣṭayam // Radhy_1.240 //\npiṣṭvā cūrṇīkṛte śulbe stokastokena prakṣipet /\nnāgarājir bhavecceyam [... au12 Zeichenjh] // Radhy_1.241 //\nrājyabhyucchritalohānāṃ cūrṇaṃ kāryaṃ sadā budhaiḥ /\ntajjaiśca rājirekaikā jāryā cāṣṭaguṇā rasāt // Radhy_1.242 //\nśuddhatāmrasya bhāgamekaṃ mūṣāyāṃ gālayitvā tato manaḥśilāyā bhāgāś catvāro mṛtanāgasya bhāgāstathā catvāraḥ tathā catvāraḥ thūthābhāgāḥ // RadhyT_1.240-242:1 //\nevaṃ dvādaśabhāgāṃścūrṇīkṛtya stokena śulvamadhye kṣiptvā tāvadāvartayed yāvattāmraśeṣaṃ bhavati // RadhyT_1.240-242:2 //\neṣā nāgarājiḥ procyate // RadhyT_1.240-242:3 //\nthūthānāgarājīnāṃ phalamāha rājyabhyucchritalohānām ityādi catasṛṇāmapi rājīnāṃ lohasya cūrṇaṃ kṛtvaikaikarājiḥ // RadhyT_1.240-242:4 //\nrasamadhye pūrvoktarasayuktyāṣṭaguṇā jāraṇīyā krameṇeti rājikaraṇavidhiḥ // RadhyT_1.240-242:5 //\niti nāgarājiścaturthī // RadhyT_1.240-242:6 //\nSTART Radhy 1.243-249\n<rasaka:: sattva:: pātana>\nmaṇaikaṃ rasakasyātha nṛmūtreṇa dinatrayam /\nkvāthayitvātape śuṣkaṃ yāmaṃ dugdhena pācayet // Radhy_1.243 //\nśuṣkaṃ cūrṇīkṛtaṃ tasmin kṣepyo'ṣṭāṃśaḥ khalasya ca /\nṭaṅkaṇakṣāraturyāṃśo 'ṣṭāṃśaḥ pūrvaguḍasya ca // Radhy_1.244 //\nsādhite ye mṛdo mūṣe kacūlākāravartule /\nekasyāścāntare kṣiptvā mūṣāṃ cūrṇasya vartatām // Radhy_1.245 //\naparasyāṃ punarnālaṃ mūrdhaṃ caturdaśāṅgulam /\nmṛnmayaṃ chidraṃ budhne vinyasettāmadhomukhīm // Radhy_1.246 //\nniraghnatat samastaṃ ca parito vastramṛtsnayā /\nyantras tumbīnalīnāṃ vai kartavyaḥ sattvapātane // Radhy_1.247 //\nkoṭhīmadhye kṣipedyantraṃ babbūlakhadirāvalīm /\nprabhṛtīnāṃ mṛtāṅgāraiḥ pūrṇaṃ pūrṇaṃ dhamenmuhuḥ // Radhy_1.248 //\nsadṛśaiśca vidhṛtyāstumbīnalīmadhyato mukhīm /\nmūṣāmadhyād dhṛtaṃ yāvatsarvaṃ veṣāparīyakam // Radhy_1.249 //\nrasakasya khāparasya maṇamekaṃ naramūtreṇa dinatrayaṃ kvāthayitvā ātape dattvā śoṣayitvā praharamekaṃ dugdhena pācayitvā punaḥ śoṣayitvā cūrṇīkṛtya tanmadhye'ṣṭabhāgena khalaścaturthabhāgena ṭaṅkaṇakṣāro'ṣṭamabhāgena pūrvaguḍa etāni trīṇi kṣipet // RadhyT_1.243-249:1 //\ntato mṛttikayā mūṣādvayaṃ kaccolakasamānaṃ prauḍhaṃ vartulākāraṃ kṛtvā ekasyāṃ mūṣāyāṃ pūrvoktakhāparacūrṇaṃ kṣiptvā sā mūṣādhomukhī nālopari moktavyā // RadhyT_1.243-249:2 //\ntataḥ karpaṭamṛttikayā sarvapārśveṣu niśchidraṃ vidhāya sattvapātanāya īdṛśas tumbanalīnāmā yantraḥ kartavyaḥ tataḥ koṭhīmadhye babbūlakhadiram āmbalīprabhṛtīnāṃ līhālakaiḥ pūrayitvā yantraṃ ca tatra kṣiptvā punaḥ punar dhmātvā saṃdaṃśair adhomukhīṃ yantranalīṃ dhūtvā yāvanmātro raso madhyād galitvādhomūṣāyāṃ sameti tat khāparasattvaṃ kathyate // RadhyT_1.243-249:3 //\niti khāparasattvapātanavidhiḥ // RadhyT_1.243-249:4 //\nSTART Radhy 1.250-253\nśreṣṭhā kaṇayarī khalve peṣyā manaḥśilā budhaiḥ /\npidadhyād abhrakeṇāsyaṃ tāṃ kṣiptvā kācakumpake // Radhy_1.250 //\ndadyāt salavaṇaṃ dagdhāśmacūrṇaṃ mastakopari /\nvastramṛttikayā limpet samagramapi kumpakam // Radhy_1.251 //\nbhaṅktvā pakvaghaṭaṃ kaṇṭhe muktvā mṛlliptakumpakam /\nhaṭhāgnir jvālanīyo 'dho yāmaṃ dvādaśakaṃ maṇe // Radhy_1.252 //\nkumpodaraṃ bhavedriktaṃ sattvaṃ galati kaṇṭhake /\nkumpaṃ bhaṅktvā śilāsattvaṃ grāhyaṃ yatnena dhīmatā // Radhy_1.253 //\nsarvottamā kaṇayarī manaḥśilā kharale piṣṭvā kumpe kṣiptvā abhrakeṇa kumpamukhaṃ pidhāya lavaṇasahitaṃ dagdhapāṣāṇacūrṇaṃ mastake dattvā vastramṛttikayā sarvāṃ kumpāṃ muktvādho manaḥśilāṃ prati praharadvādaśakaṃ yāvat haṭhāgnir jvālanīyaḥ // RadhyT_1.250-253:1 //\ntataḥ sattvamuḍḍīya kaṇṭhe lagati kumbhodaraṃ ca riktaṃ bhavati // RadhyT_1.250-253:2 //\nevaṃ kumpaṃ bhaṅktvā kaṇṭhalagnaṃ sattvaṃ grāhyam // RadhyT_1.250-253:3 //\niti śilāsattvapātanavidhiḥ // RadhyT_1.250-253:4 //\natha triprakāraṃ ṣaḍlohadrutikaraṇaṃ yathā // RadhyT_1.250-253:5 //\nSTART Radhy 1.254-263\nbhāvenāpi mṛto bheko yatra kutrāpi labhyate /\nsphaṭikaṣṭaṅkaṇakṣāras tasya khoṭās tu sūkṣmakāḥ // Radhy_1.254 //\nbhekodaraṃ vidāryātha te kṣepyāḥ sūkṣmakhoṭakāḥ /\nghṛtatailādinā digdhaṃ sthālyā bhekaṃ kṣipecca tat // Radhy_1.255 //\npradhvarāṃ ḍhaṅkaṇīṃ dattvā sthālī bhūmau nikhanyate /\nbhuvaḥ sthālīṃ samākṛṣya hy atītaiḥ ṣaṣṭivāsaraiḥ // Radhy_1.256 //\nsthālyā madhyād viśudhyaivaṃ grāhyaṃ tacca samagrakam /\nkharale prakṣipya tatsarvaṃ peṣṭavyaṃ cātisūkṣmakam // Radhy_1.257 //\ngālayitvātha gadyāṇaṃ himajaṃ tithivarṇakam /\ntanmadhye bhekacūrṇasya vallaḥ kṣepyo vicakṣaṇaiḥ // Radhy_1.258 //\nna bandho jāyate hemno jātaṃ taddravarūpitam /\niyaṃ hemadrutir jātā tajjñairniṣpāditā kila // Radhy_1.259 //\nhemāntarnihite valle yathā syātkāñcanī drutiḥ /\nkāntalohe tathā rūpye vaṅge nāge tathaiva ca // Radhy_1.260 //\ntāmre ṣaṭsvapi loheṣu cūrṇaṃ ṣoḍaśavedhakam /\nṣaṇṇāṃ madhyācca lohāṇāṃ kasyāpyekasya gālite // Radhy_1.261 //\ngadyāṇe vastramātraṃ ca prakṣiped bhekacūrṇakam /\ntallohaṃ dravarūpaṃ syāttannāmnaiva drutirbhavet // Radhy_1.262 //\nṣaḍlohadrutistajjñaiḥ kṛtā bhavet sakarmaṇā /\nanayā yāni karmāṇi vakṣyante tāni dhātuṣu // Radhy_1.263 //\nsvabhāvena mṛtasya bhekasyodaraṃ vidārya sphāṭikojjvalaṭaṅkaṇakṣārasyātisūkṣmāḥ khoṭāṃs tatra kṣiptvā tato ghṛtatailādinā digdhvā madhye sthāli bhekaṃ muktvopari pradhvarāṃ ḍhaṅkaṇīyaṃ dattvā bhūmimadhye sthālī nikhanyate // RadhyT_1.254-263:1 //\nṣaṣṭidinaiḥ punaḥ sthālīmākṛṣya madhyātsarvaṃ gṛhītvā kharale piṣṭvā cūrṇaṃ kāryam // RadhyT_1.254-263:2 //\ntataḥ sarvottamaṃ suvarṇagadyāṇakaṃ gālayitvā vallamātraṃ bhekacūrṇaṃ madhye kṣipyate // RadhyT_1.254-263:3 //\ntatas tat suvarṇaṃ punarbandhaṃ nāpnoti kiṃtu dravameva tiṣṭhati // RadhyT_1.254-263:4 //\niyamevaṃ suvarṇadrutir bhavati // RadhyT_1.254-263:5 //\niyaṃ ca suvarṇadrutirevaṃ kāntalohe rūpye vaṅge nāge tāmre ca gadyāṇamātre ca gālite vallamātraṃ bhekacūrṇaṃ kṣipyate // RadhyT_1.254-263:6 //\ntato dravarūpāṇi sarvāṇi bhaveyus tattannāmnī ca drutir bhavati // RadhyT_1.254-263:7 //\nlohadrutiḥ rūpyadrutiḥ vaṅgadrutiḥ nāgadrutis tāmradrutiśceti // RadhyT_1.254-263:8 //\niti ṣaḍlohadrutikaraṇaṃ prathamam // RadhyT_1.254-263:9 //\nSTART Radhy 1.264-267\npītāṅgādeva dālīṃ ca pañcāṅgāṃ kuru khaṇḍaśaḥ /\nkarpare jvālayitvā ca kartavyaṃ bhasma sūkṣmakam // Radhy_1.264 //\nśeṣānte eva pañcāṅgāṃ niśāhvāyāṃ ca vartayet /\ntadrasenaiva dātavyā bhāvanāsyaiva bhasmanaḥ // Radhy_1.265 //\ngālite caikagadyāṇe tithivarṇe ca hemaje /\nprakṣipte bhasmano vallaṃ vallaṃ ca prakṣipet punaḥ // Radhy_1.266 //\nevaṃ gadyāṇamadhye ca jāryo gadyāṇakaḥ sadā /\nitthaṃ hemadrutirjātā sarvaloheṣvayaṃ vidhiḥ // Radhy_1.267 //\npañcāṅgapītadevadālīkhaṇḍāni kṛtvā karpare jvālayitvā gāḍhaṃ bhasma kriyate tatastasyā eva devadālyā rasena bhāvanā tasya bhasmano dātavyā // RadhyT_1.264-267:1 //\ntataḥ pañcadaśavarṇikakāñcanagadyāṇakaṃ gālayitvā vallamātraṃ devadālībhasma kṣiptvā jāraṇīyam // RadhyT_1.264-267:2 //\nevaṃ punaḥpunarvallamātrakṣepe yadā gadyāṇakamātraṃ bhasma jīrṇaṃ syāttadā kāñcanadrutir bhavati // RadhyT_1.264-267:3 //\nevaṃ lohādiṣvapi devadālībhasmajāraṇena tattannāmnī drutirbhavati // RadhyT_1.264-267:4 //\niti ṣaḍlohadrutikaraṇaṃ dvitīyam // RadhyT_1.264-267:5 //\nSTART Radhy 1.268-269\njvālayetkarpare śvetaṃ devadālyaṅgapañcakam /\ngomūtrairbhāvanā deyā bhasmanastvekaviṃśatiḥ // Radhy_1.268 //\ntataḥ ṣaṭsvapi loheṣu kāryaḥ prāgudito vidhiḥ /\njāyate ṣaṭsu loheṣu drutirevaṃ na saṃśayaḥ // Radhy_1.269 //\nśvetadevadālipañcāṅgakhaṇḍāni kṛtvā karpare jvālayitvā bhasma kṛtvaikaviṃśatibhāvanāṃ gomūtreṇa bhasmano dattvā pūrvavat ṣaḍlohamadhye śvetadevadālībhasma lepyam // RadhyT_1.268-269:1 //\nsarvalohānāṃ drutirbhavati // RadhyT_1.268-269:2 //\niti ṣaḍlohadrutikaraṇaṃ tṛtīyam // RadhyT_1.268-269:3 //\nevaṃ lohadrutikaraṇasya trayo bhedāḥ // RadhyT_1.268-269:4 //\nSTART Radhy 1.270-271\n<māraṇa of diff. metals>\nnāgaṃ manaḥśilā hanti haritālaṃ ca vaṅgakam /\nhiṅgulena tathā lohaṃ tāmraṃ ca śuddhagandhakam // Radhy_1.270 //\nrūpyaṃ ca tilamākṣīkaṃ svarṇaṃ nāgena hanyate /\nyathā tāmravidhiḥ proktaḥ sa vidhiḥ pañcamāraṇe // Radhy_1.271 //\nmanaḥśilayā nāgaṃ haritālena vaṅgaṃ hiṅgulena lohaṃ śuddhagandhakena tāmraṃ tilamākṣikeṇa rūpyaṃ nāgena suvarṇaṃ ca mriyate // RadhyT_1.270-271:1 //\ntato yena vidhineti // RadhyT_1.270-271:2 //\nSTART Radhy 1.272-275\npattraṃ tāmrasya cūrṇaṃ vā kṛtvā muñcetpṛthak sudhīḥ /\nśuddhagandhakacūrṇaṃ ca tāmrācca dviguṇīkṛtam // Radhy_1.272 //\nkṣuṇṇaṃ rasena kumāryā dugdhena tadasaṃbhave /\ntasya pūpādvayasyāntaḥ prakṣipet tāmrapattrakam // Radhy_1.273 //\nśarāvasampuṭasyāntastat kṣiptvā lipya mṛtsnayā /\nsaṃdhiṃ vastramṛdā liptvā kaṭāhe tatkṣipet puṭam // Radhy_1.274 //\nchāṇakāni kaṭāhītat kṣiptvāgniṃ jvālayettataḥ /\njvalite śītalībhūte tāmraṃ grāhyaṃ mṛtaṃ budhaiḥ // Radhy_1.275 //\ntāmrasya pattraṃ vā cūrṇaṃ kṛtvā tatastāmraṃ dviguṇaṃ śuddhaṃ gandhakacūrṇaṃ kumārīrase nāgo dugdhena vā gāḍhaṃ mṛditvā pūpādvayaṃ ca kṛtvā madhye pūrvakṛtatāmrapattracūrṇaṃ vā kṣiptvā pūpādvayaṃ śarāvasampuṭe muktvā saṃdhau vastramṛttikayā liptvā sarvato mṛttikayā liptvā kaṭāhamadhye śarāvasampuṭe kṣiptvā chāṇakaiśca kaṭāhaṃ bhṛtvā nirjvālanīyaḥ // RadhyT_1.272-275:1 //\ntato jvalitvā śītale jāte sati tāmraṃ mṛtaṃ grāhyam // RadhyT_1.272-275:2 //\niti tāmramāraṇavidhiḥ // RadhyT_1.272-275:3 //\nyena vidhinā gandhakenātra tāmraṃ māritaṃ tenaiva vidhinā nāgādīni pañca lohāni kārye sati māraṇīyāni // RadhyT_1.272-275:4 //\niti ṣaḍlohamāraṇavidhiḥ // RadhyT_1.272-275:5 //\nSTART Radhy 1.276-287\natha tridhānnapathyahīrakakaraṇaṃ pañcadhāmāraṇam\nbījapūrasya yadvṛntaṃ kuryāduttārya randhrakam /\ntanmadhye hīrakaṃ jātyaṃ kṣiptvā vṛntena chādayet // Radhy_1.276 //\nbījapūraṃ samagraṃ tu veṣṭayedvastramṛtsnayā /\ndairghye cādhastathā vyāse gartaṃ hastapramāṇakam // Radhy_1.277 //\nchāṇakaiḥ sthāpitaiḥ pūrṇe tadgarte bījapūrakam /\npidadhyātkarpareṇāsyaṃ madhye vahniṃ kṣipettataḥ // Radhy_1.278 //\njvalitvā śītalībhūte navanavair bījapūrakaiḥ /\npunaḥ punaḥ prakartavyo navavelamayaṃ vidhiḥ // Radhy_1.279 //\nnisāhāyāṃ ca saṃvartya susūkṣmā vaḍhavāikā /\ntatpiṇḍāntaḥ kṣipedvarjaṃ piṇḍaḥ śarāvasampuṭe // Radhy_1.280 //\nbhartavyā prākkṛtā gartā chāṇakaiḥ sthāpitaiḥ punaḥ /\ntatpṛṣṭhaṃ vastramṛlliptaṃ gartāṃ garbhe pacet sudhīḥ // Radhy_1.281 //\nnūnnābhir vaḍavāibhir navadhā saṃpacenmuhuḥ /\ntato rājabadaryāśca śākhā kisalayātmikā // Radhy_1.282 //\ntāṃ gṛhītvātha tadgarbhe randhraṃ kuryādvicakṣaṇaḥ /\nnesahiṅgum adhaścordhvaṃ dattvā taṃ hīrakaṃ kṣipet // Radhy_1.283 //\nvastramṛdātha nīrandhraśākhākisalayaṃ tataḥ /\nprākpramuktagartāyāṃ navadhā pūrvarītijā // Radhy_1.284 //\nnesahiṅgumaye khoṭe randhraṃ kṛtvātha hīrakam /\nkṣiptvāsyaṃ hiṅgunācchādya muṣarimāṣapīṭhikā // Radhy_1.285 //\nkṣiptvā tattailasampūrṇe pātre'gniṃ jvālayedadhaḥ /\nyuktyaivaṃ navadhā kāryaṃ hiṅgukhoṭe nave nave // Radhy_1.286 //\nvidhinā tripatho jātyo hīrako jāyate sphuṭam /\nthūthāviḍena sampiṣya rase jārayate sudhīḥ // Radhy_1.287 //\nbījapūrasya vṛntam utpāṭya madhye utkīrya randhraṃ kṛtvā tatra hīrakaṃ jātyaṃ kṣiptvopari vṛntenācchāḥa vastramṛttikayā samagraṃ bījapūrakaṃ veṣṭayitvā tato hastamātraṃ dīrghā hastamātraṃ pṛthulā hastamātraṃ cādha evaṃ gartāṃ kṛtvā sthāpitaiḥ chāṇakaiḥ pūrayitvā tatra bījapūrakaṃ muktvopari mukhe karparaṃ dattvā chāṇakeṣu vahnir deyaḥ /\ntato jvalitvā śītalībhūte vīḍāpūrvaṃ tataḥ punardvitīyaṃ bījapūramānīya pūrvavatsarvaṃ kṛtvā gartāyāṃ hīrakabījapūre kṣiptvā chāṇakāni jvālayitvā śītalībhūte sati bījapūramadhyāddhīrako grāhyaḥ /\nevaṃ navanavavāraṃ navanavair bījapūraiḥ sa eva hīrakaḥ pacanīyaḥ /\ntato vaḍavāikānisāhāyāṃ vartayitvā tat piṇḍaṃ kṛtvā tatra madhye sa eva hīrakaḥ kṣepyaḥ /\ntatastaṃ piṇḍaṃ śarāvasampuṭāntaḥ kṣiptvā sarvato vastramṛttikayā liptvā pūrvataḥ kṛtagartāṃ chāṇakaiḥ bhṛtvā tasyāṃ gartāyāṃ śarāvasampuṭaṃ madhye muktvāgnir jvālanīyaḥ /\ntataḥ śītalībhūte punaranyāsāṃ vaḍavāikānāṃ piṇḍamadhye tameva hīrakaṃ kṣiptvā tathaiva jvālayitvā hīrako grāhyaḥ /\nevaṃ navavāraṃ navanavābhir vaḍavāikābhiḥ sa eva pacanīyaḥ rājabadaryāḥ kisalayarūpāṃ komalāṃ śākhāmānīya tasyāṃ chidraṃ kṛtvā nesahiṅguṃ tatrādha ūrdhvaṃ ca dattvā chidramadhye tameva hīrakaṃ kṣiptvā vastramṛttikayā nicchādya pūrvaṃ chāṇakapūrṇagartāyāṃ pacet // RadhyT_1.276-287:1 //\ntataḥ punarbadarīśākhākisalayacchidre hīrakaṃ kṣiptvā tathaiva gartāyāṃ pacanīyaḥ // RadhyT_1.276-287:2 //\nevaṃ navavāraṃ navanavo rājabadarīśākhākisalayaiḥ sa eva hīrakaḥ pacanīyaḥ // RadhyT_1.276-287:3 //\ntato mahato nesahiṅgukhoṭasya madhye randhraṃ kṛtvā tameva hīrakaṃ kṣiptvā mukhaṃ ca nesahiṅgunā ācchādyopari māṣapīṭhīṃ dadyāt tatastailapūrṇe pātre taṃ hiṅgukhoṭaṃ kṣiptvādho 'gnir jvālanīyaḥ // RadhyT_1.276-287:4 //\ntataḥ punarapi nave hiṅgukhoṭe tathaiva // RadhyT_1.276-287:5 //\nevaṃ navavāraṃ navanavair nesahiṅgukhoṭaiḥ sa eva hīrakaḥ pacanīyaḥ // RadhyT_1.276-287:6 //\nthūthāviḍena taṃ hīrakaṃ sampiṣya pūrvokte rase śanaiḥ śanairjāraṇīyo hīrakaḥ /\nityannapathyahīrakajāraṇaṃ prathamam // RadhyT_1.276-287:7 //\nSTART Radhy 1.288-291\nkarṇebhyo mahiṣīnāṃ ca malā grāhyāḥ samagrakāḥ /\ntaiśca sampattido hīrān jātyān saṃveṣṭayet sudhīḥ // Radhy_1.288 //\nsūraṇakṣudrakandeṣu tat kṣiptvā vastramṛtsnayā /\nveṣṭayitvā puṭaṃ deyaṃ bhūmau kurkuṭasaṃnibham // Radhy_1.289 //\nvāraṃ vāraṃ śrutimalaiḥ sūraṇakṣudrakandakaiḥ /\nvastramṛdbhirnavīnābhirdātavyāni puṭāni ca // Radhy_1.290 //\nekaviṃśativāraiśca bhūmau kurkuṭakaiḥ puṭaiḥ /\nvidhīyante sukhenaiva hīrāś cānnapathā budhaiḥ // Radhy_1.291 //\nmahiṣīṇāṃ karṇamalān gṛhītvā jātyān hīrān veṣṭayitvā tair malaistato malaveṣṭitāṃstān sūraṇakṣudrakandeṣu chidrāṇi kṛtvā tatra ca kṣiptvā sarvataḥ karpaṭamṛttikayā liptvā bhūmau kurkuṭapuṭo dātavyaḥ // RadhyT_1.288-291:1 //\ntataḥ punar hīrakaṃ gṛhītvā tathaiva mahiṣīkarṇamalair veṣṭayitvā sūraṇakṣudrakandamadhye kṣiptvā vastramṛttikayā sarvato liptvā bhūmau chāṇakaiḥ kurkuṭapuṭo deyaḥ // RadhyT_1.288-291:2 //\nevaṃ punaḥ punarekaviṃśativārān mahiṣīkarṇamalena veṣṭayitvā sūraṇakṣudrakaṃ teṣu ca kṣiptvā bhūmau kurkuṭapuṭān dattvānnapathyahīrakāḥ sādhanīyāḥ // RadhyT_1.288-291:3 //\niti hīrakānnapathyakaraṇo dvitīyo vidhiḥ // RadhyT_1.288-291:4 //\nSTART Radhy 1.292-294\n<vajra:: preparation for eating>\nyā bhūmyā mardakī tasyā mṛdupattrāṇi vartayet /\ntatpiṇḍyāntar vinikṣipya hīrakān kuru golakam // Radhy_1.292 //\ntaṃ śarāvapuṭe kṣiptvā saṃdhikarpaṭamṛtsnayā /\nveṣṭayitvā puṭo deyo bhūmau kurkuṭasaṃnibhaḥ // Radhy_1.293 //\nnūtanair nūtanairmuhuḥ sarvaiścatuḥṣaṣṭipuṭāni ca /\nkurkuṭānyeva deyāni hīrāścānnapathīkṛtāḥ // Radhy_1.294 //\nyā bhūmyā mardakī bhūmiphoḍī tasyāḥ pattrāṇi komalāni vartayitvā piṇḍīṃ ca kṛtvā madhye jātyahīrakān kṣiptvā golakān kṛtvā tān śarāvasampuṭamadhye muktvā saṃdhau karpaṭamṛttikāṃ ca dattvā bhūmau kurkuṭapuṭaṃ dātavyam // RadhyT_1.292-294:1 //\ntataḥ punastathaiva bhūmyāmardakīpiṇḍīmadhye hīrān kṣiptvā golakān kṛtvā śarāvasampuṭe ca kṣiptvā karpaṭamṛttikāṃ ca saṃdhau dattvā bhūmau kurkuṭapuṭo deyaḥ // RadhyT_1.292-294:2 //\nevaṃ navanavair bhūmyāmardakīpattrapiṇḍīgolakaiste hīrakā bhūmau catuḥṣaṣṭiṃ kurkuṭapuṭāni dattvānnapathāḥ kāryāḥ // RadhyT_1.292-294:3 //\nayamarthaḥ // RadhyT_1.292-294:4 //\nannavatpakvā bhavanti rase ca jīryante // RadhyT_1.292-294:5 //\niti hīrakānnapathakaraṇe tṛtīyo vidhiḥ // RadhyT_1.292-294:6 //\nSTART Radhy 1.295-303\nagninā dahyate naiva bhajyate na hato ghanaiḥ /\njale bruḍati naivāyaṃ duḥśakyo hi parīkṣitum // Radhy_1.295 //\nlīlakaṃ hastayoḥ kṣiptvā hīrakānāṃ ca viṃśatiḥ /\nhastābhyāṃ mardanīyāste na syur nistejasaśca ye // Radhy_1.296 //\n<vajra:: parīkṣā:: true>\nyeṣvekā na bhavedrekhā te jātyā hīrakāḥ smṛtāḥ /\nkarparaṃ pakvam ānīya gartāḥ kāryāstvanekaśaḥ // Radhy_1.297 //\njātyahīrān kṣipetteṣu tatastu mṛtajīvibhiḥ /\ndhmātvā dhmātvā śikhivarṇaṃ kāryaṃ tajjñaiśca karparam // Radhy_1.298 //\nnṛmūtraṃ thauharaṃ dugdhaṃ tulyamekatra miśritam /\ntābhyāṃ vidhmāpayed dhmātaṃ karparaṃ ca muhurmuhuḥ // Radhy_1.299 //\nkarpareṣu navīneṣu gartānkṛtvātha hīrakān /\ntāneva dhmāpayet kṣiptvā dhmātān miśreṇa chaṇṭayet // Radhy_1.300 //\nyuktyānayā saptavāraṃ dhmātvā vidhmāpayenmuhuḥ /\ntādṛśāḥ prathame dhmāne jāmbulāḥ syur dvitīyake // Radhy_1.301 //\nnistejasastṛtīye turye tryasrāśca vartulāḥ /\npañcame chāṇikā chinnāśchidyante hīrakā dhruvam // Radhy_1.302 //\nhastābhyāṃ marditāḥ ṣaṣṭhe bhajyante saptame punaḥ /\nbhasmībhūtāstatasteṣāṃ prakṣepyaṃ bhasma kumpake // Radhy_1.303 //\nayaṃ hīrako'gninā na dahyate ghanairāhato na bhajyate pānīye na bruḍati ataḥ kāraṇāt hīrakaḥ parīkṣituṃ duḥśakyaḥ // RadhyT_1.295-303:1 //\ntathāpi parīkṣā procyate // RadhyT_1.295-303:2 //\nprathamaṃ hastayor hīrakaṃ kṣiptvā tato viṃśatihīrakān hastayormuktvā hastābhyāṃ te hīrakā mardanīyās teṣāṃ ca madhye ye hīrakāstejorahitā na syustathā yeṣu rekhā ekāpi na bhavati te jātyā hīrakāḥ // RadhyT_1.295-303:3 //\nśeṣā ajātyāḥ // RadhyT_1.295-303:4 //\ntataśca pakvakarparam ānīya tatrānekān kaḍukān kṛtvā teṣu hīrakān kṣiptvā taṃ hīrakaṃ karparaṃ līhālaṅkair dhmātvāgnivarṇaṃ kṛtvā samabhāgamelitanaramūtrathoharadugdhābhyāṃ vidhmāpyo hīrakaḥ // RadhyT_1.295-303:5 //\nevaṃ navanavaiḥ karparaiḥ saptavāraṃ hīrakāḥ pacanīyāḥ // RadhyT_1.295-303:6 //\ntataścātra prathamavāre hīrakāstādṛśā eva bhavanti // RadhyT_1.295-303:7 //\ndvitīyavāre loṣulās tṛtīyavāre nistejasaḥ // RadhyT_1.295-303:8 //\ncaturthavāre vartulāḥ pañcamavāre kartaryā chinnāḥ chidyante // RadhyT_1.295-303:9 //\nṣaṣṭhavāre hastamarditāḥ bhajyante // RadhyT_1.295-303:10 //\nsaptamavāre bhasmarūpāstataśca tadbhasma kumpe kṣiptvā mocyam // RadhyT_1.295-303:11 //\niti hīrakabhasmīkaraṇaṃ prathamam // RadhyT_1.295-303:12 //\nSTART Radhy 1.304-308\ngandhakāmalasārākhyo haritālo manaḥśilā /\nturyaḥ suvarṇamākṣīkaḥ kartavyāḥ samatulyakāḥ // Radhy_1.304 //\ncatvāro vāriṇā piṣṭvā kāryāste rābasadṛśāḥ /\npuṣpālyā ghanapuṣpāṇi nisāhāyāṃ pravartayet // Radhy_1.305 //\npiṇḍaṃ piṣṭasya kṛtvātha tanmadhye jātyahīrakān /\nkṣiptvātha golakaṃ kṛtvā vajramūṣāntare kṣipet // Radhy_1.306 //\ndhmātāṃ tāmagnivarṇābhāṃ rābāmadhye kṣipenmuhuḥ /\nevamitthaṃvidhiḥ kāryo vārānekacaturdaśa // Radhy_1.307 //\nanāyāsena vajrāṇi bhasmāni syur na saṃśayaḥ /\ncūrṇaṃ vidhāya teṣāṃ ca prakṣipetkumpake sudhīḥ // Radhy_1.308 //\nāmalasārako gandhakaḥ // RadhyT_1.304-308:1 //\nharitālamanaḥśilā suvarṇamākṣīkāḥ // RadhyT_1.304-308:2 //\netān caturo'pi samabhāgena melayitvā jalena sampiṣya rābasadṛśān kṛtvā tataḥ puṣpāvalyā bahūni puṣpāṇi nisāhāyāṃ vartayitvā piṇḍaṃ ca kṛtvā tanmadhye hīrakān kṣiptvā golākārapiṇḍaṃ ca vidhāya vajramūṣāmadhye taṃ golakaṃ kṣiptvāgnivarṇaṃ ca dhmātvā pūrvakṛtarābamadhye punaḥ punaḥ kṣiptvā mūṣāṃ vidhmāpayet // RadhyT_1.304-308:3 //\ntataḥ punarapi tān hīrakān tathā khāparapiṇḍamadhye kṣiptvā vajramūṣāmadhye kṣiptvā dhmātvā ca rābāmadhye vidhāpayet // RadhyT_1.304-308:4 //\nevaṃ navanavauṣadhaiś caturdaśavārān hīrakānpacet tataḥ sukhena vajrāṇi bhasmībhavanti tacca bhasma kumpe kṣepyam // RadhyT_1.304-308:5 //\niti hīrakabhasmīkaraṇaṃ dvitīyam // RadhyT_1.304-308:6 //\nSTART Radhy 1.309-312\nketakīnāṃ stanāneva nisāhāyāṃ jalaṃ vinā /\nvartayitvā raso grāhyo vastrapūto hi nirmalaḥ // Radhy_1.309 //\nrasenānena sūkṣmā ca vartanīyā manaḥśilā /\ntayā saṃveṣṭya vajrāṇi vajramūṣāntare kṣipet // Radhy_1.310 //\nvidhmāpyārkadugdhena dhmātāṃ tām agninibhāṃ kṛtām /\nevamicchanmuhuḥ kāryaḥ saptavelam ayaṃ vidhiḥ // Radhy_1.311 //\nsadvajrāṇi mriyante ca sukhasādhyāni niścitam /\ntacca cūrṇaṃ kumpe kṣepyaṃ mṛtahīrakasambhavam // Radhy_1.312 //\nketakīnāṃ stanānnisāhāyāṃ jalaṃ vinaiva gāḍhaṃ vartayitvā vastreṇa ca gālitvā raso grāhyaḥ // RadhyT_1.309-312:1 //\ntatastena rasena manaḥśilāṃ vartayitvā tayā hīrakān saṃveṣṭya vajramūṣāmadhye kṣiptvāgninā tāṃ vajramūṣāṃ dhmātvāgnivarṇaṃ kṛtvārkadugdhena vidhyāpayet // RadhyT_1.309-312:2 //\ntataḥ punarapi ketakīstanarasavartitamanaḥśilayā vajrāṇi veṣṭayitvā vajramūṣāyāṃ kṣiptvā dhmātvā cārkadugdhena vidhyāpayet evaṃ punaḥpunaḥ saptavelaṃ kṛte vajrāṇi bhasmībhavanti // RadhyT_1.309-312:3 //\niti hīrakabhasmīkaraṇaṃ tṛtīyam // RadhyT_1.309-312:4 //\nSTART Radhy 1.313-316\nmandārārkāstu ye śvetāsteṣāṃ mūlāni dāhayet /\njvālyamāneṣu teṣu taiśca kartavyā mṛtajīvinaḥ // Radhy_1.313 //\nteṣvagālepane teṣu kāryā yatnena gartakāḥ /\nteṣu vajrāṇi vinyasyāgniṣṭe sauvarṇake kṣipet // Radhy_1.314 //\nāmbilyāulibabulaiḥ saṃpatyāmṛtajīvibhiḥ /\nsuvajrānagninā dhmātvā kvāthe kaulatthake kṣipet // Radhy_1.315 //\nsukhenātha tayā yuktyā māryaṃ te hīrakā budhaiḥ /\nbhasmībhūtaṃ tu vastrāṇi cūrṇaṃ kṣepyaṃ ca kumpake // Radhy_1.316 //\niha śveta ākamadāramūlāni jvālayitvā līhālakāḥ kāryāḥ // RadhyT_1.313-316:1 //\ntatasteṣu lihālakeṣu yatnena gartakān kṛtvā teṣu gartakeṣu vajrāṇi prakṣipya suvarṇasambandhini agniṣṭe kṣiptvā āmbilī āulibabūla // RadhyT_1.313-316:2 //\nlīhālakair agnisamānaṃ dhmātvā kulathyāḥ kvāthamadhye kṣiptvā vidhyāpayet anayā yuktyā hīrakāḥ sukhenāpi bhasmībhavanti // RadhyT_1.313-316:3 //\niti hīrakabhasmīkaraṇaṃ caturtham // RadhyT_1.313-316:4 //\nSTART Radhy 1.317-320\nagnisaṃyuktamūlāni mukhāulyāḥ samānayet /\nśrīkhaṇḍaṃ gharṣayet teṣāṃ sasardhena pralepayet // Radhy_1.317 //\nvajramūṣāṃ taraṃgagarbhe prakṣipyo jātyahīrakaḥ /\nkṣiptvā śrīkhaṇḍaśeṣārdhaṃ mūṣāmagniṣṭake kṣipet // Radhy_1.318 //\ndhmātvādyāgninibhāṃ kṛtvā vajridugdhena ḍhālayet /\nsukhenāthānayā yuktyā mriyante jātyahīrakāḥ // Radhy_1.319 //\ntasmiṃsteṣāṃ kṛte cūrṇaṃ prakṣipetkumpake sudhīḥ /\nyo vajrabhasmanā karma prabhāvo 'gre bhaviṣyati // Radhy_1.320 //\nihāmukhā ulyāmūlāni tvaksaṃyuktānyeva samānīya teṣāṃ śrīkhaṇḍaśeṣādha kṣiptvā sā mūṣāgniṣṭake muktvāgninā dhmātvā thoharadugdhe ḍhālanīyā // RadhyT_1.317-320:1 //\nanayā yuktyā sukhena hīrakā mriyante // RadhyT_1.317-320:2 //\nteṣāṃ ca mṛtānāṃ bhasma kumpe kṣipet // RadhyT_1.317-320:3 //\nanena hīrakabhasmanā yatkarma yaśca prabhāvaḥ so 'gre bhaṇiṣyate // RadhyT_1.317-320:4 //\niti hīrakabhasmakaraṇaṃ pañcamam // RadhyT_1.317-320:5 //\nevaṃ pañcabhir bhedair hīrakabhasmīkaraṇaṃ bhavati // RadhyT_1.317-320:6 //\niti hīrakavidhiḥ // RadhyT_1.317-320:7 //\natha gandhakaśodhanam // RadhyT_1.317-320:8 //\nSTART Radhy 1.321-322\nsthālikāyāṃ kṣiped dugdhaṃ baddhvā śaithilyadātharam /\ndāthare gandhakaṃ kṣiptvā lipetkaṇṭhaṃ mṛdā dṛḍham // Radhy_1.321 //\nagniṣṭaṃ copari kṣiptvā jvālayed ghaṭikādvayam /\nyāvad vyeti payo madhye sa śuddho gandhako bhavet // Radhy_1.322 //\nsthālikāmadhye dugdhaṃ kṣiptvā mukhe śaithilyadātharaṃ baddhvā tatra dāthare gandhakaṃ kṣiptvā kaṇṭhe mṛttikayā liptvopari agniṣṭaṃ kṣiptvā ghaṭīdvayaṃ yāvajjvālayet // RadhyT_1.321-322:1 //\ntato gandhako galitvā yo dugdhamadhye yāti sa śuddhagandhako jñeyaḥ // RadhyT_1.321-322:2 //\niti gandhakaśodhanam prathamam // RadhyT_1.321-322:3 //\natha dvitīyagandhakaśodhanam // RadhyT_1.321-322:4 //\nSTART Radhy 1.323-324\nkarṣe kuṇḍalikāyā vā ghṛtenābhyajya gandhakam /\nkṣiptvādho jvālayettāvadyāvattailopamo bhavet // Radhy_1.323 //\ntailābho ḍhālyate dugdhaṃ jāyate śuddhagandhakaḥ /\nprakāradvayasaṃśuddho'dhikṛto rasakarmaṇi // Radhy_1.324 //\nkarṣaṃ vā kuḍachī vā ghṛtenābhyajya tatastatra gandhakaṃ kṣiptvādho 'gnir jvālanīyaḥ tāvad yāvad gandhakas tailopamāno bhavati tatas tadgandhakatailaṃ dugdhamadhye ḍhālyate tato dugdhaṃ na gṛhyate // RadhyT_1.323-324:1 //\neṣa eva śuddhagandhakaḥ // RadhyT_1.323-324:2 //\neva ca prakāradvayena yo gandhakaḥ śodhito bhavati // RadhyT_1.323-324:3 //\nsa rasakarmaṇi upayujyate nānya iti // RadhyT_1.323-324:4 //\niti sugamam // RadhyT_1.323-324:5 //\niti gandhakaśodhanaṃ dvitīyam // RadhyT_1.323-324:6 //\niti sugamamagre gandhapīṭhā // RadhyT_1.323-324:7 //\nSTART Radhy 1.325-326\n<piṣṭī from sulfur and mercury>\nnimbukānāṃ rasaiḥ kṣālyaṃ yat kiṃcittāmrapātrakam /\nkṛtvā cātyujjvalaṃ tatra śuddhaṃ rasarantīṃ kṣipet // Radhy_1.325 //\nsaṃśuddhāṃ gandhakarantīṃ kṣiptvāṅgulyā pramardayet /\nvidhinaivaṃ muhuḥ kāryā pīṭhā gandhakasūtayoḥ // Radhy_1.326 //\ntāmrapātraṃ prathamaṃ nimbukānāṃ rasaiḥ punaḥ punaḥ prakṣālyātyujjvalaṃ ca kṛtvā sarvaśuddharasasya rantī tathā śuddhagandhakarantī ca prakṣipyāṅgulyā gāḍhaṃ pramardya gandhakasūtapīṭhī kāryā // RadhyT_1.325-326:1 //\niti gandhakapīṭhī prathamā // RadhyT_1.325-326:2 //\nSTART Radhy 1.327-334\ngandhakāmalasārasya tathā śuddharasasya ca /\npratyekaṃ viṃśagadyāṇān khalve ekatra mardayet // Radhy_1.327 //\ntān kṛtvā kajjalīṃ sūkṣmāṃ vāsasā gālayettataḥ /\nhemavallyāśca kandānāṃ śrīkhaṇḍena rasena vā // Radhy_1.328 //\npiṣṭvā syāt kajjalīpiṣṭaṃ pīṭhī prakṣālya sārajā /\nprakāradvayaṃ saṃdṛṣṭvā pīṭhī gandhakasambhavā // Radhy_1.329 //\nmṛduvartitapattrāṇi pātālasya gurutmanā /\npiḍyāṃ piṣṭasya kṣiptvaināṃ pīṭhīṃ kṛtvā ca golakam // Radhy_1.330 //\ntaṃ śarāvapuṭe kṣipet saṃdhikarpaṭamṛtsnayā /\nnīrandhrajvaladaṅgāraiḥ puṭaṃ deyaṃ ca kaukkuṭam // Radhy_1.331 //\nsvāṅgaśītīkṛtaṃ cūrṇaṃ prakṣipetkumpake sudhīḥ /\nrūpyasya ca catuḥṣaṣṭirgālyā gadyāṇakāstathā // Radhy_1.332 //\ntanmadhye caikagadyāṇe pīṭhīcūrṇe niveśite /\ntithivarṇaṃ bhaveddhema niścitaṃ naiṣa saṃśayaḥ // Radhy_1.333 //\niti gandhakajā pīṭhī catuḥṣaṣṭyaṃśavedhikā /\nhemakartḥṇi karmāṇi jāyante saṃgatāni vai // Radhy_1.334 //\namalasārasya gandhakasya gadyāṇāḥ 20 tathā śuddhasūtasya gadyāṇāḥ 20 ekatra kharale mardayitvā sūkṣmāṃ kajjalīṃ kṛtvā vastreṇa gālayitvā tato hemavallyā gadyāṇaṃ kandānāṃ śrīkhaṇḍena vā rasena vā gāḍhaṃ sampiṣya pīṭhī kāryā evaṃ ca prakāradvayena gandhapīṭhī niṣpadyate // RadhyT_1.327-334:1 //\ntataḥ pātālagaruḍasya pattrāṇi vartayitvā pīṭhīṃ kṛtvā tanmadhye gandhakapīṭhīṃ kṣiptvā golakaṃ ca kṛtvā taṃ golakaṃ śarāvasampuṭe kṣiptvā saṃdhau karpaṭamṛttikāṃ dattvā jvaladbhiraṅgāraiḥ kukkuṭapuṭaṃ dattvā svabhāvaśītalaṃ gandhakapīṭhīcūrṇaṃ kumpe kṣipet // RadhyT_1.327-334:2 //\ntataścatuḥṣaṣṭigadyāṇakena rūpyasya gālayitvā madhye eko gandhakapīṭhīcūrṇaṃ gadyāṇakaṃ kṣipyate pañcadaśavarṇikaṃ hema bhavatyeveti // RadhyT_1.327-334:3 //\nevaṃ gurūpadeśenāparāṇyapi hemakartḥṇi karmāṇi sidhyanti // RadhyT_1.327-334:4 //\niti gandhakapīṭhī dvitīyā tathā karmāṇi ca // RadhyT_1.327-334:5 //\natha gandhakatailam // RadhyT_1.327-334:6 //\nSTART Radhy 1.335-339\nutkṛṣṭasarjikā turyamapānāṃ sūkṣmacūrṇakam /\nkṣiptvā sthālyāṃ hi saṃdhyāyāṃ kumbhamānaṃ jalaṃ kṣipet // Radhy_1.335 //\ntyaktavyaṃ kābasammanītāryasajjikāpayaḥ /\nutkṛṣṭāśmanā vedāsteṣāṃ cūrṇaṃ tu sūkṣmakam // Radhy_1.336 //\ngandhakāmalasārasya maṇaikaṃ sūkṣmacūrṇakam /\nkṣiptvaivātra hyubhe cūrṇe piṣṭvā caikātmatāṃ nayet // Radhy_1.337 //\nkṣipetpañcamaṇān sthālyāṃ yasyāṃ matighaṭadvayam /\nsvarjikā jalamanyasyāṃ muktvā cullyopari kṣipet // Radhy_1.338 //\neraṇḍatailavattailam uparyāyāti gandhakam /\ntatsthālyā muhurādāya kṣipecchītaṃ ca kūmpake // Radhy_1.339 //\nsarvottamasājīmaṇacatuṣkasya cūrṇaṃ sthālyāṃ kṣiptvā saṃdhyāyāṃ jalaghaṭastatra kṣepyaḥ // RadhyT_1.335-339:1 //\ntataḥ prātaḥ sājījalaṃ nītāryakābasaṃtyaktvā grāhyam tathā sarvottamapāṣāṇamaṇacatuṣkacūrṇaṃ sūkṣmaṃ tathā gandhakāmalasārasya maṇaikaṃ cūrṇaṃ sūkṣmamubhayaṃ piṣṭvā ekatra ca gāḍhaṃ piṣṭvā sthālyāṃ kṣiptvā tataḥ prathamagṛhītaṃ sarjikājalamanyasyāṃ sthālyāṃ muktvālpaghaṭamānamupari kṣipet // RadhyT_1.335-339:2 //\nevaṃ ca kṛte gandhakasya tailameraṇḍītailavad uparyāgacchati tataśca tailaṃ śītalībhūtaṃ satkumpake kṣepyam // RadhyT_1.335-339:3 //\niti gaṃdhakatailam // RadhyT_1.335-339:4 //\nSTART Radhy 1.340-346\n<silver => gold>\nśuddhasūtasya gadyāṇān bhūdhare daśa vinyaset /\ngandhatailasya gadyāṇaṃ dadyātkoḍīyakaṃ mukhe // Radhy_1.340 //\nsandhau vastraṃ mṛdā liptvā caturbhiḥ chāṇakaiḥ puṭam /\ndātavyaṃ cānayā rītyā vāraṃ vāram puṭaṃ śatam // Radhy_1.341 //\nprakṣipettailagadyāṇaṃ gandhakaṃ ca puṭe puṭe /\nmukhe koḍīyakaṃ dadyānnavāṃ vastramṛdaṃ muhuḥ // Radhy_1.342 //\ntailaṃ sūtena saṃjīrṇaṃ daśaghnaṃ gandhakaṃ śanaiḥ /\nhemarājestato vallyā daśa kṣepyāḥ puṭe puṭe // Radhy_1.343 //\npūrvarītyā puṭaṃ deyaṃ turyaturyaiśca chāṇakaiḥ /\nhemarājeśca sūtena karṣo jīrṇaścatuḥpuṭaḥ // Radhy_1.344 //\nśuddharūpyasya patrāṇi amunā dravarūpiṇā /\nliptvā śrāvapuṭe kṣiptvā tatsaṃdhiṃ vastramṛtsnayā // Radhy_1.345 //\nliptvā bhūmau pradātavyaṃ chāṇakaiḥ kaukkuṭaṃ puṭam /\ntithivarṇaṃ bhaveddhema kartavyā naiva saṃśayaḥ // Radhy_1.346 //\niha śuddharasasya gadyāṇān daśa tathā gaṃdhakatailagadyāṇakaṃ ca bhūdharayantre vinyasya mukhe koḍīyakaṃ dattvā saṃdhau vastramṛttikayā liptvā caturbhiḥ chāṇakaiḥ puṭaṃ dātavyam // RadhyT_1.340-346:1 //\ntataḥ punarapi teṣveva sūtasya daśagadyāṇakeṣu gandhakatailagadyāṇakaṃ muktvā bhūdharayantre vinyasya mukhe koḍīyakaṃ dattvā vastraṃ mṛttikayā sandhau liptvā caturbhiḥ chāṇakairbhūmau kukkuṭapuṭaṃ deyam // RadhyT_1.340-346:2 //\nevaṃ punaḥ punaḥ karaṇena yadi sūtena daśaguṇaṃ gandhakatailaṃ jīrṇaṃ bhavati tadā pūrvoktāyā hemarājerdaśa vallān sūtamadhye kṣiptvā bhūdharayantre vinyasya koḍīyakasaṃdhau vastramṛttikāṃ ca dattvā caturbhiśchāṇakaiḥ pūrvavatpuṭaṃ deyam // RadhyT_1.340-346:3 //\nevaṃ punaḥ punaḥ paṭacatuṣṭayadānena hemarājeḥ karṣe jīrṇe sati sa sūtaḥ saṃgrāhyaḥ // RadhyT_1.340-346:4 //\ntataḥ śuddhatārasya patrāṇi tena dravarūpeṇa tena liptvā sarāvasaṃpuṭe tāni patrāṇi muktvā sandhau karpaṭamṛdaṃ dattvā bhūmau chāṇakaiḥ kukkuṭapuṭaṃ dīyate pañcadaśavarṇaṃ hema bhavati // RadhyT_1.340-346:5 //\niti hemakaraṇaṃ prathamam // RadhyT_1.340-346:6 //\nSTART Radhy 1.347-351\nbhāgā dvādaśa rūpyasya tathā tāmrasya ṣoḍaśa /\ngālayenmiśritān vajramūṣāyāmaṣṭaviṃśatim // Radhy_1.347 //\nkhoṭaścandrārkanāmābhūttasya patrāṇi kārayet /\nekāṅgulāni saṃlipya jīrṇahemākhyarājinā // Radhy_1.348 //\ntāni śrāvapuṭe kṣiptvā tatsandhiṃ vastramṛtsnayā /\nliptvā bhūmau pradātavyaṃ chāṇakaiḥ kaukkuṭaṃ puṭam // Radhy_1.349 //\nprakāreṇa dvitīyena hemasyāttithivarṇakam /\natha pittalapatrāṇi liptvā yuktyānayā tathā // Radhy_1.350 //\nkaukkuṭena puṭenaiva hema syāttithivarṇakam /\nevaṃ gandhakatailena tridhā hema prajāyate // Radhy_1.351 //\nrūpyasya bhāgā dvādaśa tāmrasya bhāgāḥ ṣoḍaśa evamaṣṭaviṃśatibhāgān vajramūṣāyāṃ kṣiptvā gālayitvā ca candrārkanāmā ṣoṭaḥ kāryaḥ // RadhyT_1.347-351:1 //\ntatastasya ṣoṭasya patrāṇyekāṃgulapramāṇāni kārayitvā sarāvasaṃpuṭe muktvā sandhau vastramṛdaṃ dattvā bhūmau chāṇakaiḥ kukkuṭapuṭaṃ dīyate // RadhyT_1.347-351:2 //\ndvitīyaprakāreṇa pañcadaśavarṇikaṃ hema bhavati // RadhyT_1.347-351:3 //\ntathā pittalapatrāṇi pūrvoktayuktyā jīrṇahemarājisūtena liptvā tathaiva kukkuṭapuṭe datte pañcadaśavarṇikaṃ hema bhavati // RadhyT_1.347-351:4 //\nevaṃ tribhiḥ prakārair gandhakatailena hemaniṣpattiḥ // RadhyT_1.347-351:5 //\niti gandhakatailakarmāṇi // RadhyT_1.347-351:6 //\nSTART Radhy 1.352-357\nnālaṃ ca gostanākāraṃ madhye vartulakairdhṛtam /\nvartulāṃ vajramūṣāṃ ca pūrvaṃ kuryādvicakṣaṇaḥ // Radhy_1.352 //\ndaśaghnaṃ gandhakaṃ tailaṃ hemarājeśca karṣakaḥ /\nyena jīrṇaśca tatsarvaṃ mūṣāyāṃ prakṣipedrasam // Radhy_1.353 //\nkṣipecca kaṅguṇītailaṃ yathā bruḍati pāradaḥ /\nmūṣāmagniṣṭake dhmāyādaṅgāraiḥ paripūrite // Radhy_1.354 //\nyāvattolyo hi sūtaḥ syāttattolyāṃ hemarājikām /\ngālayitvānyamūṣāyāṃ vajramūṣāntare kṣipet // Radhy_1.355 //\nkhoṭā bhūdhavidhānena sahasrasya pravedhakaḥ /\ntāratāmrādināgānāṃ gadyāṇānāṃ sahasrakam // Radhy_1.356 //\npratyekaṃ pṛthaggālyānāṃ tanmadhye ṣoṭasambhavaḥ /\ngadyāṇaikapṛthak kṣepyo hema syāduttamaṃ pṛthak // Radhy_1.357 //\niha prathamaṃ varttulākārāṃ mūṣāṃ kṛtvopari gostanākāraṃ nālaṃ ca kṛtvā vajramūṣā vidheyā // RadhyT_1.352-357:1 //\ntato yena sūtena pūrvoktayuktyā daśaguṇaṃ gandhakatailaṃ jīrṇaṃ tato hemarājikarṣaśca jīrṇaṃ taṃ rasaṃ vajramūṣāyāṃ kṣiptvopari kaṅguṇītailaṃ tathā kṣipedyathā sa pārado bruḍati // RadhyT_1.352-357:2 //\ntataḥ sā mūṣāgniṣṭake muktvā iṅgālair dhmātavyā // RadhyT_1.352-357:3 //\ntathā yāvanmātraḥ mūṣāyāmasti tāvanmātrāṃ hemarājiṃ mūṣāyāṃ gālayitvā vajramūṣāstharasamadhye kṣipet // RadhyT_1.352-357:4 //\ntataḥ sahasravedhī ṣoṭo bhavati sa ca saṃgrāhyaḥ // RadhyT_1.352-357:5 //\ntathā tārasya tāmrasyādiśabdādvaṅgasya ca gadyāṇasahasrakaṃ pṛthak pṛthak mūṣāyāṃ gālayitvā sahasravedhitasyaikaiko gadyāṇakaḥ pṛthak pṛthak sarvaṣoṭamadhye kṣipyate sarvāṇi tārādīni pṛthak hema bhavanti // RadhyT_1.352-357:6 //\niti dvitīyapariṇāmagandhakatailakarmāṇi // RadhyT_1.352-357:7 //\natha gandhakavāri // RadhyT_1.352-357:8 //\nSTART Radhy 1.358-364\nutkṛṣṭasarjikākṣāramaṇānāṃ sūkṣmacūrṇakam /\nsaṃdhyāyāṃ tu maṇaṃ sthālyāṃ kumbhamānaṃ jalaṃ kṣipet // Radhy_1.358 //\nprātastyaktvā rasaṃ tyaktvā bhūyo'pi prakṣipenmaṇam /\nevaṃ ṣaḍvāsare kuryāt ṣaṇmaṇaṃ sarjikājalam // Radhy_1.359 //\nnītā ye ca jalaṃ śeṣam atyacchaṃ kurute sudhīḥ /\ngandhakāmalasāro'pi vāriṇā tena peṣayet // Radhy_1.360 //\ntaṃ ca vārinibhaṃ kuryātprakṣipetkuṃpake sudhīḥ /\nkumbhavastramṛdāveṣṭya dattvāsye cāmracātikām // Radhy_1.361 //\nahorātraṃ jvalatyagniṃ channā yatra ca cūhyake /\nnikṣipya kuṃpakaṃ garbhe rakṣā deyā ṣaḍaṅgulām // Radhy_1.362 //\nnikṣiptaśca rahāsmoyann ekaviṃśativāsarān /\nvilagnaḥ sarjikākṣāraḥ kumpyantaḥ parito bhraman // Radhy_1.363 //\nnālikerajalābho'bhūtpītatoyo hi gandhakaḥ /\nhṛtipīṭhīti vikhyātaṃ vārigandhakajaṃ tvidam // Radhy_1.364 //\nsarvottamasājimaṇaniṣadrasūkṣmacūrṇīkṛtya sandhyāyāṃ maṇamekaṃ sājikumbha eko jalamiti sthālyāṃ kṣiptvā prātaḥ kāvasasaṃtyatkvānītāryajalaṃ grahītvā sājīmarṇe kṣipet // RadhyT_1.358-364:1 //\neva ṣaḍbhirdinaiḥ ṣaṇmaṇān kṣiptvā nīvāsarjikājale atisvacchaṃ kṛtvā āmalasārakagandhakastena jalena piṣṭvā vārisadṛśaḥ kṛtvā kumbhe kṣiptvā karpaṭamṛttirāveṣṭya mukhe 'bhrakacātikāṃ dattvā patraculhake pracchanno 'gnirahorātraṃ jvalati tatra culūkakupaṃ nikṣipya paritaḥ ṣaḍaṃgulapramāṇā rakṣā deyā sacakumkas tatra nikṣiptaḥ satnekaviśatidināni sthāpayitvā karṣaṇīyaḥ // RadhyT_1.358-364:2 //\ntāvatā ca kālena gandhakaḥ kumpamadhyaṃ sājīkṣāreṇa saha bhrāmyan pītatoyo nālikerajalasadṛśo bhavati // RadhyT_1.358-364:3 //\nidaṃ ca gandhakavāri hṛtipīṭhīti nāmnā vārttikendramadhye vikhyātaṃ jñātavyam // RadhyT_1.358-364:4 //\nSTART Radhy 1.365-374\n<mercury:: ṣoṭa (khoṭa?)>\nśuddhasūtasya caturo vallān piṣṭvā ghaṭīdvayam /\npītena vāriṇā tena bhasmībhavati pāradaḥ // Radhy_1.365 //\nśuddharūpyasya patrāṇi sūte cānena lepayet /\ndhmāyācca vajramūṣāyāṃ dhamaṇyā ca vatkṛyām // Radhy_1.366 //\nrūpyaṃ kṛṣṇamayaṃ jātaṃ tasyāṣṭau gadīyāṇakāḥ /\nutkṛṣṭahemagadyāṇaiḥ sūryasaṃkhyaiḥ samanvitāḥ // Radhy_1.367 //\ngālitā viṃśatiḥ svarṇaṃ bhaveyustithivarṇakam /\nkarpare śuddhasūtaṃ ca kṣiptvādho jvālayenmṛdu // Radhy_1.368 //\nahorātraṃ mṛduvahnimekaviṃśativāsarān /\nprākṛtaṃ gandhakaṃ vāri bindumātraṃ kṣipenmuhuḥ // Radhy_1.369 //\nśuddhasūtas tvahorātram ekaviṃśativāsaraḥ /\nevaṃ niṣpadyate bandhaḥ sūtaḥ ṣoṭaśca jāyate // Radhy_1.370 //\n<sulfur:: druti for vedha>\nmṛdu vartaya patrāṇi pātālasya gurutmanā /\npiṇḍyāṃ piṣṭasya te ṣoṭaṃ kṣiptvā kāryo hi golakam // Radhy_1.371 //\ntaṃ sarāvapuṭe kṣiptvā sandhikarpaṭamṛtsnayā /\nveṣṭayitvā puṭaṃ deyaṃ bhūmau kukkuṭasaṃjñakam // Radhy_1.372 //\nnirdhūmairjvaladaṅgāraiḥ ṣoṭo 'bhūt pītavarṇakaḥ /\ngālanīyā catuḥṣaṣṭigadyāṇāḥ śuddharūpyajāḥ // Radhy_1.373 //\ntanmadhye ṣoṭagadyāṇe kṣiptaṃ syātsvarṇamuttamam /\ngāndhikīha drutiḥ pīṭhī catuḥṣaṣṭipravedhikā // Radhy_1.374 //\nśodhitapāradasya catvāro vallāḥ gandhakavāriṇā ghaṭīdvayaṃ yadi kṣipyante tadā bhasmībhavanti // RadhyT_1.365-374:1 //\ntataḥ śuddharūpyasya patrāṇi tena bhasmanā liptvā vajramūṣāyāṃ tāni patrāṇi vaṅkalidhamanyā gāḍhaṃ dhmātvā gālayet // RadhyT_1.365-374:2 //\ntataḥ kṛṣṇaṃ rūpyaṃ bhavati // RadhyT_1.365-374:3 //\ntato'sya kṛṣṇarūpyasya gadyāṇāḥ 8 sarvottamanavakahemagadyāṇāḥ 12 ubhayaṃ viṃśatigadyāṇakā gālyante pañcadaśavarṇikaṃ hema bhavati // RadhyT_1.365-374:4 //\ntathā śuddharasaṃ karpare kṣiptvādho mṛdvagniṃ jvālayet // RadhyT_1.365-374:5 //\nupari gandhakavāri bindunā bindunā kṣipet // RadhyT_1.365-374:6 //\nevamekaviṃśatidināni nirantaraṃ gandhakavāriṇā siktaḥ susūto niṣpadyate baddhaḥ ṣoṭaśca bhavati // RadhyT_1.365-374:7 //\ntataḥ pātālagaruḍasya patrāṇi vartayitvā tataḥ piṇḍīṃ kṛtvā piṇḍimadhye ṣoṭaṃ ca kṣiptvā bhūmau kukkuṭasaṃjñaṃ puṭaṃ deyam // RadhyT_1.365-374:8 //\nparaṃ nirdhūmairjvaladbhiraṃgārais tathā ca kṛte sa ṣoṭaḥ pīto bhavati tataḥ śuddharūpyasya catuḥṣaṣṭigadyāṇān gālayitvā ṣoṭagadyāṇako madhye kṣipyate sarvottamaṃ hema bhavati yata eṣā gandhakadrutipīṭhī catuḥṣaṣṭipravedhikā vartate // RadhyT_1.365-374:9 //\niti gandhakadrutipīṭhīkarmāṇi // RadhyT_1.365-374:10 //\natha tālakaśodhanam // RadhyT_1.365-374:11 //\nSTART Radhy 1.375-383\ngodantī haritālāyās tāvat patrāṇi dāpaya /\nyāvanna syurdvidhā tāni dolāyantre kṣipettataḥ // Radhy_1.375 //\naśmacūrṇasya yā cāchibhṛtā sthālī tayā dṛḍhā /\ndolāyantre tathā kāryā vastraṃ bundhe lagenna hi // Radhy_1.376 //\ntajjñena svedanīyāni yāmayugmaṃ haṭhāgninā /\nsvedanasvedanasyānte jalena kṣālayettathā // Radhy_1.377 //\nniḥsaranti yathā tebhyo nīlapītādikṛṣṇikāḥ /\nsadaivātapaśuṣkāṇi dolāyaṃtre parikṣipet // Radhy_1.378 //\nyaṃtre yaṃtre punastāni svedyāni praharadvayam /\nluṇayuktyā tu nālena dvivelaṃ svedayettataḥ // Radhy_1.379 //\ntato dugdhe gavādīnāṃ svedayettatkrameṇa ca /\nkuṣmāṇḍaṃ khaṇḍaśaḥ kṛtvā svedayettadrasena ca // Radhy_1.380 //\nvartanīyāni sāhāyāṃ vaḍavāpyājvalānvitaḥ /\nsusūkṣmāścandanākārāḥ svedayettadrasena ca // Radhy_1.381 //\nśodhanaiḥ pañcabhiḥ śuddhāḥ godaṃtī nirviṣībhavet /\nhṛdutkledamaśuddhyā sā ghūrmāraṃ ca karoti ca // Radhy_1.382 //\ntāpaṃ ca nāḍisaṃkocam antastāpaṃ karoti ca /\nataḥ prāgeva saṃśuddhā haritālāmṛtopamā // Radhy_1.383 //\ngodaṃtī haritālāyāstāvatpatrāṇi kāryāṇi yāvatpunardvidhā na bhavanti // RadhyT_1.375-383:1 //\ntatastāni patrāṇi pāṣāṇacūrṇasyāchibhṛtāyāṃ sthālyāṃ dolāyaṃtre ca tāpayitvādho haṭhāgninā praharadvayena svedanīyāni // RadhyT_1.375-383:2 //\ntata uttārya jalena kṣālayitvā ātape śoṣayitvā luṇayuktakāṃjikapūrṇasthālyāṃ dolāyantre ca tāpayitvā haṭhāgninā praharadvayena svedanīyāni // RadhyT_1.375-383:3 //\npunaruttārya jalena prakṣālya gavādidugdhena pūrṇasthālyāṃ svedayetpraharadvayam // RadhyT_1.375-383:4 //\ntato jalena prakṣālyātape śoṣayitvā kuṣmāṇḍaphalaṃ khaṇḍaśaḥ kṛtvā tadrasena pūrvavatpraharadvayaṃ svedanīyāni // RadhyT_1.375-383:5 //\ntataḥ payasā prakṣālyātape śoṣayitvā vaḍavāīkā nisāhāyāṃ vartayitvā tadrasena yāmadvayaṃ pūrvavat svedyāni evaṃ pañcabhiḥ śodhanaiḥ śuddhaharitālā nirviṣībhavati // RadhyT_1.375-383:6 //\nyāvacca sā na śodhyate tāvatsā dattā satī hṛdayasya kledaṃ dhūrmaṃ recaṃ tāpaṃ nāḍisaṃkocam antardāhaṃ ca karoti // RadhyT_1.375-383:7 //\nataḥ pūrvaṃ sā śodhitā amṛtasamānā bhavati // RadhyT_1.375-383:8 //\niti godantiharitālāyāḥ śodhanavidhiḥ // RadhyT_1.375-383:9 //\natha śuddhatālakakarmāṇi // RadhyT_1.375-383:10 //\nSTART Radhy 1.384-403\n<copper => silver>\nśuddhasūtasya catvāri śuddhatālasya viṃśatim /\nkṣiptvā chāgīvasāyāśca palikārdhe muhurmuhuḥ // Radhy_1.384 //\ncaturviṃśatigadyāṇān khalve piṣṭvaikavāsaram /\ntatsarvaṃ kuṃpake kṣiptvā mukhe karparacātikām // Radhy_1.385 //\ndattvā vastramṛdā limpetkuṃpakaṃ vastramṛtsnayā /\nā kaṃṭhaṃ saptadhāveṣṭyaṃ cullyantaḥ prakṣipecca tam // Radhy_1.386 //\nsaṃkīrṇoccatarā culhī tathā kāryā navīnakā /\ndolāyaṃtravadābhāti kumpārdhaṃ culhake yathā // Radhy_1.387 //\nkuṃpakādardhaśca yāmaikaṃ vahnir yojyo mṛdustataḥ /\njvālanīyo haṭho vahniryāvadyāmacatuṣṭayam // Radhy_1.388 //\nsattvaṃ proḍḍīya sūtaśca kumpakaṇṭhe lagiṣyati /\ntatastaṃ kuṃpakaṃ bhaṅktvā kaṃṭhād grāhyaṃ samagrakam // Radhy_1.389 //\nkṣiptvā sthālīvasāyāśca palikārdhaṃ pratikṣaṇam /\nsaptāhaṃ pratyahaṃ piṣṭvā navīne kuṃpake kṣipet // Radhy_1.390 //\nsaptadhā saptabhiḥ kuṃpaiḥ kāryaḥ prāgvihito vidhiḥ /\ntataḥ saptamavelāyāṃ kṛṣṇatvaṃ yāti kaṇṭhake // Radhy_1.391 //\nkuṃpabandhe rahantyeva ye vārisadṛśāḥ kaṇāḥ /\nsatvabhūtāśca te sarve grāhyāḥ kāryavivarjitāḥ // Radhy_1.392 //\ntolayitvā tatastasmāddviguṇaṃ śuddhapāradam /\nyāmaṃ khalve dvayaṃ piṣṭvā nimbukena rasena ca // Radhy_1.393 //\nvāraṃ vāraṃ ca prakṣepyo mardane naimbuko rasaḥ /\ntataḥ sā pīṭhikā jātā sūtatālakasaṃbhavā // Radhy_1.394 //\nsthālikāyāṃ ca tāṃ pīṭhīṃ kāṃjikaṃ lavaṇānvitam /\nniṃbukāni ca khaṇḍāni prakṣipya svedayeddinam // Radhy_1.395 //\nnaṣṭaṃ naṣṭaṃ muhuḥ kṣepyaṃ kāṃjikaṃ lavaṇānvitam /\nsvedottīrṇā ca sā pīṭhī saṃśoṣyā cātape dṛḍhā // Radhy_1.396 //\npīṭhīṃ tāṃ ṭaṃkaṇakṣāraṃ samatulyaṃ ca peṣayet /\nmīṇapūpādvayaṃ kṛtvā caikasyāṃ pīṭhikāṃ kṣipet // Radhy_1.397 //\ndvitīyāṃ copari dattvā kāryā veḍhinikā budhaiḥ /\nyāvat taulyā hi sā pīṭhī tat taulyaṃ śuddharūpyakam // Radhy_1.398 //\ngālayedvajramūṣāyāṃ veḍhanīṃ copari kṣipet /\ndahyate ṭaṃkaṇakṣāro mīṇe dhrāte dṛḍhe sati // Radhy_1.399 //\ntālarūpyaṃ bhavetṣoṭaḥ śvetaśaṃkhasya sannibhaḥ /\ntāmrasyaiva catuḥṣaṣṭiḥ gālayedgadīyāṇakān // Radhy_1.400 //\ntanmadhye ṣoṭagadyāṇe kṣipte rūpyaṃ bhaved dhruvam /\nṣoṭo'bhūttālarūpyo'yaṃ catuḥṣaṣṭipravedhakaḥ // Radhy_1.401 //\nyaḥ karoti ratimātraṃ pratyahaṃ prātarutthitaḥ /\nṣaḍbhirmāsaiḥ praṇaśyanti aṣṭa kuṣṭhā daśāpi hi // Radhy_1.402 //\nudgacchanti navā dantāḥ keśāḥ kṛṣṇā bhavanti ca /\npalitaṃ mūlato yāti valināśo bhaved dhruvam // Radhy_1.403 //\nśuddhasūtasya gadyāṇāḥ 4 śuddhatālasya gadyāṇāḥ 20 evaṃ caturviṃśatigadyāṇān khalve prakṣipya tathā chālīvasāyāḥ palikārdhaṃ ca prakṣipyaikaṃ dinaṃ piṣṭvā tatsarvaṃ kuṃpake kṣiptvā mukhe karparacātikāṃ dattvā ākaṇṭhaṃ saptabhiḥ karpaṭamṛttikābhiḥ kumpakamāveṣṭya saṃkīrṇāmuccāṃ ca culhīṃ kṛtvopari kumpako yathā dolāyantro dṛśyate tathā moktavyo'dhaśca praharamekaṃ prathamamṛduvahnijvālanīyastato yāmam 4 haṭhāgniḥ // RadhyT_1.384-403:1 //\ntāvatā ca tālakasatvaṃ proḍḍīya kumpakaṃṭhe lagati // RadhyT_1.384-403:2 //\ntataḥ kumbhaṃ tyaktvā kaṃṭhakāttatsarvamādāya kharale kṣiptvā chālīvasāpalikārdhena dinamekaṃ mṛditvā dvitīye kuṃpake kṣiptvā saptabhirvastramṛttikābhir liptvā saṃkīrṇoccaculhikāyām āropya pūrvavadadho'gnirjvālanīyaḥ // RadhyT_1.384-403:3 //\nevaṃ punaḥ chālīvasāpalikārdhena kharale piṣṭvā tṛtīyakuṃpake pūrvavatsaṃkīrṇācca culhikāyāṃ sarvaṃ kāryaṃ tato yadi saptabhiḥ kuṃpakaiḥ saptavāramevaṃ saṃskṛtaṃ tad bhavati tadā kālikā kaṃṭhake yāti kuṃpabundhe ca jalasadṛśā yekaṇās tiṣṭhanti te tālakasatvarūpāḥ kālikavarjitā grāhyāḥ tatastaṃ tālakasatvaṃ tolayitvā tasmāddviguṇaṃ śuddhapāradaṃ cobhayaṃ kharale kṣiptvā niṃbukarasena mṛditvā sutaptālakasaṃbhavā pīṭhī kāryā mardane ca niṃbukarasaḥ punaḥ punaḥ kṣepyaḥ // RadhyT_1.384-403:4 //\ntatastāṃ pīṭhīṃ vastre baddhvā lavaṇayuktakāṃjikapūrṇasthālikāyāṃ niṃbukakhaṇḍāni prakṣipya dolāyaṃtreṇa dinamekaṃ svedayet // RadhyT_1.384-403:5 //\nlavaṇakāṃjikaṃ ca naṣṭaṃ naṣṭaṃ muhurmuhuḥ kṣepyaṃ tataḥ svedottīrṇāṃ tāṃ pīṭhīmātape saṃśoṣya tattulyaṃ ṭaṃkaṇakṣāram // RadhyT_1.384-403:6 //\ntāṃ ca pīṭhīṃ piṣṭvā tato mīṇapūpādvayaṃ kṛtvaikasyāṃ pūpāyāṃ pīṭhīṃ kṣiptvā dvitīyāṃ copari dattvā veḍhinikāṃ kṛtvā tato yāvanmātrā sā pīṭhī tāvanmātraṃ śuddharūpyaṃ vajramūṣāyāṃ gālayitvopari veḍhanī kṣipyate // RadhyT_1.384-403:7 //\ntato'dho dṛḍhaṃ dhmāte mīṇaṭaṃkaṇakṣāraśca dahyate // RadhyT_1.384-403:8 //\ntālaṃ rūpyasya khoṭo bhavati // RadhyT_1.384-403:9 //\ntataḥ śuddhatāmrasya catuḥṣaṣṭigadyāṇakān gālayitvā ekakhoṭagadyāṇo madhye kṣipyate sarvottamaṃ rūpyaṃ bhavati /\nayaṃ tālarūpyakhoṭasya catuḥṣaṣṭipravedhako jñeyaḥ // RadhyT_1.384-403:10 //\ntathā pratidinaṃ prabhāte utthāya yo ratimātraṃ ṣoṭaṃ kurute tasya ṣaḍbhiḥ māsairaṣṭādaśakuṣṭhāni praṇaśyanti // RadhyT_1.384-403:11 //\nnavā dantā udgacchanti keśāḥ kṛṣṇā bhavanti palitāni yānti valināśaḥ syāt // RadhyT_1.384-403:12 //\niti tālakakarmāṇi // RadhyT_1.384-403:13 //\nathābhrakasya trividhā drutiḥ // RadhyT_1.384-403:14 //\nSTART Radhy 1.404-413\nkodravā vyāghramadanāsteṣāṃ poṣaya setikām /\npiṣṭamadhyāt susūkṣmaṃ ca grāhayenmāṇakadvayam // Radhy_1.404 //\nkāṃjikaṃ sthālikāyāṃ ca kṣiptvākaṇṭhaṃ kṣipejjalam /\natīvāmlaṃ bhavettacca hyatītaiḥ saptavāsaraiḥ // Radhy_1.405 //\nvidhinānena kartavyaṃ cātyamlaṃ dvitīyaṃ jalam /\nmaṇaṃ śvetābhrakaṃ cūrṇaṃ saṃyuktaṃ tena vāriṇā // Radhy_1.406 //\nprakṣipyolūkhale kuṭṭayan yāmadhānyābhrakaṃ bhavet /\njale dhānyābhrakaṃ tasminnekaviṃśativārakān // Radhy_1.407 //\nbuḍacca rāhayitvātha saṃśoṣyaṃ cātape punaḥ /\nrālā syāt ṭaṃkaṇakṣāro lavaṇaṃ kaṇaguggulaḥ // Radhy_1.408 //\npratyekaṃ maṇadīpāṃśaṃ caturṇāṃ milito maṇaḥ /\ntilānāṃ palagadyāṇā viṃśatiśca guḍasya ca // Radhy_1.409 //\nvallānāṃ pallikāpīṭhī dvau karṣau madhudugdhayoḥ /\nyuktaṃ dhānyābhrakenaiva kṣodanīyaṃ muhurmuhuḥ // Radhy_1.410 //\ndaśa gadyāṇakā mātrāḥ pūpāḥ kāryā anekaśaḥ /\nkṣiptvaikāṃ rākṣase yaṃtre tamaṅgāraiśca pūrayet // Radhy_1.411 //\nekasyāṃ gālitāyāṃ ca dvitīyāṃ prakṣipetsudhīḥ /\nyāmairgālyāḥ kramāt sarvāḥ svāṃgaśītāḥ samuddharet // Radhy_1.412 //\ntāsāṃ madhyāt samākṛṣyāt drutirabhrakasaṃbhavā /\nsukhenāpyanayā yuktyā drutirdhānyābhrakādbhavet // Radhy_1.413 //\nvyāghramadanākhyakodravānāṃ setikāṃ piṣṭvā tanmadhyānmāṇakadvayaṃ susūkṣmacūrṇamādāya sthālyāṃ kṣiptvopari kāṃjikaṃ tathā jalaṃ cākaṇṭhaṃ kṣipet // RadhyT_1.404-413:1 //\ntacca saptabhirdinair atyamlaṃ bhavati tathānena vidhinā śeṣamāṇadvayenātyartham amlaṃ jalaṃ kṛtvā ekaśaḥ kāryam // RadhyT_1.404-413:2 //\ntataḥ śvetābhrakamaṇacūrṇaṃ tenāmlajalena saholūkhale yāmamekaṃ kuṭṭayitvā tasminneva jale brūḍat 21 dināni rāhayitvā paścādātape śoṣayitvā tato rālāṭaṃkaṇakṣārau lavaṇaṃ kaṇagugguluśceti caturṇāmauṣadhānāṃ pratyekamaṇacaturthāṃśaṃ tathā tilasya gadyāṇān 20 guḍasya gadyāṇān 20 vallapīṭhīpālī 1 madhukarṣaḥ 1 dugdhakarṣaḥ 1 etatsarvamekatra kṛtvā dhānyābhrakeṇa saha muhurmuhuḥ kṣodayitvā gadyāṇakadaśakamātrāḥ anekapūpāḥ kṛtvā rākṣase yantre 'ṅgārān kṣiptvā ekāṃ pūpāṃ muñcet // RadhyT_1.404-413:3 //\nekasyāṃ ca galitāyāṃ dvitīyāṃ kṣipet // RadhyT_1.404-413:4 //\nevaṃ prahareṇaikena sarvā api gālanīyā // RadhyT_1.404-413:5 //\ntataḥ svayaṃ śītalāḥ pūpāḥ samuddhṛtya tāsāṃ madhyād dhānyābhrakasaṃbhavā drutirgrāhyā // RadhyT_1.404-413:6 //\nanayā yuktyā sukhenāpi dhānyābhrakadrutirbhavati // RadhyT_1.404-413:7 //\niti dhānyābhrakadrutikaraṇaṃ prathamam // RadhyT_1.404-413:8 //\nSTART Radhy 1.414-419\nśvetadhānyābhrakaṃ cūrṇaṃ gadyāṇadvayasaṃmitam /\nkṣiptvā dugdhapālīmadhye pātavyaḥ sehulo muhuḥ // Radhy_1.414 //\nkoṣṭikāyāsave kṣepyo yāti so 'nyatrato yathā /\npītvā pītvā hi taddugdhaṃ purīṣaṃ tatra muñcati // Radhy_1.415 //\nsarvaṃ grāhyaṃ purīṣaṃ tadatītairbahubhirdinaiḥ /\ntattolayitvā caturthāṃśaṃ ṭaṃkaṇakṣārajaṃ kṣipet // Radhy_1.416 //\ntatpiṣṭvājyamadhubhyāṃ ca kṛtaṃ lepasya sannibham /\ntena tumbīnalīyantramadhyaṃ lepyaṃ dṛḍhaṃ khalu // Radhy_1.417 //\niṃgālaiḥ pūrayitvā tāṃ dhamaṇyā vakravaktrayā /\ndhmātavyā yāmamekaṃ ca sā tvavāṅmukhakumpikā // Radhy_1.418 //\nlepaspheṭhaṃ drutirjātā śvetadhānyābhrakodbhavā /\ndvitīyapariṇā tajjñaiḥ kartavyā cābhrakī drutiḥ // Radhy_1.419 //\nśvetadhānyābhrakacūrṇaṃ gadyāṇadvayamadhye dugdhapālī 1 kṣiptvā sehulakaḥ pātyate // RadhyT_1.414-419:1 //\nsa ca sehulakaḥ koṭhīmadhye kṣipyate // RadhyT_1.414-419:2 //\nyathānyatra na yāti tataḥ punaḥ śvetadhānyābhrakagadyāṇadvayaṃ madhyakṣiptaṃ dugdhaṃ pāyyate evaṃ bahubhir dinaiḥ punaḥ punastasya pāne sehulakena yatpurīṣaṃ muktaṃ bhavati tatsarvaṃ tolayitvā caturthabhāgena madhye ṭaṅkakṣāraṃ kṣiptvā ghṛtamadhubhyāṃ piṣṭvā lepasadṛśaṃ kṛtvā tena lepena pūrvakathitatumbīnalayaṃtramūlaṃ liptvā līhālakair vaṅkanālīdhamaṇyā so'dhomukhaṃ kumpako yaṃtro dhmātavyaḥ // RadhyT_1.414-419:3 //\ntataḥ sa lepo drutirūpo bhavati // RadhyT_1.414-419:4 //\niti dvitīyapariṇā dhānyābhrakadrutiḥ // RadhyT_1.414-419:5 //\nSTART Radhy 1.420-426\nbhramadbhirdṛśyate kvāpi bhāvena śaśako mṛtaḥ /\ntasya mastakamadhyācca gṛhītavyo hi mecakaḥ // Radhy_1.420 //\ndhānyābhrakasya gadyāṇān catvāriṃśat prapeṣayet /\ntanmadhyānmecakonmānaṃ cūrṇaṃ prakṣipya mecake // Radhy_1.421 //\ndvayaṃ saṃmardya saṃmardya piṇḍaṃ kṛtvā dṛḍhaṃ tataḥ /\nghṛtatailādinā digdhā sthālikāyāṃ kṣipecca tam // Radhy_1.422 //\npradhvarā ḍhaṅkaṇī deyā nīrandhrā vastramṛtsnayā /\nkaṇīnāṃ koṣṭhake kṣepyo rahāpyāhas trisaptakam // Radhy_1.423 //\ntanmadhye kṛmayo jātā nityaṃ bhakṣyanti cābhrakam /\ntāpe ca mecakābhāve mriyante ca bubhukṣayā // Radhy_1.424 //\nvipannāsu ca sarvāsu śeṣaṃ dhānyābhrakī drutiḥ /\ntṛtīyapariṇā tajjñaiḥ khyātā dhānyābhrakā drutiḥ // Radhy_1.425 //\nvikhyātā yuktayastisraścaturthī nopapadyate /\ntisṛṇāṃ yāni karmāṇi vakṣyante tāni sāṃpratam // Radhy_1.426 //\nsvecchayā mṛtaḥ śaśako bhramadbhiryadi dṛśyate tadā tasya mastakamadhyānmecakaṃ gṛhītvā dhānyābhrakasya gadyāṇān 40 gāḍhaṃ peṣayitvā tanmadhyān mecakamātraṃ cūrṇaṃ mecakamadhye kṣiptvā dvayaṃ mṛditvā piṇḍaṃ ca kṛtvā ghṛtena tailena vā liptasthālikāmadhye taṃ piṇḍaṃ kṣiptvā upari pradhvarāṃ ḍhaṃkaṇīṃ dattvā pārśveṣu sarvatra vastramṛttikābhir niśchidrīkṛtya sā sthālī kaṇakoṣṭamadhye kṣiptvā 21 dināni sthāpyā tāvatā ca mecakamadhye ye kṛmayo jāyante te'bhrakaṃ bhakṣayitvā paścādbubhukṣayā tāpena ca mriyante // RadhyT_1.420-426:1 //\ntatasteṣu kṛmiṣu mṛteṣu yattatra śeṣaṃ muhurati sā dhānyābhrakadrutiḥ // RadhyT_1.420-426:2 //\niti tṛtīyapariṇā dhānyābhrakadrutiḥ // RadhyT_1.420-426:3 //\ndrutikaraṇe'bhrakasyaita eva trayo bhedāḥ // RadhyT_1.420-426:4 //\nathāmīṣāṃ karmāṇi vakṣyante // RadhyT_1.420-426:5 //\nSTART Radhy 1.427-438\nśuddhasūtasya gadyāṇān vajramūṣāntare daśa /\nkṣiptvā tāṃ vālukāyaṃtre mṛdvagniṃ jvālayeddinam // Radhy_1.427 //\nkṣipedbindumahorātraṃ muhurbhūnāgasatvajam /\nvaktraṃ sūtasya jāyeta dattaṃ sarvaṃ ca jīryati // Radhy_1.428 //\nnisāhāyāṃ prapeṣṭavyā cilhā cātīva sūkṣmakā /\nniścotyaiva raso grāhyo vastraśuddho 'tinirgulaḥ // Radhy_1.429 //\nyasmin vāripalaṃ māti tanmātre kāṃtapātrake /\njātavaktrasya sūtasya kṣepyā gadyāṇakā daśa // Radhy_1.430 //\ndrutitrayāntarekasyā gadyāṇāṃśca kṣipeddaśa /\ntataścilhā jalāpūrṇam ākaṇṭhaṃ kāṃtapātrakam // Radhy_1.431 //\ntacca kāntāyasaṃ pātraṃ yantre vālukake kṣipet /\nahorātraṃ mṛduṃ vahniṃ tadadho jvālayenmuhuḥ // Radhy_1.432 //\ndvayoraikyeṇa niṣpanno vajraṣoṭo'yamadbhutaḥ /\n<tin => silver>\nkṣiptvā taṃ vajramūṣāyāṃ dhmāyādiṅgālakaiḥ sudhīḥ // Radhy_1.433 //\nśuddharūpyasya gadyāṇānmadhye prakṣipya viṃśatim /\ngālayet sudṛḍhaṃ paścātsamuttārayati śṛtān // Radhy_1.434 //\nakṣayo nāma tejovānniścalaś cātinirmalaḥ /\ngururjāto'tha bhagnaśca bhajyate sa hi khoṭakaḥ // Radhy_1.435 //\ngālayedvajramūṣāyāṃ vaṅgagadyāṇakaṃ śatam /\ntanmadhye ṣoṭagadyāṇe kṣipte rūpyaṃ bhaved dhruvam // Radhy_1.436 //\ntridhābhrakadruteḥ karma vaṅge syācchatavedhakam /\nṣoṭamadhyād ratimātraṃ yaḥ karoti sadā naraḥ // Radhy_1.437 //\nṣaḍbhirmāsaiḥ sa jāyeta sutejā nirmalo'kṣayaḥ /\nkhoṭo'yaṃ bhuvi vikhyāto lohadehakaro dhruvam // Radhy_1.438 //\nśuddharasasya daśa gadyāṇān vajramūṣāmadhye prakṣipya tāṃ mūṣāṃ vālukāyantre caṭāyya dinamekaṃ mṛdvagniṃ jvālayet // RadhyT_1.427-438:1 //\nupari bhūnāgasatvasya binduṃ binduṃ punaḥ punaḥ kṣipet // RadhyT_1.427-438:2 //\ntato rasasya mukhaṃ jāyate // RadhyT_1.427-438:3 //\nsarvadattaṃ jīryate // RadhyT_1.427-438:4 //\ntato nisāhāmatisūkṣmāṃ cilhāṃ prapiṣya vastreṇa niścotya raso grāhyaḥ // RadhyT_1.427-438:5 //\ntato yasmiñjale palaṃ māti tāvanmātraṃ kāntapātramākaṇṭhaṃ pūrayitvā kāntapātraṃ vālukāyantre caṭāyitvādho mṛduragniḥ punaḥ punarahorātraṃ jvālanīyaḥ // RadhyT_1.427-438:6 //\ntato'bhrakadrutisūtayor aikyeṇa vābhraṣoṭo jāyate // RadhyT_1.427-438:7 //\ntatastaṃ ṣoṭaṃ vajramūṣāyāṃ prakṣipya gadyāṇān 20 madhye prakṣipya gāḍhaṃ gālayitvā samuttārayet // RadhyT_1.427-438:8 //\ntato'yamakṣayo nirmalastejovān gadīyāṇaḥ kṣipyate // RadhyT_1.427-438:9 //\nsarvottamaṃ rūpyaṃ bhavati // RadhyT_1.427-438:10 //\nasau vaṃge śatamadhye vedhako rasaḥ tathā yaḥ sadā prabhāte ratimātraṃ ṣoṭaṃ karoti // RadhyT_1.427-438:11 //\nsa ṣaḍbhirmāsairakṣayanīrogadeho jāyate iti trividhābhrakadrutikarmāṇi // RadhyT_1.427-438:12 //\natha bhūnāgaḥ // RadhyT_1.427-438:13 //\nSTART Radhy 1.439-458\nutkṛṣṭasvarṇagadyāṇān gālayeccaturaḥ sudhīḥ /\njarakīśadalānīva teṣāṃ patrāṇi kārayet // Radhy_1.439 //\nnṛkapālodbhavaṃ caikaṃ palaṃ dhattūramūlajam /\ncandanaṃ ca pṛthak ghṛṣṭvā tulyamekatra miśritam // Radhy_1.440 //\nkṣipecchrīkhaṇḍamadhye ca gadyāṇaṃ vajrabhasmanaḥ /\nkhalve saṃpeṣayet tāvad yāvad ekātmatāṃ bhajet // Radhy_1.441 //\nhemapatrāṇi tenaiva lepayet sudṛḍhāni ca /\ngadyāṇaṃ cāṃdhamūṣāyāṃ kṣiped bhūnāgasatvajam // Radhy_1.442 //\nhemapatrāṇi tatraiva kṣiptvā mūṣāṃ yadṛcchayā /\nkoṣṭhikāgniṣṭagartāsu vivelaṃ pūritāṃ muhuḥ // Radhy_1.443 //\nvakravaktradhamaṇyāṃ dhmāpayenmṛtajīvibhiḥ /\nhemavajrātmakaḥ ṣoṭo bhaved bhūnāgasatvajaḥ // Radhy_1.444 //\nartayitvā ca taṃ ṣoṭaṃ cūrṇaṃ kāryaṃ susūkṣmakam /\nkācakumpīm athākaṇṭhaṃ saptadhā vastramṛtsnayā // Radhy_1.445 //\nveṣṭayitvā ca tanmadhye prathamaṃ karṣamātrakam /\nkṣiped bhūnāgajaṃ satvaṃ tanmadhye śuddhapāradam // Radhy_1.446 //\nṣaṭ gadyāṇāṃstato dadyādyaṃtre vālukake kṣipet /\nculhyāmāropya taṃ yantraṃ hyadho'gniṃ jvālayeddhaṭhāt // Radhy_1.447 //\nnaṣṭaṃ naṣṭaṃ muhuḥ kṣepyaṃ satvaṃ bhūnāgasambhavam /\nsatvena dravarūpeṇa bhṛtā dhāryā ca kumpikā // Radhy_1.448 //\nahorātraṃ rasaḥ svedyaḥ sudhiyā saptavāsaram /\nitthaṃ svinnāḥ ṣaḍevaite sveditāḥ śuddhasūtajāḥ // Radhy_1.449 //\nvaktraṃ sūtasya saṃjātaṃ sūto jātaśca rākṣasaḥ /\nṣaṭ gadyāṇāḥ kṛtāḥ pūrvahemavallyādisattvajām // Radhy_1.450 //\ncatuḥṣaṣṭitamaṃ cāṃśaṃ teṣāṃ madhyānmuhurmuhuḥ /\nkṣiptvā khalve'pi sūtāntaḥ piṣṭvā piṣṭvā śanaiḥ śanaiḥ // Radhy_1.451 //\njāraṇīyāḥ ṣaḍevaite śeṣāḥ ṣaṭ sūtajāḥ sthitāḥ /\nutkṛṣṭasūtagadyāṇāḥ ṣaḍetābhiśca miśritāḥ // Radhy_1.452 //\ngālyā dvādaśamūṣāyāṃ ṣoṭaḥ syācchatavedhakaḥ /\nrūpyatāmrādināgānāṃ gadyāṇānāṃ śataṃ śatam // Radhy_1.453 //\ntrayāṇāṃ ca śataikasmin pratyekaṃ gālite pṛthak /\ntanmadhye ṣoṭagadyāṇaṃ pratyekaṃ ca pṛthak kṣipet // Radhy_1.454 //\ntriṣu dhātuṣu hema syānniścitaṃ tithivarṇakam /\n<mercury:: ṣoṭa:: sevana>\nṣoṭamadhyādratīmātraṃ prage'mṛtakalānvitam // Radhy_1.455 //\nādatte niyataṃ velaṃ valistasya na jāyate /\npalitaṃ mūlato yāti kṛṣṇāḥ keśā bhavanti ca // Radhy_1.456 //\nśarīre jāyate dārḍhyaṃ śarīraṃ kṣīyate na hi /\ndehakāntiḥ suvarṇābhā nityaṃ ṣoṭasya sevanāt // Radhy_1.457 //\ndehakṛcchatavedhī ca ṣoṭo jāto 'yamadbhutaḥ // Radhy_1.458 //\npañcadaśavarṇikaṃ suvarṇagadyāṇān caturo gālayitvā jarakīśadalavat kaṇṭakavedhyāni patrāṇi kuryāt // RadhyT_1.439-458:1 //\ntato narakapālaṃ tathā dhattūrakamūlaṃ ca pṛthak pṛthak ghṛṣṭvā samabhāgena ekīkṛtya pūrvasādhitahīrakabhasmano gadyāṇa ekastanmadhye kṣepyaḥ // RadhyT_1.439-458:2 //\ntataḥ kharale kṣiptvā sarvaṃ tāvatpeṣayet yāvadaikātmyaṃ prāpnoti tatastena hemapatrāṇi liptvā aṃdhamūṣāyāṃ kṣiptvopari bhūnāgasatvagadyāṇaṃ ca muktvā prathamaṃ koṣṭhikāyāṃ līhālakairbhṛtvā vakranālīdhamaṇyā dhamet // RadhyT_1.439-458:3 //\ntato'gniṣṭake līhālakairdhamet // RadhyT_1.439-458:4 //\ntato gartāyāṃ līhālakairdhamet // RadhyT_1.439-458:5 //\nevaṃ trivelaṃ dhmātaḥ sannasau hemavajrabhasmabhūnāgasattvajaḥ ṣoṭo bhavati // RadhyT_1.439-458:6 //\ntatastaṃ ṣoṭaṃ mardayitvā sūkṣmaṃ cūrṇaṃ kāryam // RadhyT_1.439-458:7 //\ntataḥ kācakumpīmākaṇṭhaṃ saptabhiḥ karpaṭamṛttikābhir āveṣṭya prathamaṃ karṣamātraṃ bhūnāgasatvaṃ tathā śuddhapāradasya ṣaḍ gadyāṇakāṃśca prakṣipya vālukāyantre tāṃ kumpīmāropyādho haṭhāgnir jvālanīyaḥ // RadhyT_1.439-458:8 //\nbhūnāgasatvaṃ ca naṣṭaṃ punaḥ kṣepaṇīyam // RadhyT_1.439-458:9 //\nkiṃ bahunā saptadināni nirantaraṃ kumpikābhūnāgasattvena bhṛtaiva dhāraṇīyā // RadhyT_1.439-458:10 //\nyathā ṣaṭpañcāśadbhiḥ praharaiḥ śuddhasūtaṣaḍgadīyāṇakā gāḍhaṃ vighate // RadhyT_1.439-458:11 //\ntatastasya mukhaṃ jāyate sa ca sūto rākṣasanāma jāyate sarvabhakṣaka ityarthaḥ tataḥ pūrvaṃ yo hemavajrabhūnāgasatvaṣoṭo vartayitvā cūrṇito'sti tanmadhyāccatuḥṣaṣṭitamaṃ bhāgaṃ gṛhītvā kharale rākṣasasūtamadhye kṣiptvā piṣṭvā piṣṭvā jāraṇīyaḥ tataḥ punaścatuḥṣaṣṭitamo bhāgastatra piṣṭvā jāraṇīyaḥ // RadhyT_1.439-458:12 //\nevaṃ punaḥ punaścatuḥṣaṣṭitamaṣoṭabhāgajāraṇena ṣaḍ gadyāṇāḥ ṣoṭasya jāraṇīyāḥ // RadhyT_1.439-458:13 //\ntato rākṣasasūtaṣaḍgadīyāṇamadhye śodhitotkṛṣṭapāradagadīyāṇān ṣaṭ melayitvā te dvādaśagadīyāṇā mūṣāyāṃ prakṣipya gālanīyāḥ // RadhyT_1.439-458:14 //\nśatavedhakaḥ ṣoṭo bhavati // RadhyT_1.439-458:15 //\ntato rūpyasya tāmrasya nāgasya vā gadīyāṇakaśataṃ gālayitvā ṣoṭagadīyāṇāḥ kṣipyate // RadhyT_1.439-458:16 //\npañcadaśavarṇikaṃ hema bhavati // RadhyT_1.439-458:17 //\ntriṣu dhātuṣu śatavedhako 'yaṃ rasaḥ // RadhyT_1.439-458:18 //\ntathā prabhāte nityamamṛtakalayā yuktaṃ ṣoṭacūrṇaṃ ratīmātraṃ kurute // RadhyT_1.439-458:19 //\ntasya valipalitādidoṣā naśyanti // RadhyT_1.439-458:20 //\nkṛṣṇāśca keśā bhavanti // RadhyT_1.439-458:21 //\ndehadārḍhyaṃ jāyate // RadhyT_1.439-458:22 //\nsuvarṇābhā śarīrakāntirbhavati // RadhyT_1.439-458:23 //\nhemapatrairvajrabhasma nāgasatvena tribhiḥ sādhito'yaṃ ṣoṭo dehakārako lohakārakaśca // RadhyT_1.439-458:24 //\niti hemavajrabhasmabhūnāgasatvakarmāṇi // RadhyT_1.439-458:25 //\nSTART Radhy 1.459-478\nśrībhairavagaṇādhyakṣaśrīvāṇībhyo namaḥ sadā /\nyatprasādāddhi sidhyanti guṭikāṃjanapāradāḥ // Radhy_1.459 //\nsaṃkhyāśītiḥ saturyā syātpratyekaṃ ca pṛthak triṣu /\nevaṃ saṃkhyātrayāṇāṃ syād dvipañcāśatśatadvayam // Radhy_1.460 //\netasyāḥ sarvasaṃkhyāyā madhyādekasya kasyacit /\nārambhādau phalānte ca tapaḥ kuryādakhaṇḍitam // Radhy_1.461 //\navāṅmāsaikataḥ pūrvaṃ niṣpatter ā phalādapi /\nbrahmacaryaṃ bhuvi svāpaṃ haviṣyānnaṃ ca bhojanam // Radhy_1.462 //\ntapovidhiṣu sidhyanti tapaḥsādhyā rasādayaḥ /\ndoṣaṃ daivasya yacchanti tapohīnā hi sādhakāḥ // Radhy_1.463 //\nvārttoktā guṭikāstena śrīkaṅkālayayoginā /\nguṭīṃ jñānaphalāṃ vakṣye dvipañcāśatsuvallikā // Radhy_1.464 //\ncatvāro'bhrakasatvasya catvāraḥ svarṇamākṣikāt /\nśuddharūpyasya catvāro vallaiko hemarājikāḥ // Radhy_1.465 //\nśuddho'ṣṭādaśasaṃskāraiḥ pūrvo yastu pāradaḥ /\ntasyaikonacatvāriṃśaddvipañcāśacca mīlitāḥ // Radhy_1.466 //\nkhalve prakṣipya sarvāstānmardayeddinasaptakam /\nvaruṇasya taror bhūtaśrīkhaṇḍasūkṣmakaṃ muhuḥ // Radhy_1.467 //\nmṛdvagnau svedayettena dolāyantre dinadvayam /\nsvedayettadguṭīṃ kṛtvā kramāt pañcāmṛtena ca // Radhy_1.468 //\nmadhvājyaṃ dadhi dugdhaṃ ca śarkarā ceti pañcamī /\nasmin pañcāmṛte svedyā yāmāṣṭāṣṭā mṛtaṃ prati // Radhy_1.469 //\nkāntalohamaye pātre madhunā ca guṭīṃ kṣipet /\ntatpātraṃ vālukāpūrṇaṃ sthālikāntaśca vinyaset // Radhy_1.470 //\nculhyāṃ sthālīṃ caṭāyyāgniṃ yāmāṣṭau jvālayedadhaḥ /\nsvedane'yaṃ vidhiḥ kāryaḥ stokake cāmṛte kramāt // Radhy_1.471 //\nnaṣṭe naṣṭe muhuḥ kṣepyaṃ kramāt pañcāmṛtaṃ sadā /\nmadhuyuktikrameṇaiva pañcadhā svedayed guṭīm // Radhy_1.472 //\ntaponiṣṭhaḥ kriyāvāṃśca hastābhyāṃ tāṃ pracālayet /\nniṣpannā guṭikā kāryā dvipañcāśatsuvallikā // Radhy_1.473 //\nyasyāḥ śuddhāvubhau pakṣau prasūtā cottame kule /\nbrāhmaṇī kṣatriyā vāpi vaiśyī caivaṃvidhā ca yā // Radhy_1.474 //\nśūdrīvarjaṃ trivarṇāyā garbhaḥ syātprathamo yadā /\nmāsaikānantaraṃ tasyā guṭikāṃ tāṃ samarpayet // Radhy_1.475 //\nbhojanauṣadhatāṃbūlapānavelāṃ vinā tayā /\naharniśaṃ mukhe dhāryā māsamekaṃ nirantaram // Radhy_1.476 //\nmāse vīte ca sā pṛṣṭā jñānaṃ vakti trikālajam /\nbhāvi bhūtaṃ vartamānaṃ sadyaḥ pratyayakārakam // Radhy_1.477 //\nguṭikāyāḥ prabhāvo'yamatīvāścaryakārakaḥ /\nrasaguṭyāṃ janeṣu syātprabhāvātiśayo mahān // Radhy_1.478 //\nśrībhairavagaṇādhipatilakṣmīsarasvatībhyo namo'stu yeṣāṃ prasādād guṭikāñjanāni pāradāśca sidhyanti // RadhyT_1.459-478:1 //\ntatracaturaśītiḥ 84 guṭikāś caturaśītiḥ 84 aṃjanāni caturaśītiḥ 84 pāradakarmāṇi // RadhyT_1.459-478:2 //\nevaṃ sarvasaṃkhyayā trayāṇāṃ dvipañcāśadadhikaṃ śatadvayam 252 bhavanti // RadhyT_1.459-478:3 //\neteṣāṃ dvipañcāśadadhikaśatadvayasya madhyādekasya kasyacid guṭikauṣadhasyāñjanasya vā pāradasya vā prārambhe ādau tathāphalaprānte'khaṇḍaṃ tapo vidheyam // RadhyT_1.459-478:4 //\ntatra prārambhe māsaikādarvāk niṣpattisamaye'pi phalādarvāṅ māsamekaṃ brahmacaryapālanīyaṃ haviṣyānnaṃ paramānnaṃ ca ghṛtādimiśraṃ dugdhaṃ vā bhojanīyam // RadhyT_1.459-478:5 //\ntapovidhāneṣu kriyāḥ sidhyanti // RadhyT_1.459-478:6 //\nyatastapaḥsādhyā rasādayaḥ prayogā ye punaḥ tapohīnāḥ sādhakāste'ntataḥ daivasya karmaṇo doṣam antarāyaṃ vadanti // RadhyT_1.459-478:7 //\ntena tapasvināṃ mukhyena śrīkaṅkālayayoginā vārttoktā dhātuvaṭṭijñaproktā guṭikā vartate // RadhyT_1.459-478:8 //\ntāsāṃ madhyājjñānaphalāṃ jñānakāraṇaṃ guṭikāṃ vakṣyāmi dvipañcāśadvallamātrauṣadhaniṣpannām // RadhyT_1.459-478:9 //\ntatra catvāro vallā abhrakasatvasya catvāro vallāḥ svarṇamākṣīkasya catvāro vallāḥ śuddharūpyasyaiko vallo hemarājeḥ 7 tathāṣṭādaśasaṃskārairyaḥ pūrvoktaśuddhapāradastasya vallā ekonacatvāriṃśad evaṃ militāḥ sarve dvipañcāśat 52 vallāḥ // RadhyT_1.459-478:10 //\nkharale kṣipya saptadināni mardayet // RadhyT_1.459-478:11 //\ntato varuṇavṛkṣasya mūlaṃ śrīkhaṇḍaṃ ghṛṣṭvā // RadhyT_1.459-478:12 //\nsarvamauṣadhaṃ vastre baddhvā dolāyantre sthālikāyāṃ tena śrīṣaṇḍena komalavahninā dinadvayaṃ svedayitvottārya guṭikāṃ kṛtvā paścātkrameṇa pañcāmṛtena svedayet // RadhyT_1.459-478:13 //\ntatra madhu ghṛtaṃ dadhi dugdhaṃ śarkarā veti pañcāmṛtam // RadhyT_1.459-478:14 //\ntatra svedane cāyaṃ vidhiḥ // RadhyT_1.459-478:15 //\nprathamaṃ guṭikāṃ madhunā saha kāṃsyalohapātre vālukāpūrṇasthālikāmadhye kṣepyaḥ 12 sā sthālī culhikāyāṃ caṭāyyādho'ṣṭau praharān vahnirjvālanīyaḥ // RadhyT_1.459-478:16 //\nupari madhu nikṣipet // RadhyT_1.459-478:17 //\ntadanu naṣṭe naṣṭe punaḥ punarmadhu kṣepyam evaṃ praharāṣṭakena madhunā svedayitvottārya tato ghṛtena saha kāntalohapātre guṭīṃ prakṣipyāṣṭapraharānsvedayedvālukāyaṃtre // RadhyT_1.459-478:18 //\ntata evaṃ praharāṣṭakaṃ dadhinā tataḥ praharān 8 dugdhena tataḥ praharān 8 śarkarājalamiti // RadhyT_1.459-478:19 //\neva pañcāmṛtena pañcavāraṃ guṭikāṃ svedayitvā /\ntapaḥ kurvato brahmacaryapālayatā hastābhyāṃ pracālya dvipañcāśavallamātrā guṭikā kāryā /\ntato yasyā mātṛpakṣapitṛpakṣau nirmalau // RadhyT_1.459-478:20 //\nyā ca brāhmaṇī vā kṣatriyā vā vaiśyī cottamakulaprasūtā // RadhyT_1.459-478:21 //\ntasyāḥ śūdrīṃ varjayitvā yadā prathamo garbho bhavati tadā māsaikād anantaraṃ sā guṭikā samarpaṇīyā // RadhyT_1.459-478:22 //\ntayā ca bhojanamauṣadhatāmbūlāsvādapānīyapānavelāṃ varjayitvaikaṃ māsaṃ nirantaraṃ mukhe dhāraṇīyā // RadhyT_1.459-478:23 //\ntato māse gate sati guṭikāyāḥ prabhāvāt pṛṣṭā satī sā strī atītānāgatavartamānaṃ sadyaḥ pratyayakārakaṃ trikālaviṣayajñānaṃ vadati // RadhyT_1.459-478:24 //\nasyā guṭikāyāḥ prabhāvo'tīvāścaryakārakaḥ // RadhyT_1.459-478:25 //\nyato yathā jñānī yadbhāṣate tatsarvaṃ satyaṃ bhavati // RadhyT_1.459-478:26 //\ntathā mukhe guṭikākṣepamāhātmyād brāhmaṇī kṣatriyā vaiśyī yāvadvadati tattathaiva bhavati // RadhyT_1.459-478:27 //\nyato rasasya pāradasya guṭikānāṃ tathā pātālāñjanādīnām añjanānāṃ prabhāvātiśayo mahān gururityarthaḥ // RadhyT_1.459-478:28 //\neṣā kila vādinīti guṭikā procyate // RadhyT_1.459-478:29 //\nyadyapyasyāḥ samyagāmnāyaḥ sāṃprataṃ nopalabhyate tathāpi kiṃcidakṣarārthaṃ yuktyā kiṃcidguṭikāntarānubhavena kiṃcit tathāvidhaśrutayuktyanusāreṇa vyākhyā // RadhyT_1.459-478:30 //\ntathā caturaśītiguṭikā 84 caturaśītyaṃjanāni 84 caturaśītirasabhedān 84 parijñāya pūrvaśrīkaṅkālayayoginā nijaśiṣyaparijñānārthaṃ yogakṣemanirvāhārthaṃ sarveṣāmupakārārthaṃ ca kiṃcidrasatattvam upadiṣṭam // RadhyT_1.459-478:31 //\ntatastacchiṣyeṇa svasya visṛtyarthaṃ paraṃ parayāvyavacchedārthaṃ pareṣām upadeśārthaṃ cāyaṃ rasādhyāyo viracitaḥ // RadhyT_1.459-478:32 //\ngranthe'sminnekaviṃśatyadhikārāḥ // RadhyT_1.459-478:33 //\ntadyathā prathamam 1 aṣṭādaśasaṃskārasaṃskṛtaḥ śṛṅkhalārasaḥ // RadhyT_1.459-478:34 //\ntataḥ hemarājiḥ ghoṣarājiḥ // RadhyT_1.459-478:35 //\nmākṣikarājiḥ // RadhyT_1.459-478:36 //\nnāgarājiḥ // RadhyT_1.459-478:37 //\n2 tataḥ khāparasattvapātanavidhiḥ // RadhyT_1.459-478:38 //\ntataḥ manaḥśilāsattvapātanavidhiḥ // RadhyT_1.459-478:39 //\ntataḥ ṣaḍlohamāraṇavidhiḥ // RadhyT_1.459-478:40 //\ntatas tridhā ṣaḍlohadrutikaraṇam // RadhyT_1.459-478:41 //\ntataḥ tridhā annapathahīrakakaraṇam // RadhyT_1.459-478:42 //\ntataḥ pañcadhā hīrakabhasmīkaraṇam // RadhyT_1.459-478:43 //\ntataḥ gandhakaśodhanaṃ dvidhā // RadhyT_1.459-478:44 //\ntataḥ dvidhā gandhakapīṭhī tasyāḥ karma ca // RadhyT_1.459-478:45 //\ntataḥ gandhakatailam // RadhyT_1.459-478:46 //\ntataḥ gandhakatailena tridhā hemakarma // RadhyT_1.459-478:47 //\ntataḥ gandhakatailenaiva sahasravedharasavidhiḥ // RadhyT_1.459-478:48 //\ntataḥ gandhakadrutipīṭhī // RadhyT_1.459-478:49 //\ntataḥ gandhakadrutipīṭhīkarma // RadhyT_1.459-478:50 //\ntataḥ tālakaśodhanam // RadhyT_1.459-478:51 //\ntataḥ tālakakarma // RadhyT_1.459-478:52 //\ntataḥ tridhābhrakadrutiḥ // RadhyT_1.459-478:53 //\ntataḥ tasyāḥ karmāṇi // RadhyT_1.459-478:54 //\ntataḥ hemavajrabhasmabhūnāgasatvaniṣpannaṣoṭakarmāṇi // RadhyT_1.459-478:55 //\ntataḥ kila bālavādanī guṭikā // RadhyT_1.459-478:56 //\nityekaviṃśatiradhikārā nibaddhāḥ santi // RadhyT_1.459-478:57 //\nte ca yadyapi kiṃcic cānumānasambhavena kiṃcit tathāvidhavārttikendrasaṃsargajātasaṃskāreṇa kiṃcidakṣarārthayuktyā vivṛtya vyākhyātāḥ tathāpi yadi kvāpi kimapyalīkaṃ vyākhyānaṃ bhavet tadā prasadya śrīvārttikendraiḥ śrīrasādhyāyena tadadhiṣṭhātṛdevatābhiśca sarvaṃ kṣantavyam // RadhyT_1.459-478:58 //\nSTART Radhy 1.479-481\nyādṛśaṃ svadhiyā jñātaṃ tādṛśaṃ likhitaṃ mayā /\nyadi kvacid vyalīkaṃ syāttadā śodhyaṃ vicakṣaṇaiḥ // Radhy_1.479 //\nkhyātastathā yādavavaṃśaratnabhūjāladevābhidharāulo 'bhūt /\ntadātmajanmā mahipābhidhānas tasyātmajo bhādiganāmadheyaḥ // Radhy_1.480 //\ntadātmajaś campanāmadheyo rasajñageyojjvalakāntikīrtiḥ /\nparopakāraikarasaḥ kalāvān manāgajākau kila yasya bandhū // Radhy_1.481 //